(অমিত ত্ৰিৱেদিৰ পৰা পুনঃনিৰ্দেশিত)\n৮ এপ্ৰিল, ১৯৭৯\nগীতিকাৰ, বানীবন্ধক, গায়ক, বাদ্যযন্ত্ৰী\nঅমিত ত্ৰিবেদী (গুজৰাটী: અમિત ત્રિવેદી, হিন্দী: अमित त्रिवेदी) এজন ভাৰতীয় কথাছবি সুৰকাৰ, সংগীতজ্ঞ গায়ক আৰু গীতিকাৰ হিচাপে বলিউডত কাম কৰি আছে৷ নাটক আৰু জিংগোল সুৰকাৰ হিচাপে কাম কৰাৰ পাছত বিভিন্ন এলবামত সুৰ দিয়ে৷ "আমিৰ", কথাছবিৰ সুৰকাৰ হিচাপে ২০০৮ চনত তেওঁ আত্মপ্ৰকাশ কৰিছিল৷ বহুল ভাৱে সমাদৃত দেৱ দি (২০০৯)ত,  সংগীত দিয়াৰ পাছত তেওঁ চৰ্চালৈ আহে৷ এইখন কথাছবিয়েই তেওঁলৈ কঢ়িয়াই আনে ২০১০ চনৰ ৰাষ্ট্ৰীয় চলচ্চিত্ৰ বঁটাৰ শ্ৰেষ্ঠ সংগীতৰ সন্মান৷\nডেকা বয়সতেই বাদ্য-যন্ত্ৰৰ প্ৰেমত পৰা ত্ৰিবেদী সৰুৰে পৰাই শাস্ত্ৰীয় সংসীতৰ অনুৰাগী আছিল৷ ১৯-২০ বছৰতেই তেওঁ সংগীতত সুৰ দিয়াৰ কাম আৰম্ভ কৰিছিল৷ ১৯-২০ মান বছৰতেই তেওঁ ওঁম নামেৰে স্থানীয়ভাৱে এটা সংগীতৰ দল গঠন কৰিছিল৷ Times Musicএ কোনো এটা অনুষ্ঠানত তেওঁলোকৰ প্ৰদৰ্শন লক্ষ্য কৰাৰ পাছতেই তেওঁলোকলৈ সোণালী সুযোগ আহে আৰু তেওঁলোকৰ সৈতে এটা এলবামৰ কাম আৰম্ভ কৰাৰ বাবে আগ্ৰহ প্ৰকাশ কৰে৷ অৱশ্যে বেয়া প্ৰচাৰৰ বাবে এলবামটোৱে সুনাম অৰ্জাত ব্যৰ্থ হয়৷ ইয়াৰ পাছতেই ত্ৰিবেদীয়ে নাটকৰ (হিন্দী, ইংৰাজী আৰু গুজৰাটী নাটক) সুৰ তৈয়াৰ, দুৰদৰ্শনৰ বিভিন্ন অনুষ্ঠানৰ, পাৰ্শ্বসংগীত , জীৱন্ত প্ৰদৰ্শনী, দাণ্ডীয়া প্ৰদৰ্শনী আদি কৰাৰ কামত ব্যস্ত হয়৷ McDonalds আৰু Airtel কে ধৰি তেওঁ বিভিন্ন ব্ৰেণ্ডৰ বিজ্ঞাপনৰ বাবে সংগীত তৈয়াৰ কৰিছিল৷ Sound engineer আৰু Audio Garage Recording Studioৰ মালিক অৰবিন্দ বিশ্বকৰ্মাই ত্ৰিবেদীক Sony BMG ৰ সৈতে পৰিচয় কৰাই দিয়াৰ পাছত তেওঁ অকথাছবীয় এলবামত সংগীত দিয়াৰ কাম আৰম্ভ কৰে৷ তেওঁৰ দুবছৰীয়া চুক্তি হিচাপে অভিজিত শাৱন্তৰ জুনুন আৰু প্ৰশান্ত তামাংএ আত্মপ্ৰকাশ কৰা এলবামটোৰ এটা গানত সুৰ দিয়ে৷ ২০০৪ চনত মাৰাঠী কথাছবি উত্তৰায়ণৰ বাবে অমৰ্ত্য ৰাহুতকে ধৰি বিভিন্নজনৰ বাবে সংগীত ব্যৱস্থাপনাৰ কাম কৰি দিয়ে৷\nতেওঁৰ বান্ধবী তথা পাৰ্শ্বগায়িকা শিল্পা ৰাওএ কথাছবি পৰিচালক অনুৰাগ কাশ্যপৰ সৈতে পৰিচয় কৰাই দিয়াৰ পাছতেই ত্ৰিবেদীলৈ কথাছবিৰ সংগীতৰ কাম আহিবলৈ ধৰে৷ সেইসময়ত অনুৰাগ কাশ্যপে তেওঁৰ নতুন কথাছবিখনৰ বাবে এজন নতুন সংগীতজ্ঞ বিচাৰি আছিল৷ ত্ৰিবেদীক লগ পোৱাৰ পাছত কাশ্যপে তেওঁক দেৱ দি ছবিখনৰ সংগীত পৰিচালনাৰ দায়িত্ব দিয়ে৷ যদিও দেৱ দি ত্ৰিবেদীয়ে আত্মপ্ৰকাশ কৰিবলগীয়া প্ৰথমখন কথাছবি আছিল, কিন্তু বিভিন্ন অসুবিধাত পৰি কিছু পলমকৈহে ছবিখন মুক্তি দিয়া হয়৷ দেৱ দি কথাছবিখনৰ সংগীতে সমালোচকৰ পৰা যথেষ্ট সমাদৰ লাভ কৰে৷\nকাশ্যপৰ কথামতেই পৰিচালক ৰাজ কুমাৰ গুপ্তাই তেওঁ পৰিচালনা কৰা কথাছবি আমিৰৰ সংগীত পৰিচালনাৰ দায়িত্ব ত্ৰিবেদীক অৰ্পন কৰে৷ ত্ৰিবেদী আৰু গুপ্তা দুয়োজনে মিলি তৈয়াৰ কৰা সংগীতে সমালোচকৰ যথেষ্ট সমাদৰ লাভ কৰে৷\n২০০৮ চনৰ শেষৰ ফালে অৱশেষত দেৱ দি কথাছবিখনে মুক্তি লাভ কৰে৷ কথাছবিখনত থকা ১৮টা গীত ডিচেম্বৰ মাহত মুক্তি দিয়া হয়৷ ত্ৰিবেদীৰ মতে সেই ১৮ টা গীতেই বেলেগ বেলেগ শৈলীৰ আছিল৷ তাৰে ৫টা গীতত তেওঁ নিজেই কণ্ঠদান কৰিছিল আৰু এটা গীতৰ গীতিকাৰ আছিল (আঁখ মিচলি)৷ অপৰম্পৰাগত সংগীতেৰে দেৱ দিৰ কেইবাটাও গীত যেনে, "ইমচোনেল অত্যাচাৰ", "চালি খুচি", "অ' পৰদেশী" বহুলভাৱে জনপ্ৰিয় হৈছিল৷ তেওঁক ৰাষ্ট্ৰীয় চলচিত্ৰ বঁটাৰ শ্ৰেষ্ঠ সংগীত পৰিচালকৰ বটা দিয়াৰ উপৰিও R. D. Burman Award আৰু Filmfare Awards 2010 ৰ Best Background Score বটাৰে সন্মানিত কৰা হৈছিল৷ ২০০৯ চনত ত্ৰিবেদীয়ে Wake Up Sid কথাছবিখনত সংগীত দিয়াৰ উপৰিও "ইকটাৰা" নামৰে এটা গীতো লিখিছিল৷ ২০০৯চনত ৰেডিফ্লুজন ৱাই এণ্ড আৰৰ সৃষ্টিশীল পৰিচালক অঞ্চু শৰ্মাই ত্ৰিবেদীক বিজয় মল্লয়াৰ আই পি এল দল Royal Challengers Bangaloreৰ দলীয় গীত "Game for More" ৰচনাৰ ভাৰ দিয়ে৷ কথাছবিত সংগীত দিয়াৰ উপৰিও ত্ৰিবেদীয়ে UTV Bindaasৰ বাস্তৱধৰ্মী প্ৰদৰ্শনী Big Switchৰ শীৰ্ষগীতটি ৰচনা কৰে৷\nঅমিত ত্ৰিবেদীৰ সংগীতৰ এটা নিৰ্দিষ্ট দৃষ্টিকোণ তথা মান আছে৷ তেওঁৰ সংগীতত সদায় গীতৰ কথাই প্ৰাধান্য পায় ( উদাহৰণ: উড়ান)৷ বিখ্যাত গীতিকাৰ অমিতাভ ভট্টাচাৰ্য্যৰ সৈতে তেওঁ সহযোগ উল্লেখনীয়৷ "ইশ্বকজাদে"ৰ "পৰেচান", "আইচা"ৰ "চাম" আদি তেওঁৰ বিশেষভাৱে উল্লেখযোগ্য শ্ৰুতিমধুৰ গীত৷ তেওঁ বিভিন্ন গীতত নিজেই কণ্ঠদান কৰিছে আৰু তেওঁৰ স্পষ্ট গায়নশৈলী যথেষ্ট সমাদৃত৷\n২০০৭ জুনুন – অভিজিত শাৱন্ত সংগীত এলবাম, ৪টা গীত\n২০০৮ F4 - তু ত’ না আয়ী সংগীত এলবাম (ইণ্ডিয়ান আইড’ল F4 বেণ্ডৰ বাবে)\n২০০৮ অন্থিপ’নভেট্টম (মালায়ালম) এটা গীত (আজা চজনা)\n২০০৯ ডেভ ডি বিজয়ী, শ্ৰেষ্ঠ সংগীত পৰিচালকৰ ৰাষ্ট্ৰীয় চলচ্চিত্ৰ বটা\nবিজয়ী, ফিল্মফেয়াৰ আৰ ডি বৰ্মন নিউ মিউজিক টেলেন্ট বটা\nবিজয়ী, ফিল্মফেয়াৰ শ্ৰেষ্ঠ আৱহ সংগীত বটা\nবিজয়ী, ষ্টাৰ ক্ৰীণ শ্ৰেষ্ঠ আৱহ সংগীত বটা\nশ্ৰেষ্ঠ সংগীত পৰিচালকৰ ফিল্মফেয়াৰ বটাৰ বাবে মনোনীত\n২০০৯ ৱেইক আপ চিড আৱ্হ সংগীত + ১টা সংগীতৰ পৰিচালনা (ইকতাৰা)\n২০১০ ষ্টাৰডাষ্ট ১টা গীত (ব’ম্বে ব’ম্বে)\n২০১০ এডমিচনচ অ’পেন\n২০১০ উড়ান বিজয়ী, শ্ৰেষ্ঠ আৱহ সংগীতৰ ফিল্মফেয়াৰ বটা\nবিজয়ী, গিফ্ফ’নী চলচ্চিত্ৰ মহোৎসৱত শ্ৰেষ্ঠ চাউণ্ডত্ৰেক বটা\nবিজয়ী, গ্ল’বেল ইণ্ডিয়ান ফিল্ম এণ্ড টেলিভিচনচ অ’নাৰ্চত শ্ৰেষ্ঠ আৱহ সংগীতৰ বটা\nষ্টাৰ স্ক্ৰীণ শ্ৰেষ্ঠ আৱহ সংগীত বটাৰ বাবে মনোনীত\n২০১০ আইচা ফিল্মফেয়াৰ শ্ৰেষ্ঠ আৱহ সংগীত বটাৰ বাবে মনোনীত\n২০১১ ন’ ৱান কিল্ড জেচ্চিকা\n২০১১ আই এম ৩টা গীত\n২০১১ চিল্লাৰ পাৰ্টী]]\n২০১১ তৄষ্ণা মৌলিক গীতসমূহ\n২০১২ ইচকজাডে শ্ৰেষ্ঠ সংগীত পৰিচালকৰ ফিল্মফেয়াৰ এৱাৰ্ডৰ বাবে মনোনীত, শ্ৰেষ্ঠ সংগীত পৰিচালকৰ স্ক্ৰীন এৱাৰ্ৰ্ডৰ বাবে ৰ বাবে মনোনীত,\nপৰেচান গীতটি বিগ ষ্টাৰ শ্ৰেষ্ঠ মনোৰঞ্জক সংগীতৰ বাবে মনোনীত\n২০১২ এক মে অ’ৰ এক তু\n২০১২ ইংলিচ ভিংলিচ শ্ৰেষ্ঠ আৱহ সংগীত স্ক্ৰীন এৱাৰ্ৰ্ডৰ বাবে ৰ বাবে মনোনীত\n২০১২ ল’ভ চ’ভ তে চিকেন খুৰানা\n২০১৩ কাই প’ চে!\n২০১৩ ব’ম্বে টকীজ\n২০১৩ ঘনচক্কৰ ২৮ জুন ২০১৩ত মুক্তি পাব\n২০১৩ লুতেৰা ৫ জুলাই ২০১৩ত মুক্তি পাব\n২০১৩ কুচৰ প্ৰসাদ কা ভূত চিত্ৰগ্ৰহণ\n২০১৩ চমকিলা পাঞ্জাৱী চলচ্চিত্ৰ\n২০১৩ কণ্ডিচনচ এপ্লাইড চিত্ৰগ্ৰহণ\n২০১৩ পেহলা চিতাৰা চিত্ৰগ্ৰহণ\n২০১৪ ব’ম্বে ভেলভেট ঘোষিত\nঅমিত ত্ৰিবেদীয়ে তেওঁ জীৱনৰ প্ৰথম আৰু একমাত্ৰ জীৱন্ত সঙ্গীতানুষ্ঠানটি প্ৰদৰ্শন কৰে ২০১০ চনৰ ২৩ ডিচেম্বৰৰ আই আই টি বোম্বাইৰ বাৰ্ষিক সাংস্কৃতিক অনুষ্ঠান Mood Indigoত। উক্ত অনুষ্ঠানত "তচি ৰাইনা", "অমিতাভ ভট্টাচাৰ্য্য", "কবিতা শেঠ"', "নিখিল দিচুজা"', "ৰাজা হাচান", "অদিতি সিং শৰ্মা", আৰু "শ্ৰীৰাম আয়াৰে"ও পৰিবেশন কৰে৷\nৰাষ্ট্ৰীয় কথাছবি বটা (ভাৰত)\n২০০৯: শ্ৰেষ্ঠ সংগীত পৰিচালকৰ ৰাষ্ট্ৰীয় কথাছবি বটা: দেৱ দি\n২০০৯: নতুন সংগীত প্ৰতিভাৰ Filmfare RD Burman বটা: দেৱ দি\n২০০৯: ৫৫তম শ্ৰেষ্ঠ পাৰ্শ্ব সংগীতৰ Filmfare বটা: দেৱ দি\n২০১০: ৫৬তম শ্ৰেষ্ঠ পাৰ্শ্ব সংগীতৰ Filmfare বটা: উৰান(২০১০)\n↑ 5.0 5.1 "3 Idiots Dev-D top-winners at Filmfare Awards". Timesofindia. 28 February 2010. http://timesofindia.indiatimes.com/entertainment/bollywood/news-interviews/3-Idiots-Dev-D-top-winners-at-Filmfare-Awards/articleshow/5627239.cms। আহৰণ কৰা হৈছে: 27 August 2010.\n↑ "Nomination for 55th-Idea-Filmfare-Awards". Indiatimes.com. http://movies.indiatimes.com/Features-Events/Features/55th-Idea-Filmfare-Awards-Nominations/articleshow/msid-5568410,curpg-7.cms। আহৰণ কৰা হৈছে: 27 August 2010.\n↑ 12.0 12.1 12.2 "Udaan, Dabangg top winners at Filmfare Awards". টাইমচ অৱ ইণ্ডিয়া. জানুৱাৰী ২৯, ২০১১. http://articles.timesofindia.indiatimes.com/2011-01-29/news-interviews/28356373_1_udaan-yash-chopra-dabangg। আহৰণ কৰা হৈছে: 2013-06-15. উদ্ধৃতি ত্ৰুটি: Invalid <ref> tag; name "filmfare" defined multiple times with different content\n"https://as.wikipedia.org/w/index.php?title=অমিত_ত্ৰিবেদী&oldid=176173"ৰ পৰা সংকলিত\nএই পৃষ্ঠাখন ২৮ ফেব্ৰুৱাৰী, ২০১৮ তাৰিখে ১৪:১৩ বজাত অন্তিম সংশোধন কৰা হৈছিল।


স্ন' হোৱাইট - অসমীয়া ৱিকিপিডিয়া\nSnow White in her coffin, Theodor Hosemann, 1852\nনাম: স্ন' হোৱাইট\nAarne-Thompson Grouping: ৭০৯\nসম্বন্ধীয়: "Bella Venezia"\n"The Young Slave"\n"Gold-Tree and Silver-Tree"\nand "The Jealous Sisters"\nস্ন' হোৱাইট (ইংৰাজী: Snow White) হৈছে ইউৰোপত বহুলভাৱে প্ৰচাৰিত এক জাৰ্মান সাধু। গ্ৰীম ভাতৃদ্বয়ৰ ১৮১২ চনৰ সংগ্ৰহত থকা সাধুৰ সংস্কৰণটি স্ন' হোৱাইট আৰু সাত বাওনা, (জাৰ্মান: Schneewittchen und die sieben Zwerge, ইংৰাজী: Snow White and the Seven Dwarfs) সবাতোকৈ জনপ্ৰিয়।\n2.1 বিদেশী সংস্কৰণ\n2.2 আধুনিক সংস্কৰণ\n2.5 ভিডিঅ' গেমচ\n3 বাস্তৱৰ লগত সম্পৰ্ক\nএদিন এখন দেশৰ ৰাণীয়ে খিৰিকিমুখত বহি চিলাইৰ কাম কৰি থাঁকোতে বেজীয়ে আঙুলিত বিন্ধাত এটোপাল তেজ ক'লা কাঠৰ খিৰিকিত থকা বৰফত পৰিল। তাকে দেখি ৰাণীৰ বৰফৰ দৰে গাৰ ছাল , তেজৰঙা ওঁঠ আৰু ৰ দৰে ক'লা চুলিৰ ছোৱালী এজনীৰ মাক হ'বলৈ মন গ'ল। অতি সোনকালেই ৰাণীয়ে ঠিক তেনেকুৱা এজনী ছোৱালী জন্ম দিলে আৰু নাম থলে স্ন' হোৱাইট। ইয়াৰ পিছতে ৰাণীৰ মৃত্যু হয় আৰু ৰজাই ধুনীয়া কিন্তু অহংকাৰী ৰাণীক নতুনকৈ বিয়া কৰাই। নতুন ৰাণীৰএখন যাদুকৰী আইনা আছিল। সেই খনক ৰাণীয়ে প্ৰায়ে সুধিছিল হে মোৰ মৰমৰ যাদুকৰী আইনা, কোৱাচোন কোন পৃথিৱীৰ আটাইতকৈ ধুনীয়া? (ইংৰাজী : Magic mirror on the wall /Who is the fairest of them all? জাৰ্মান: Spieglein, Spieglein, ander Wand / Wer ist die Schönsteim ganzen Land?; ইটালিয়ান Specchio, servo delle miebrame/ chi è la più bella di tutto il reame?) আৰু আইনাখনে সদায় ৰাণীৰ নাম লৈছিল। স্ন' হেৱাইট যেতিয়া আঠবছৰীয়া হ'ল তেতিয়া এদিন ৰাণীয়ে আইনাখনক কোন আটাইতকৈ ধুনীয়া সোধাত স্ন' হোৱাইটক আটাইতকৈ ধুনীয়া বুলি ক'লে। এয়া শুনি ৰাণী ইৰ্ষান্বিত হয়। তেওঁ এজন সৈনিকক স্ন'হোৱাইটক মাৰিবলৈ আদেশ দিয়ে আৰু প্ৰমাণ হিচাপে তাইৰ হাওঁফাওঁ আৰু যকৃত লৈ আহিবলৈ কয়। পিছে সৈনিক জনৰ স্ন' হোৱাইটলৈ মৰম ওপজে আৰু ৰাণীৰ পৰা আঁতৰি থাকিবলৈ কৈ তাইক অৰণ্যত এৰি থৈ আহে। ৰাণীক সৈনিকজনে গাহৰি এটাৰ হাওঁফাওঁ আৰু যকৃত পঠিয়াই দিয়ে আৰু তেওঁ স্ন' হোৱাইট আৰু নাই বুলি পৰম তৃপ্তিৰে সেয়া ৰান্ধি খায়। অৰণ্যৰ মাজত স্ন' হোৱাইটে এটা পঁজাঘৰ বিচাৰি পায় য'ত সাতটা বাওঁনাই বাস কৰিছিল। বাঁওনাহঁতে স্ন' হোৱাইটক ক'লে যে যদি তাই সিহঁতৰ ঘৰটো ৰখি থাকৈ, সিহঁতক বিচনা পাৰি দিয়ে, কাপোৰ চিলাই কৰি দিয়ে আৰু সকলো বস্তু চাফ চিকুণকৈ ৰাখে তেতিয়া তাই সিহঁতৰ লগত থাকিব পাৰিব আৰু যি বিচাৰে তাকেই পাব। সিহঁত ঘৰত নাথাকিলে ঘৰৰ ভিতৰত কাকো সোমাবলৈ নিদিবলৈও তাইক সঁকিয়াই থয়। ইফালে মাহীমাকে যাদুকৰী আইনাৰ সহায়ত গম পায় যে স্ন' হোৱাইট বাঁওনাহঁতৰ ঘৰত আছে। তেওঁ তিনিবাৰ ছদ্মবেশ ধৰি স্ন' হোৱাইটক মাৰিবলৈ আহে। প্ৰথমবাৰ তেওঁ কাপোৰ বেপাৰী হৈ আহে আৰু তাইক কাপোৰযোৰ ইমান টানকৈ পিন্ধাই দিয়ে যে তাই অচেতন হৈ পৰে পিছত বাঁওনাহঁতে আহি কাপোৰৰ গাঁঠি খুলি দিয়াত তাই সেইবাৰলৈ ৰক্ষা পৰে। দ্বিতীয়বাৰ তেওঁ এজনী বুঢ়ীৰ ভেশ লৈ আহে আৰু স্ন' হোৱাইটৰ চুলিখিনি বিষাক্ত ফণী এখনেৰে আঁচুৰি তাইক অচেতন কৰি পেলাই। পিছত বাঁওনাহঁতে ফণীখন উলিয়াই দিয়াত তাই সুস্থ হয়। আৰু শেষত ৰাণীয়ে এজনী খেতিয়কৰ গৃহিণীহৈ আহি তাইক এটা বিষাক্ত আপেল খাবলৈ দিয়ে। স্ন' হোৱাইটে খাব নোখোজাত তেঁও নিজেই বিষ নিদিয়া ফাল টোত একামোৰ মাৰে। তাকে দেখি তায়ো আপেলটোত কামোৰ মাৰে আৰু লগে লগে মাটিত ঢলি পৰে। এইবাৰ কিন্তু বাওঁনাহঁতেও তাইক জগাব নোৱাৰিলে আৰু মৃত বুলি ভাবি এটা কাঁচৰ কফিনত ভৰাই থয়। এদিন এজন ৰাজকুমাৰ সেইফালেৰে যাওঁতে স্ন' হোৱাইটক দেখি মন্ত্ৰমুগ্ধ হয়। তেওঁ লগুৱাকেইটাৰ হতুৱাই কফিনেৰে সৈতে তাইক লৈ যায়। পিছে হঠাৎ কোনোবা এটা উজুতি খোৱাত স্ন' হোৱাইটৰমুখৰ পৰা আপেলটুকুৰা ওলাই পৰে (কিছুমানৰ মতে ৰাজকুমাৰে চুমা খাওঁতে) আৰু তাই জী উঠে আৰু দুয়ো বিবাহপাশত আবদ্ধ হয়। ইফালে মাহীমাকো পুনৰ আইনাখনক কোন সবাতোকৈ ধুনীয়া সোধাত নতুন ৰাণীৰ বুলি ক'লে। নতুন ৰাণী কোন নজনাকে মাহীমাকে বিয়াত উপস্থিত হয় আৰু স্ন' হোৱাইটক দেখি হতভম্ব হয়। নিজৰ অপকৰ্মৰ শাস্তি হিচাপে তেওঁক এযোৰ লোহাৰ জোতা পিন্ধি মৃত্যু নোহোৱালৈকৈ নাচিব দিয়া হয় ।\nগ্ৰীম ভাতৃদ্বযয়ে প্ৰকাশ কৰা প্ৰথম সংস্কৰণত খলনায়িকা আছিল স্ন' হোৱাইটৰ ইৰ্ষাপৰায়ণ মাতৃ। তদুপৰি পিছৰ সংস্কৰণবোৰত মাকে নিজেই স্ন' হোৱাইটক ফুল আনিবলৈ যোৱা বুদ্ধিৰে অৰণ্যত এৰি থৈ আহে, প্ৰথম সংস্কৰণত এই কামটো লগুৱা বা সৈনিক এজনে কৰে । বিশ্বাস কৰা হয় যে শিশুৰ মাজত জনপ্ৰিয় কৰি তুলিবলৈ পিছলৈ মাহীমাকৰ চৰিত্ৰটো সৃষ্টি কৰা হয় ।\nবিদেশী সংস্কৰণ[সম্পাদনা কৰক]\nইউৰোপৰ বহুতো দেশত এই সাধুটোৰ পৰিৱৰ্তিত ৰূপ দেখিবলৈ পোৱা যায় য'ৰ কিছুমানত বাওঁনাৰ ঠাইত ডকাইত থাকে। Johann Georg von Hahn সংগ্ৰীহিত এক আলবেনিয়ান সংস্কৰণত প্ৰধান চৰিত্ৰটো ৪০টা ড্ৰেগনৰ সৈতে বাস কৰে। আন দুটা আলবেনিয়ান সংস্কৰণত স্ন হোৱাইটক মাহীমাক আৰু দুজনী ইৰ্ষাপৰায়ণ ভনীয়েকে হত্যা কৰিবলৈ চেষ্টা কৰে। ভাৰতীয় মহাকাব্যিক কবিতা পদ্মাৱত তো ৰাণী নাগামতিয়ে পোহনীয়া ভাটৌটোক কোন বেছি ধুনীয়া, তেওঁ নে পদ্মাৱতী বোলা সোধা কথাটোক ইয়াৰ লগত ৰিজাব পাৰি। ৰাছিয়ান লেখক আলেকজেণ্ডাৰ পুস্কিনৰ কবিতা দ্য টেল অৱ দ্য ডেড প্ৰিন্সেছ এণ্ড চেভেন নাইটচত বাওঁনাৰ ঠাইত সাতজন নাইট থাকে।\nআধুনিক সংস্কৰণ[সম্পাদনা কৰক]\nটেনিথ লীৰ চুটিগল্প ৰেড এজ ব্লাড (একেনামৰে গল্পপুথিত প্ৰকাশিত) আৰু নীল গেইমেনৰ চুটিগল্প স্ন' গ্লাচ এপল্ছক স্ন হোৱাইটৰ আধুনিক সংস্কৰণ বুলিব পাৰি। এই থীম ব্যৱহাৰ কৰ আন লেখক সমূহ হ'ল ডনাল্ড বাৰ্থেল্ম (তেওঁৰ উপন্যাস স্ন হোৱাইটত ), জেন য়লেন (তেওঁৰ গল্প স্ন ইন চামাৰ), ডেব্ৰা ডয়ল আৰু জেমচ ডি.মেকডোনাল্ড (দ্য কুইনছ মিৰৰ গল্পত),এন ছেক্সটন (তেওঁৰ কবিতা স্ন' হোৱাইট এণ্ড দ্য চেভেন দ্ৱাৰ্ফছ) আদি।\nজেছি ব্ৰাহাম হোৱাইটৰ ১৯১২ চনৰ নাটক"স্ন' হোৱাইট এণ্ড চেভেন দ্ৱাৰ্ফ"ৰ পৰা ১৯১৬ চনত চাৰ্ল ডাউলীৰ নিৰ্দেশনাত আৰু এডল্ফ জুকৰ, ডেনিয়েল ফ্ৰহমেনৰ প্ৰযোজনাত ফেমাছ প্লেয়াৰ্ছ-লেস্কি কৰ্পোৰেছনে স্ন হোৱাইট নামৰ চলচিত্ৰ নিৰ্মাণ কৰে। ইয়াত মাৰ্গাৰেট ক্লাৰ্কে স্ন হোৱাইট ক্ৰেইটন হেলে প্ৰিন্স ফ্লৰিমণ্ড আৰু ডৰথী কামিঙে কুইন ব্ৰেংগোমাৰৰ চৰিত্ৰ ৰূপায়ণ কৰে। ১৯৩৭ চনৰ ডিজনীৰ"স্ন' হোৱাইট এণ্ড চেভেন দ্ৱাৰ্ফ"ত থকা সাতটা বাঁওনাৰ নাম হল ডক,গ্ৰাম্পী,হেপী,স্লীপি,বেশ্বফুল,স্নীজি আৰু ডপী। আকৌ ইয়াত ৰাজকুমাৰ আৰু স্ন হোৱাইটৰ আগৰ পৰাই চিনা পৰিচয় থাকে । এই স্ন' হোৱাইটজনী ডিজনীৰ পাৰ্ক আৰু ৰিজৰ্ট সমূহত দেখা পোৱা যায় আৰু ডিজনী প্ৰিন্সেছ সমূহৰো ই অংশ। ইয়াৰ উপৰিও Coal Black and deSebben Dwarfs(১৯৪৩), Schneewittchen und die siebenZwerge (জাৰ্মান ,১৯৫৫) Snow White and theThree Stooges(১৯৬১),Schneewittchen und die sieben Zwerge(১৯৬২),A SnowWhite Christmas(১৯৮০),Snow White(১৯৮৭), Happily Ever After(১৯৮৮) আদিতো স্ন' হোৱাইটৰ কাহিনীভাগৰ কিছু সালসলনি ঘটোৱা দেখা যায় । ১৯৯৪ চনত চ'নীয়ে তেঁওলোকৰ যাদুকৰী সাধুৰ সংগ্ৰহৰ অংশ হিচাপে স্ন' হোৱাইটৰ এক এনিমেটড সংস্কৰণ মুকলি কৰে। ২০০১ চনত হলমাৰ্কে SnowWhite: The Fairest of Them All নামৰ চিনেমা নিৰ্মাণ কৰে য'ত দৈত্য দানৱ আদি আন বহুতো যাদুকৰী প্ৰাণী আছিল। এই সাধুটোক ভেটি কৰি ২০০৪ত7Dwarves – Men Alone in theWood নামৰ এখন ধেমেলীয়া চিনেমা বনোৱা হয়। এইচ.বি.ও.ৰ Happily Ever After: FairyTales for Every Child ত হে'ল বেৰীক স্ন' হোৱাইট আৰু লে'লা ৰকনক দুষ্ট ৰাণীৰ ৰূপত দেখুওৱা হয়। ২০০৭ চনত নিৰ্মিত চিনেমা ছিডনী হোৱাইট এই প্ৰাচীন সাধুটোৰেই এক আধুনিক ৰূপ। ইয়াত আমাণ্ডা বীনচে ছিডনী হোৱাইট (স্ন' হোৱাইট) ছাৰা পেক্সটনে ৰাছেল ৱিচ্ছবাৰ্ণ (দুষ্টা ৰাণী) আৰু মেট লঙে টাইলাৰ প্ৰিন্স (প্ৰিন্স চাৰ্মিং)ৰ চৰিত্ৰ ৰূপায়ন কৰিছিল । ২৮ফেব্ৰুৱাৰী ২০১২ ত দ্য এছাইলামে প্ৰযোজনা কৰা "গ্ৰীমচ স্ন হোৱাইটে " মুক্তি লাভ কৰে যত জেন মাৰ্চে ৰাণী ,এলিজা বেনেটে স্ন' হোৱাইট আৰু জেমি থমাচ কিঙে প্ৰিন্স আলেকজেণ্ডাৰৰ ভাওঁ লৈছিল। ৩০ মাৰ্চ ২০১২ত ৰিলেটিভলী মিডিয়াই তাৰ্চেম সিং নিৰ্দেশিত "মিৰৰ মিৰৰ" বোলা এক প্ৰকল্প মুকলি কৰে ।ইয়াত জুলিয়া ৰবাৰ্টচএ দুষ্ট ৰাণী, লিলি কলিন্ চেস্ন' হোৱাইট ,আৰ্মি হেমাৰে প্ৰিন্স এন্দ্ৰিউ এলকট আৰু নাথান লেনে ৰাণীৰ মুখ্য DOMO ৰ চৰিত্ৰ ৰূপায়ন কৰে। ২০১২ ত নিৰ্মিত ৰুপাৰ্ট চেণ্ডাৰ্চ নিৰ্দেশিত চলচিত্ৰ "স্ন হোৱাইট এণ্ড দ্য হান্টছমেন" ত ক্ৰিষ্টেন ষ্টিৱাৰ্টক স্ন' হোৱাইট, চাৰ্লিজ থেৰণক ৰাণী, ক্ৰিছ হেমছৱৰ্থক এৰিক , দ্য হান্টছমেন আৰু ছেম ক্লেফিনক প্ৰিন্স ৱিলিয়ামৰ ৰূপত দেখা গৈছে।\nব্ৰিটিছ পেন্টোমাইম (এক প্ৰকাৰৰ সংগীতালেক্ষ) সমূহত স্ন' হোৱাইট এক জনপ্ৰিয় থীম। ইনটু দ্য ৱুদ্ছ নামৰ সংগীতালেক্ষত স্ন' হোৱাইটক এজন ৰাজকুমাৰৰ নিষিদ্ধ প্ৰেমিকাৰ ৰূপত দেখুওৱা হয়। ১৯৭৪ চনৰ পৰা সূদীৰ্ঘ কাল জুৰি ছান ফ্ৰান্সিচকো ত চলি অহা"বীচ্চ ব্লেংকেট বেবীলন" নাটত জ্যুড স্মিথৰ দ্বাৰা ৰূপায়িত স্ন' হোৱাইট এক কেন্দ্ৰীয় চৰিত্ৰ।\nভিডিঅ' গেমচ[সম্পাদনা কৰক]\nস্ন' হোৱাইট : হেপীলী এভাৰ আফ্টাৰ (চুপাৰ এন.ই.এছ.,১৯৯৪)\nস্ন' হোৱাইট দ্য ভেইল অৱ মাই হাৰ্ট (পি.চি.,১৯৯৯)\nৱাল্ট ডিজনীছ স্ন' হোৱাইট এণ্ড দ্য চেভেন দ্বাৰ্ফচ (গেম বয় কালাৰ, ২০০১)\nকগামি নো অৰ্গেলঃ স্ন' হোৱাইট এণ্ড দ্য চেভেন ক্লেভাৰ বয়জ(প্লে ষ্টেচন২,২০০৬)\nস্ন' হোৱাইট (আই ফোন,২০০৯) ক্ৰেজী ফেচঃ স্ন' হোৱাইট (আই ফোন,২০১০)\nস্ন হোৱাইট ষ্টোৰী চাইমছ মেটচ গেম (আই ফোন,২০১০)\nহিডেন অৱ জেক্টেছ - স্ন হোৱাইট (আই ফোন/ আই পেড, ২০১২)\nবাস্তৱৰ লগত সম্পৰ্ক[সম্পাদনা কৰক]\n১৯৮৬ চনত বাৰ্টেলছ নামৰ এজন জাৰ্মান পণ্ডিতে প্ৰকাশ কৰে স্ন' হোৱাইটৰ সাধুটো ১৭২৯ চনত Lohr am Main ত জন্ম লাত কৰা মাৰিয়া চোফিয়া মাৰ্গাৰেটা কেথেৰিনা ভন আৰ্থেলৰ (ইং Maria Sophia Margaretha Catherina von Erthal) বিষয়ে ৰচিত।তেওঁৰ দেউতাক ল'ৰ মিৰৰ ফাৰ্মৰ (Lohr mirrorfirm) নিৰ্দেশক আৰু জ্যেষ্ঠ শাসক আছিল আৰু সেই সূত্ৰে ল'ৰ দূৰ্গত বাস কৰিছিল ।১৭৪১ চনত তেওঁৰ মাতৃৰ মৃত্যুত দেউতাকে ১৭৪৩ চনত দ্বিতীয় বিবাহ কৰে আৰু অহংকাৰী মাহীমাক ক্লডিয়াই তেঁওৰ প্ৰথম বৈবাহিক জীৱনৰ সন্তান কেইটিক হে বেছি মৰম কৰিবলৈ লয়। সাধুত উল্লেখিত বাওঁনাকেইটা দৰাচলতেল'ৰৰ পৰা ৩৩ কিঃমিঃ দূৰত বাস কৰা কেইজনমান সৰুমুচৰীয়া লোৰ খনিত কাম কৰা শ্ৰমিক আছিল। দ্য টকিং মিৰৰ বোলা এখন এতিয়াও মাৰিয়াৰ জন্মস্থান লৰ দূৰ্গৰ স্পেচাৰ্ট মিউজিয়াম (spessart museum)ত আছে ।\n১৯নৱেম্বৰ ২০০৮ত "দ্য ৱাল্ট ডিজনী কোম্পানী"য়ে স্ন হোৱাইট নামটোৰ ট্ৰেডমাৰ্কৰ কাৰণে ইউ.এচ.পেটেন্ট এণ্ড ট্ৰেডমাক অফিচত আবেদন জনাইছে যিয়ে চিনেমাটেলিভিছনৰেডিঅমঞ্চকম্পিউটাৰইন্টাৰনেট বাতৰি ফটোগ্ৰাফ আদি সকলো বিনোদনৰ মাধ্যম সামৰি লব ।মাত্ৰ কাল্পনিক বা বাস্তৱিক সাহিত্য কৰ্ম ইয়াৰ আওঁতাত নপৰিব\n↑ J. G. v. Hahn (1864). Griechische und albanesische Märchen, Volume 2, "Schneewittchen", pp. 134–143. W. Engelmann, Leipzig.\n↑ Terri Windling. "Snow, Glass, Apples: the story of Snow White". http://www.endicott-studio.com/rdrm/forsga.html.\n↑ Karlheinz Bartels: Schneewittchen – Zur Fabulologie des Spessarts. Lohr 1990, publisher: Reinhart von Toerne, ISBN 3-9800281-4-3; cf. an academic review by Theodor Ruf: Die Schöne aus dem Glassarg. Schneewittchens märchenhaftes und wirkliches Leben. Würzburg: Königshausen und Neumann, 1994, p. 12ff, 49ff; ISBN 3-88479-967-3\n↑ Summary of Bartel's analysis onahandout distributed by the Spressartmuseum, Schloßplatz 1, Lohr-am.Main, 2012\nThe Annotated Snow White and the Seven Dwarfs, including variants from other countries\n36 versions compared\nText of "Little Snow-white" from "Household Tales by Brothers Grimm" on Project Gutenberg\nAudio reading at Candlelight Stories\n"https://as.wikipedia.org/w/index.php?title=স্ন%27_হোৱাইট&oldid=159164"ৰ পৰা সংকলিত\nএই পৃষ্ঠাখন শেষবাৰৰ বাবে শুধৰোৱা হৈছিল 15 February 2016ৰ 13:19 বজাত


সমাজসেৱিকাৰ দেহ ব্যৱসায়! ৪ যুৱতীকে ধৰি ১০জনক গ্ৰেপ্তাৰ আৰক্ষীৰ -\nHomeৰাষ্ট্ৰীয়সমাজসেৱিকাৰ দেহ ব্যৱসায়! ৪ যুৱতীকে ধৰি ১০জনক গ্ৰেপ্তাৰ আৰক্ষীৰ\nসমাজসেৱিকাৰ দেহ ব্যৱসায়! ৪ যুৱতীকে ধৰি ১০জনক গ্ৰেপ্তাৰ আৰক্ষীৰ\nডিজিটেল ডেস্কঃ নিজকে সমাজসেৱিকা বুলি পৰিচয় দিয়া এগৰাকী মহিলাক দেহ ব্যৱসায়ৰ সৈতে জড়িত থকাৰ অপৰাধত গ্ৰেপ্তাৰ কৰিছে আৰক্ষীয়ে। আৰক্ষীয়ে উৎখাত কৰিছে এক বৃহৎ দেহ ব্যৱসায় চক্ৰ। চিটি বাছ ষ্টেণ্ডৰ ওচৰৰ এটা ঘৰত দীৰ্ঘদিন ধৰি চলি আছিল যৌনতাৰ বেপাৰ। আৰক্ষীয়ে অতৰ্কিতে অভিযান চলায় সেই ঘৰটোত। যাৰ ফলত আৰক্ষীৰ জালত পৰে ৪গৰাকী যুৱতী,৩জন গ্ৰাহক,এজন চালক,এজন কণ্ডাক্টৰ আৰু এগৰাকী মহিলা মেনেজাৰকে ধৰি ১০জনকৈ লোক।\nসমাজসেৱিকা বুলি পৰিচয় দিয়া অনুপমা তিৱাৰীৰ কংলকিত কাহিনী\nআৰক্ষীয়ে দীৰ্ঘদিন ধৰি দেহ ব্যৱসায় চক্ৰটোৰ বিষয়ে তথ্য লাভ কৰি আহিছিল। নিজকে এগৰাকী সমাজসেৱিকা বুলি পৰিচয় দিয়া অনুপমা তিৱাৰী নামৰ মহিলাগৰাকীৰ ঘৰতে আৰক্ষীৰ জালত পৰে দেহ ব্যৱসায় চক্ৰটো। বহুতো ভিআইপিৰ সৈতে ফেচবুকত ফটো শ্বেয়াৰ কৰে অনুপমাই। এবাৰ অনুপমা তিৱাৰীয়ে শিৱসেনাৰ পৰা পৌৰ নিৰ্বাচনত প্ৰতিদ্বন্দিতা কৰিছিল য’ত তেওঁ বেয়াকৈ পৰাজিত হৈছিল। শিৱসেনা দলৰ নেত্ৰী বুলিও পৰিচিত অনুপমা তিৱাৰী।\nআৰু পঢ়কঃ হাস্পতালত ভয়ংকৰ অগ্নিকাণ্ড; ৪টিকৈ নৱজাত শিশুৰ কৰুণ মৃত্যু\nদেহ ব্যৱসায় চক্ৰটোৰ সৈতে আৰু বহুতো লোক জড়িত থকাৰ সন্দেহ প্ৰকাশ আৰক্ষীৰ\nআৰক্ষীয়ে ঘটনাটোৰ সন্দৰ্ভত বৰ্তমান অনুসন্ধান চলাই আছে য’ত ভিন্ন গুৰুত্বপূৰ্ণ দিশ উন্মোচিত হোৱাৰ সম্ভাৱনা আছে। ঘৰটোৰ পৰা ২৮,৭১০ টকাও জব্দ কৰিছে আৰক্ষীয়ে। ১০গৰাকীৰে বিৰুদ্ধে গোচৰ ৰুজু কৰি জেৰা কৰিছে আৰক্ষীয়ে। তদন্তত আৰু কেইবাজনো লোক জালত পৰাৰ সম্ভাৱনা। আৰক্ষীয়ে অনুপমা তিৱাৰীৰ গাড়ীখনো জব্দ কৰিছে। এই ঘটনা মধ্যপ্ৰদেশৰ ভূপালৰ চেহোৰ চহৰৰ। তথাকথিত সমাজসেৱিকাৰ কংলকিত কাহিনী পোহৰলৈ অহাৰ পাছতেই চাঞ্চল্য বিৰাজ কৰিছে সমগ্ৰ চেহোৰ চহৰত।\nPrevious articleহাস্পতালত ভয়ংকৰ অগ্নিকাণ্ড; ৪টিকৈ নৱজাত শিশুৰ কৰুণ মৃত্যু\nNext articleমৰ্মান্তিক : দিপাৱলী উদযাপনৰ বাবে পিতৃ-মাতৃৰ পৰা ধন বিছাৰি হত্যাৰ বলি হ’ল কাকুমণি


ময়ূৰ বৰা - অসমীয়া ৱিকিপিডিয়া\nময়ূৰ বৰা (১৯৭০-) (ইংৰাজী: Mayur Bora) এজন অসমীয়া লেখক আৰু সমালোচক৷ একবিংশ শতিকাৰ প্ৰথম দশকত বাতৰিকাকত আৰু আলোচনীৰ মাধ্যমেৰে প্ৰবন্ধ ৰচনাৰ দ্বাৰা সাহিত্যকৰ্মক সমৃদ্ধ কৰা অসমীয়া নতুনচাম লেখকৰ ভিতৰত ময়ূৰ বৰা অন্যতম৷ তেখেত এতিয়ালৈকে সৰ্বমুঠ ১৫ খন গ্ৰন্থ প্ৰকাশ কৰিছে। ইয়াৰে দুখন গ্ৰন্থ ইংৰাজী ভাষাত ৰচনা কৰা। তেওঁ ইংৰাজীলৈ এখন গল্প সংকলনো অনুবাদ কৰিছে। ধৰ্মীয় আৰু সামাজিক দিশত চলি থকা ভণ্ডামি, অন্ধবিশ্বাস, জাতিবাদ প্ৰথা, আৰু সামগ্ৰিকভাৱে অসমৰ জ্বলন্ত সমস্যা তথা সাম্প্ৰতিক সময়ৰ দুৰ্নীতি আদি তেওঁৰ লেখাৰ মূল বিষয়বস্তু। প্ৰথাগত চিন্তা আৰু ধাৰণাৰ বিৰুদ্ধে যুক্তিনিষ্ঠ প্ৰশ্ন উত্থাপন, জাতিৰ ঐতিহ্যৰ প্ৰতি দায়বদ্ধতা আৰু ঐতিহাসিক সমলৰ সন্ধান আদি বৈশিষ্ট্যবোৰো ময়ূৰ বৰাৰ প্ৰবন্ধৰ অন্যতম শক্তি।। তেখেতে অসমৰ বিশ্ববিদ্যালয়, মহাবিদ্যালয়সমূহৰ লগতে বহিঃৰাজ্যৰো বিভিন্ন অনুষ্ঠানত বক্তৃতা দিবলৈ আমন্ত্ৰিত হোৱাৰ লগতে অসমত বহুকেইটা স্মাৰক বক্তৃতা প্ৰদান কৰিছে।\n5 প্ৰাপ্ত সন্মান\nময়ূৰ বৰাৰ জন্ম হৈছিল ১৯৭০ চনৰ ১০ জুন তাৰিখে নগাঁও জিলাত। পিতৃৰ নাম ভাৰত চন্দ্ৰ বৰা আৰু মাতৃৰ নাম বনলতা বৰা৷ তেওঁৰ ককা সনতৰাম বৰা শ্ৰীমন্ত শংকৰদেৱ সংঘ ( শংকৰদেৱ সংঘৰ জন্ম-১৯৩০) প্ৰথমজন সম্পাদক আছিল৷ আইতাকৰ নাম কিৰণবালা বৰা৷\nতেওঁ প্ৰাথমিক শিক্ষা লাভ কৰে গুৱাহাটীৰ চানমাৰিৰ চেক্ৰেট হাৰ্ট নামৰ স্কুলৰ পৰা৷ ইয়াৰ পৰৱৰ্তী সময়ত তেওঁ সেই স্কুলৰ পৰা ব্যক্তিগত কাৰণত বিদ্যালয় ইয়াৰি নিজৰাপাৰ প্ৰাথমিক বিদ্যালয়ত নাম ভৰ্তি কৰেহি৷ তাৰ পাছত তেওঁ গুৱাহাটীৰ কলেজিয়েট স্কুলৰ পৰা মাধ্যমিক শিক্ষা লাভ কৰে। ১৯৮৭ চনত কটন কলিজিয়েট স্কুলৰ পৰা মেট্ৰিক পৰীক্ষা পাছ কৰে৷ তাৰ পাছত কটন কলেজৰ বিজ্ঞান শাখাত নামভৰ্তি কৰে৷। সেই সময়তে তেওঁ Sentinal কাকতত প্ৰবন্ধ লিখিবলৈ আৰম্ভ কৰে৷ অৱশ্যে তেওঁৰ প্ৰথম লেখা প্ৰকাশ হয় ভবেন্দ্ৰ নাথ শইকীয়াৰ দ্বাৰা সম্পাদিত সঁফুৰা আলোচনীত৷ ইয়াৰ পৰৱৰ্তী সময়ত তেওঁ দিল্লী বিশ্বিবিদ্যালয়ত বুৰঞ্জী আৰু দৰ্শন বিষয়ত অনাৰ্চ লৈ ডিগ্ৰীৰ শিক্ষা সমাপ্ত কৰে৷\nতেওঁ নাবাৰ্ডৰ Assistant Manager হিচাপে চাকৰি জীৱনৰ পাতনি মেলে৷ বৰ্তমান তেওঁ পুনেত অৱস্থিত মহাৰাষ্ট্ৰৰ ৰিজনেল অফিচৰ ‘উপ-মহাপ্ৰবন্ধক (Deputy General Manager) পদত কৰ্মৰত৷\nঅনুভৱৰ প্ৰতিধ্বনি, প্ৰবন্ধ সংকলন, আঁক-বাক\nপথভ্ৰষ্ট হৈছে নেকি শংকৰ সংঘ, সমালোচনামূলক গ্ৰন্থ, আঁক-বাক\nAll Those Yearnings, অনুবাদ গ্ৰন্থ, Appocus\nপ্ৰত্যাশাৰ প্ৰতিলিপি, প্ৰবন্ধ সংকলন, আঁক-বাক\nব্ৰাহ্মণ্যবাদৰ ক’লীয়া ডাৱৰ আৰু অসম, ইতিহাসমূলক গ্ৰন্থ, আঁক-বাক।\nআৱেগৰ কুঁৱলী ফালি, প্ৰবন্ধ সংকলন, আঁক-বাক।\nমাৰ্ক্সেই বজালে নেকি কমিউনিজমৰ মৃত্যুঘণ্টা, সমালোচনামূলক গ্ৰন্থ, আঁক-বাক\nচেতনাৰ স্পন্দন, প্ৰবন্ধ সংকলন, আঁকবাক\nজাতিভেদ প্ৰথা আৰু শংকৰদেৱ, বিশ্লেষনাত্মক গ্ৰন্থ, আঁক-বাক\nচিন্তাৰ ভগ্নাংশ, প্ৰবন্ধ সংকলন, আঁকবাক।\nহিন্দু ধৰ্মত ঈশ্বৰ আৰু নাস্তিকতা, ইতিহাসমূলক গ্ৰন্থ, আঁক-বাক\nভাবনাৰ স্বৰলিপি, প্ৰবন্ধ সংকলন, আঁক-বাক\nRandom Reflections, Collection of Articles, আঁক-বাক\nঅসমীয়াৰ স্বাভিমানৰ ৰূপৰেখা, প্ৰবন্ধ সংকলন, বনলতা\nচিৰদিন অসমীয়া, প্ৰবন্ধ সংকলন, বনলতা\nপ্ৰাপ্ত সন্মান[সম্পাদনা কৰক]\n২০১৬ চনত কৰ্মবীৰ চন্দ্ৰনাথ শৰ্মা বঁটা\n২০১৭ চনত অসম সাহিত্য সভাৰ ভৰত চন্দ্ৰ বৰুৱা স্মাৰক বঁটা\n২০১৮ চনত মইদুল ইছলাম বৰা সাহিত্য বঁটা\n↑ Nehal Jain (September 28, 2018 12:43 hrs). "Meet Mayur Bora the acclaimed writer with 14 books to his credit". Guwahati plus. https://www.guwahatiplus.com/article-detail/meet-mayur-bora-the-acclaimed-writer-with-14-books-to-his-credit.\n↑ 2.0 2.1 2.2 2.3 2.4 2.5 সম্পাদনা-ডিম্পল চমুৱা (2015-16). নৰ্থ লখিমপুৰ কলেজ আলোচনী. পৃষ্ঠা. 95.\n"https://as.wikipedia.org/w/index.php?title=ময়ূৰ_বৰা&oldid=227181"ৰ পৰা অনা হৈছে\nএই পৃষ্ঠাখন 13 মে' 2020 তাৰিখে ১৩:০৮ বজাত অন্তিম সংশোধন কৰা হৈছিল।


ভুৱা নথিত চাকৰি যায়, নিৰ্বাচন আয়োগক বিসংগতিপূৰ্ণ তথ্য দিয়া শিলাদিত্যৰ নগ’ল কিয়?\nনিৰ্বাচন আয়োগত বিসংগতিপূৰ্ণ তথ্য দিয়া বিজেপিৰ শিলাদিত্য দেবৰ নাগৰিকত্ব সন্দেহজনক : ভবেন সন্দিকৈ\nযিকোনো চাকৰিৰ ক্ষেত্ৰত পৰীক্ষাৰ্থীৰ নথি-পত্ৰ তন্ন-তন্নকৈ পৰীক্ষা কৰা হয়। অলপ খেলি-মেলি হ’লেও পৰীক্ষাৰ্থীক সুযোগ দিয়া নহয়। কিন্তু নিৰ্বাচন আয়োগত দুবাৰকৈ খেলি-মেলি থকা বেলেগ বেলেগ তথ্য দিয়াৰ পিছতো কিয় কৰ্তন কৰা হোৱা নাছিল বিজেপিৰ বিধায়ক শিলাদিত্য দেব ( Shiladitya Deb )ৰ?\nশিক্ষাগত অৰ্হতা সন্দৰ্ভত নিৰ্বাচন আয়োগক বিধায়কজনে দাখিল কৰা প্ৰমাণ পত্ৰৰ খেলি-মেলি ফাদিল কৰি আজি ২৩ মে’ত দেশৰ নিৰ্বাচন আয়োগক এই প্ৰশ্ন উত্থাপন কৰিছে আৰ টি আই কৰ্মী ভবেন সন্দিকৈয়ে।\nএকেটা বছৰ (১৯৮৬ চন)তে একেখন কলেজ ( গুৱাহাটীৰ আৰ্য্য বিদ্যাপীঠ কলেজ)ৰ পৰাই উচ্চতৰ মাধ্যমিক আৰু স্নাতক ডিগ্ৰী লোৱা বুলি শিলাদিত্যই ২০১১ চনত নিৰ্বাচন আয়োগক শপতনামা দিছিল। কিন্তু একে শিলাদিত্যই ২০১৬ চনত নিৰ্বাচন আয়োগত ১৯৮৯ চনতহে আৰ্য্য বিদ্যাপীঠৰ পৰা স্নাতক ডিগ্ৰী লোৱা বুলি শপতনামা দাখিল কৰিছিল।\nআনহাতে খানাপাৰা কেন্দ্ৰীয় বিদ্যালয়ৰ পৰা হাইস্কুল শিক্ষান্ত পৰীক্ষাত উত্তীৰ্ণ হোৱা বুলি ২০১১ চনৰ বিধানসভাৰ নিৰ্বাচনৰ পূৰ্বে নিৰ্বাচনী আয়োগক শপতনামা দাখিল কৰা বিধায়কজনে কেইদিনমান পূৰ্বে এটা টিভি চেনেলৰ সাক্ষাৎকাৰত তেওঁ অসমৰ সলনি অৰুণাচল আৰু দিল্লীতহে শিক্ষাগ্ৰহণ কৰা বুলি উল্লেখ কৰিছিল।\nশিলাদিত্য দেবে নিৰ্বাচন আয়োগত দাখিল কৰা বিসংগতিপূৰ্ণ তথ্য ফাদিল কৰি স্বৰাজ অসম নামৰ সংস্থাটোৰ আহ্বায়কজনে শিক্ষাগত অৰ্হতাৰ খেলিমেলিৰ দৰে বিধায়কজনৰ নাগৰিকত্বক লৈও সন্দেহ প্ৰকাশ কৰে।\nতেওঁ কয় ‘বৰাকৰ বৰখলা সমষ্টিৰ বিজেপি বিধায়ক কিশোৰ নাথলৈ দি ভোটাৰৰ জাননী গৈছিল। আমাৰ সন্দেহ হয় শিলাদিত্যও দি ভোটাৰ। সেয়ে তেওঁ হিন্দু বাংলাদেশী আৰু নাগৰিকত্ব সংশোধনী বিধেয়কৰ সপক্ষে মন্তব্য দি আছে।’\nএই সন্দৰ্ভত বিধায়ক দেবৰ মতামত জানিবৰ নৰ্থ ইষ্ট নাৱে যোগাযোগৰ চেষ্টা কৰিছিল যদিও তেওঁক ফ’নত পোৱা নগ’ল।


একুৰি এটা গল্প/আত্ম-অভিমান - ৱিকিউৎস\nএকুৰি এটা গল্প/আত্ম-অভিমান\n47521একুৰি এটা গল্প — আত্ম-অভিমানপ্ৰণামিকা অধিকাৰী২০১০\nনতুন কইনাই কিমান সতৰ্কতাৰে চলিব লাগে বাৰু? যিমানখিনি সতৰ্কতাৰে চলিব লাগে সিমানখিনি সতৰ্কতাৰে চলাৰ পাছতো যে ক'ৰবাত খুঁত ওলায় তাক পাছতহে গম পালো। ন-কইনা হৈ থাকোতেই এদিন পুৱা জলপান দিয়াৰ পৰত মোৰ স্বামীৰ সৈতে শহুৰৰ সাধাৰণ কথা এটা লৈ কথাৰ কটাকটি হৈছিল। কাৰণটো কি আছিল মই পাহৰিলো যদিও সেয়া নিতান্তই যে সাধাৰণ কৰাহে আছিল— সেয়া মোৰ মনত আছে। খোৱাৰ পৰত অশান্তি লাগিল আৰু শহুৰক ক'ব নোৱাৰি স্বামীকেই কলো—‘হ’ল আৰু দিয়া। সাধাৰণ কথা এটাতে কিমাননো ফেচফেচাই থাকা’? মই কথাষাৰ কোৱাৰ পাছত দুয়ো শান্ত হৈছিল আৰু ময়ো ঘৰৰ আন কামত ধৰিলো। এইখিনিতে কৈ থওঁ যে মোৰ বিয়া মই ঠিক কৰামতে হৈছিল। অৰ্থাৎ আমি ভালপাই বিয়া হৈছিলো। শহুৰৰ ঘৰ গাঁৱত আছিল যদিও মোৰ মানুহজনক মই পূৰ্বতে পোৱাৰ দৰে এজন বন্ধুৰ ৰূপতে পাব বিচাৰিছিলো; যিটো এই গাঁৱলীয়া পৰিৱেশত মুঠেও সম্ভৱ নাছিল আৰু বোধকৰো মোৰ স্বামীও এই বিষয়ত সিমান আগ্ৰহী নাছিল।\nযি কি নহওক, পুৱাই সংঘটিত হোৱা ঘটনাটোৰ দিনাই আবেলি তেওঁ ক'ৰবালৈ যাবলৈ ওলাই কাপোৰ পিন্ধিছিল। ঘৰখনত বেছি মানুহ নাই যদিও মই তেওঁক বিচৰামতে সেইদিনা কাষত নাপাইছিলো। দিনটোৰ সৰহখিনি সময়ে তেওঁ ঘৰৰ বাহিৰত থাকিছিল আৰু ঘৰত থকা সময়খিনিও তেওঁ ঘৰৰ আন আন মানুহখিনিৰ ওচৰতে কটাইছিল। তেওঁক ক'বলগীয়া বিশেষ কথা এটা ক’বলৈকে মই সুযোগ পোৱা নাছিলো। তেওঁ ক'ৰবালৈ যাবলৈ ওলোৱা দেখি মই অতি আগ্ৰহেৰে সুধিলো—‘কলৈ যোৱানো?’ কাপোৰ পিন্ধাৰ সময়খিনিয়ে মাথোঁ তেওঁ আমাৰ কোঠাত থাকিব। এইখিনি সময়তে কিবা অলপ কথা হ'ব পাৰো নেকি— এই আশাতে মই কথাষাৰ সুধিছিলো। তেওঁ ঘৰত থাকি মোৰ ওচৰত নাথাকিলেও তেওঁযে মোৰ আশে-পাশেই ক'ৰবাত সোঁ-শৰীৰে উপস্থিত আছে—এই কথাটোৰে মোৰ মনটো ভৰাই ৰাখিছিল। তেওঁক মই সঁচাকৈয়ে বৰ ভাল পাইছিলো। অনবৰতেই যেন তেওঁৰ কথা শুনি থাকিম, তেওঁৰ ওচৰে ওচৰেই থাকিম! সেয়া মোৰ কেনেধৰণৰ ভালপোৱা আছিল মই কাকো বুজাব নোৱাৰো। কিন্তু মোৰ প্ৰশ্নৰ উত্তৰত তেওঁ যিযাৰ কথা ক'লে, শুনি মোৰ এনে লাগিল যেন কৰবাত বোমা ফুটি মোৰ নিচেই আপোন কোনোবা এজন ঢুকাল আৰু মই তাৰ খবৰহে শুনিলো। [ ২৬ ] তেওঁ হেঙাৰৰ পৰা চাৰ্টটো নমাই আনি কৈছিল— ‘তোমাৰ কি দৰ্কাৰ?’ তথাপি মই ভাবিছিলো— তেওঁ হয়তো কথাষাৰ নিতান্ত ধেমালিতে কৈছে আৰু লগে লগে মোৰ ফালে ঘূৰি চাই দুষ্টালিভৰা হাঁহিটো মাৰিহে ওলাই যাব। কিন্তু নহয়। যেন ৰুক্ষ মাতেৰে তেওঁ উত্তৰ দিছিল তেনে কঠিনতা প্ৰদৰ্শন কৰি তেওঁ দপ্‌দপাই কোঠাটোৰ পৰা ওলাই গ'ল। স্তব্ধ, বিমূঢ় হৈ মই বিছনাৰ কাষতে মজিয়াত বহি পৰিছিলো। থিয় হৈ থকাৰ শক্তিও যেন মোৰ নোহোৱা হৈছিল। এয়া জানো মোৰ প্ৰিয়তম পুৰুষজনে মাত্ৰ, মাত্ৰ চৈধ্য-পোন্ধৰ দিন আগতে বিয়া কৰাই আপোন কৰি লোৱা মোৰ মানুহজনে কৈছে? বিয়াৰ আগতে পাঁচ-ছবছৰ ধৰি মিঠা কথা কৈ অহা মানুহজন জানো এইজনেই? অলপ সময়ৰ পাছতে পাহৰি এৰি যোৱা চছমা আৰু ঘড়ী নিবলৈ কোঠালৈ সোমাই আহি মোক তেনেকৈ বহি থকা দেখিওঁ তেওঁ কোনো ভাবান্তৰ প্ৰকাশ নকৰিলে। ধুমুহাৰ গতিত আহিল আৰু এবাৰ মোলৈ এপলকৰ বাবে চাই বস্তুকেইটা লৈ ওলাই গ'ল। সেই চাৱনিতো একো নাছিল, দয়া-মায়া-মমতা। সকলো যেন শেষ।\nঅতি সাধাৰণ তিনিটা শব্দৰ এটা বাক্য। অথচ সেইটোৱে মোক এনেদৰে কাহিল কৰিব পাৰিছিল বুলি ভাবিলে এতিয়া আচৰিতেই লাগে। কিন্তু তেনেকৈ মোক বিহ্বল কৰি পেলোৱাৰ কাৰণো আছে। একমাত্ৰ মোৰ বাছনি আৰু ইচ্ছামতে হোৱা আমাৰ বিয়াখনত মা-দেউতা বা আমাৰ বংশ-পৰিয়ালৰ কাৰোৱেই সন্মতি নাছিল। মাত্ৰ এই মানুহজনক পাবৰ বাবেই বিয়াৰ আগৰ পাঁচ-ছবছৰ মই অশেষ কষ্ট সহ্য কৰিছিলো। নানা প্ৰলোভনকো দৃঢ়তাৰে ত্যাগ কৰি মোৰ মানুহজনৰ বিশ্বাসক জীয়াই ৰাখিছিলো। শেষত মোৰ ঘৰখনে মান্তি হৈছিল। মোৰ জেদৰ ওচৰত হাৰ মানি সামাজিকভাৱেই মোক এওঁৰ হাতত অৰ্পণ কৰিছিল। তেওঁক যে মই ভালপাওঁ— তেওঁক বা আনক বুজোৱাৰ দৰ্কাৰ নাই। মই ভগৱানৰ ওচৰত তেওঁক ভিক্ষা মাগিছিলো। কি হৈছিল মোৰ? কিহৰ বাবে তেওঁৰ প্ৰতি ইমানকৈ আকৰ্ষিত হৈছিলো! তেওঁতো অসামান্য ৰূপবান নহয়, অসাধাৰণ পদবীও তেওঁৰ নাছিল। নাছিল কোনো উল্লেখযোগ্য চাৰিত্ৰিক বৈশিষ্ট্য। তেন্তে? ক্ষীণ, বগা, সুস্বাস্থ্যৰ, এমূৰ ভৰ্ত্তি চুলিৰে এজন মজলীয়া চৰকাৰী চাকৰিয়াল। ঘৰ গাঁৱত। ঘৰুৱা অৱস্থাও বৰ ভাল নাছিল। কিন্তু মোৰ ভাৱ হৈছিল এইবোৰৰ মাজতেই যেন মোৰ বাবে কিবা এটা আছে। তেওঁ যেন মোৰ বাবেই। মোৰ ভাৱ হৈছিল কেনেবাকৈ যদি আমি দুয়ো মিলিত হ’ব নোৱাৰো, তেন্তে আমাৰ জীৱন দুটা যেন আধৰুৱা হৈ ৰ'ব। মই কাকো বুজাব নোৱাৰিম; মোৰ অন্তৰত তেওঁৰ বাবে কেনে এক পবিত্ৰ আসন পতা আছিল। সামান্যতমো অপবাদৰ চেকা, [ ২৭ ] লাগিলে সেয়া সঁচাই হওক, তেওঁৰ গাত পৰাটো মোৰ সহ্যৰ বাহিৰত আছিল। তেনে পৰিস্থিতিত মই নিজৰ গাত দোষ জাপি লৈয়ো তেওঁক ৰক্ষা কৰিছিলো। তেনে কৰিবলৈ যাওঁতে মোৰ কষ্ট হৈছিল— কিন্তু তাতে যেন কিবা এটা সুখ আছিল। বিয়াৰ আগতে তেওঁৰ কথা ভাবিলেই আনন্দ অনুভৱ কৰিছিলো। মোক যে এজন মানুহে কোনো সামাজিক বন্ধন নথকা মানুহ এজনে ভালপায়— এইকথাটোৱে মোক সদায় পুলকিত কৰি ৰাখিছিল। আৰু এই আনন্দৰ আগত মোক আমাৰ সম্পৰ্কটোৰ বাবে আনে জাপি দিব খোজা অপবাদ, গালি-শপনিবোৰ তুচ্ছ যেন লাগিছিল। যিমানে বিয়াৰ বাবে দেৰি হৈছিল়— সিমানে মই আতুৰ হৈ উঠিছিলো। দৈহিক কামনাত নহয়; মনত তাড়নাত। আমাৰ মনৰ সম্পৰ্ক স্থাপন হোৱা পাঁচ-ছবছৰ হ'লেও মই কোনো কথাতে তৃপ্ত হোৱা নাছিলো। ছাঁয়া-মৰীচিকাৰ দৰেই মই মাজে সময়েহে তেওঁক লগ পাইছিলো। কেতিয়াও হৃদয় উজাৰি কথা কোৱাৰ সুযোগ-সুবিধাও পোৱা নাছিলো। বিয়াৰ আগতে তেওঁক অন্ততঃ এবাৰ কাষত পোৱাৰ, তেওঁক হেঁপাহ পলুৱাই চোৱাৰ কিযে এক দুৰ্বাৰ আছিল মই কাকোৱেই বুজাব নোৱাৰিম।\nকিন্তু বিয়াৰ পাছৰে পৰা মোৰ হেঁপাহত যেন বাধা পৰিল। আবেগবোৰ স্তব্ধ হৈ ৰৈ গ'ল। ৰ'ব খোজা নাছিল। ৰ’বলৈ বাধ্য কৰালে মোৰ মানুহজনে। আগতে তেওঁক কেতিয়াও কাষত পোৱা নাছিলো। সেইবাবে তেওঁৰ স্বভাৱ বা আচৰণ আদিৰ বিষয়ে জনাৰ উপায়ো নাছিল। মই তেওঁক দেখিছিলো আৰু তেওঁৰ চিঠি পাইছিলো। দেখা আৰু চিঠিৰ সংবেদনশীল ভাষাৰ মাজত মই মনে বিচৰা মৰমিয়াল মানুহজনক বিচাৰি পাইছিলো। মই তেওঁৰ পৰা আন একো আশাও কৰা নাছিলো। মাত্ৰ বিচাৰিছিলো– এবুকু মৰম। সঁচা মৰম। যাৰ দ্বাৰা মই মোৰ মনৰ শূন্যতা ভৰাই দিব পাৰিম। তেওঁৰ সুঠাম বাহু আৰু বহল বুকুত মূৰ থৈ স্বৰ্গীয় শান্তিত জিৰণি ল'বলৈ মোৰ অশান্ত মনে হাহাকাৰ কৰিছিল। তেওঁৰ পৰা মই মাত্ৰ মৰম আৰু ভালপোৱা বিচাৰিছিলো—তাৰ বিনিময়ত সংসাৰৰ যিকোনো কামেই কৰি যাবলৈ মই প্ৰস্তুত হৈছিলো। তেওঁক মোৰ মনৰ মাজতে অতি প্ৰেমময়, মৰমিয়াল ৰূপত সজাইছিলো আৰু মোৰ সেই ধাৰণাই বোধহয় সিদিনাৰ সেই সামান্য কথাষাৰতে পোৱা অসামান্য কষ্টৰ কাৰণ। মই যদি তেওঁক তেনে মৰমিয়াল পুৰুষৰ ৰূপত নসজালোহেঁতেন, তেওঁৰ তেনে ব্যৱহাৰত মই চাগে মই ইমান দুখ নাপালোহেঁতেন। কিন্তু আগতে তেওঁৰ এনে ৰুক্ষ স্বভাৱৰ কথা মই অনুভৱ নকৰিলো কিয়? তেৱোঁ মোক এবাৰো নজনালে কিয় যে বিয়াৰ পাছত তেওঁ মোৰ স্বামীহে। হ’ব, প্ৰিয়তম পুৰুষ নহয়। হায় আশা! সিদিনা মোৰ ভাৱ— হৈছিল মোৰ যেন [ ২৮ ] বিয়া নোহোৱা হ'লেই ভাল আছিল। মনেৰে বৰণ কৰা পুৰুষজনক মনেৰেই ভালপাই চিৰদিন কটাই দিব পৰাহ'লে!\nসেইদিনা সময় যোৱাৰ লগে লগে মোৰ অভিমান বাঢ়িছিল। প্ৰতি মুহূৰ্ততে আশা কৰিছিলো তেওঁ মোক সুধিব— তেতিয়া তেনেকৈ কোৱাৰ বাবে বেয়া পাইছো নেকি? কিন্তু নাই। তেওঁ যেন মোৰ কোনো নহয়েই! ক্ষুব্ধ হৈছিলো এটা সময়ত। কি অপৰাধত মোক এনে ব্যৱহাৰ কৰা হ’ল? মোৰ দোষনো কি বুজাই নিদিলে মই বাৰু কেনেকৈ দুখবোৰ পাতলাওঁ!\nনিশা শুবলৈ আহিছিলো। তাতে মোৰ কোনো উচ্ছাস নাছিল। মধুৰ কথাৰ পৰিৱৰ্তে নীতিগত দৈহিক মৰমবোেৰ মোৰ ক্ৰমে আমনি লগা হৈছিল। মোৰ প্ৰেম আছিল মনসৰ্বস্ব। কিন্তু তেওঁৰ চাগে দেহসৰ্বস্ব। দৈহিক কামনা মোৰো আছিল। কিন্তু দেহৰ বাসনা পূৰোৱাৰ আগতে মোৰ অশান্ত মনটো শান্ত হ’ব বিচাৰিছিল মোৰ কাণৰ কাষত তেওঁৰ মিঠা কথাৰে। সিদিনা ৰাতি মই সৰ্বান্তঃকৰণেৰে আশা কৰিছিলো যে মোৰ দেহটোক আঁকোৱালি লোৱাৰ আগতে তেওঁ মোক অন্ততঃ মোৰ ভুলটো ক’ত হ’ল তাকে কওক! কিন্তু বিছনাৰ ওচৰলৈ আহি দেখিছিলো মোতকৈ আগতে শুই পৰা প্ৰিয়তম টোপনিতে লালকাল। কতো যেন একো হোৱাই নাই। তেওঁৰ ওচৰত শুবলৈ যেন আন কোনো নাই। এনে ভাৱত কেনে নিৰ্লিপ্ততাৰে শুইছে! চাই চাই মোৰ দুচকু ভৰি আহিছিল। আৰু নীৰৱে মই কান্দিবলৈ ধৰিছিলো। আমাৰ মাজত থকা দুফুটমান খালী ঠাই যেন মৰুভূমি হৈছিল আৰু তাৰ পৰা বিকিৰণ হোৱা প্ৰচণ্ড উত্তাপত আমাৰ প্ৰেমবোৰ যেন শুকাই গৈছিল! সিদিনাযে মোৰ কিমান দুখ লাগিছিল মই কাকো বুজাব নোৱাৰো। কান্দি কান্দি কেতিয়া শুই পৰিলো গমকে নাপালো। ৰাতিপুৱা পাঁচ বাজি যোৱাত সাৰ পাই দৈনন্দিনৰ হিচাপত ধৰি থোৱা চুমাটোৰ আশাত বিছনাত খৰমৰাই দিয়াত তেওঁ সাৰ পালে। কিন্তু মোলৈ এবাৰ চায়েই আকৌ শুই পৰিল। ক্ষোভ আৰু বেদনাত অসহ্য হৈ আকৌ এবাৰ কান্দি পেলালো। উঠি আহি ঘৰুৱা কামত হাত দিলো।\nগোটেই দিনটো মনটো বেয়া লাগি থাকিল। আকৌ নিশা আহিল। তেওঁ আগতেই শুবলৈ আহিছিল। গভীৰ টোপনিত পৰা মানুহৰ দৰে অলৰ অচৰ হৈ তেওঁ বিছনাত পৰি আছিল। মই একো নকৰিলো। কিন্তু কোঠাটোত সোমাই থাকিবলৈকো মোৰ অসহ্য লাগিছিল। ওলাই গ'লেও ঘৰৰ আন মানুহে জানিব। সেইটো মই হ’বলৈ দিব খোজা নাছিলো; তাকো বিয়াৰ ইমান কম দিনৰ ভিতৰত!\nপিছদিনা পুৱাও একো আশা কৰা নাছিলো যদিও বাহি বিছনাতে বহি [ ২৯ ] তেওঁৰ ফালে চাইছিলো। অচিনাকি যেন লাগিছিল। এইজনেই তেওঁনে? নামি ওলাই আহিলো। সু-গৃহিণী সাজি দিনটো আগৰ দৰে কাম বন কৰি থাকিলো। নিজম দুপৰীয়া আন দিনাৰ দৰে আজিও মোৰ পতিদেৱে কামকৰা ছোৱালীজনীক পকা চুলি চিঙিবলৈ লগাই দি হাঁহি হাঁহি টিভি চোৱাত ব্যস্ত। আৰু কোঠাত তেওঁৰ বাবেই অপেক্ষাত থাকিলো তেওঁৰে নৱবিবাহিতা পত্নীয়ে। লাহে লাহে মোৰ অভিমানে অপমানৰ ৰূপ লৈছিল। ব্যৰ্থ আক্ৰোশত মই অশান্ত হৈ উঠিছিলো। কি হ’ল মোৰ? মোৰ দোষ কি? ভাবি ভাবি উত্তৰ নাপাই মই পুনৰ কান্দি দিছিলো। সেই সময়তে শাহুআই আহি কান্দি থকা দেখি মোক সুধিলে— কিয় কান্দিছো? ঘৰলৈ মনত পৰিছে নেকি? তাৰ পাছত তেওঁ বোৱাৰী হ'লে কেনেকৈ চলিব লাগে; মাকৰ ঘৰখন ছোৱালীৰ বাবে সদায় আপোন হ'ব নোৱাৰে। স্বামীৰ ঘৰখনহে ছোৱালীৰ প্ৰকৃত ঘৰ, ইত্যাদি বুজনি দিবলৈ ধৰাত আমনি পাই মই ক'লো— ‘ঘৰলৈ মনত পৰি মই কন্দা নাই। তেওঁ মোক কিয় নমতা হৈছে? মইতো একো দোষ কৰা নাই; কি অপৰাধত তেন্তে তেওঁ মোৰ লগত মাত বোল বন্ধ কৰিছে?\nমোৰ কথা শুনি শাহুআই নীৰৱ হ'ল। মোৰ কোঠাৰ পৰা লাহেলাহে তেখেত ওলাই গ'ল। পাছত শাহুআয়ে তেওঁক চাগে কিবা ক'লে। কাৰণ সিদিনা ৰাতি শুবলৈ আহি তেওঁক সোঁহাতখন কপালত থৈ চকুমেলি পৰি থকা দেখিলো। লাহে লাহে পিন্ধা সাজযোৰ সলাই মূৰ আঁচুৰি বিছনাত নিঃশব্দে শুই পৰিছিলো। নাই, মাত বোল তেতিয়াও হোৱা নাই। নিঃশব্দ ৰাতি। ওপৰত চিলিং ফেনখন পূৰ্ণগতিত চলি আছে। তাৰ শব্দইহে নিৰ্জনতাক কিছু পাতল কৰিছিল। হঠাতে মূৰৰ ওপৰৰ ফালে জেঠী এটাই টিক্‌টিকাই উঠিল। উচপ খাই উঠি জেঠীটোৰ ফালে চাইছিলো। তেৱোঁ চাইছিল। জেঠীটোৰ ফালে নহয়; মোৰ ফালে। চকুৱে চকুৱে পৰাতো তেওঁ চকু আঁতৰাই নিয়া নাছিল। ধুমুহা শেষ হোৱাৰ আগজাননী যেন পাইছিলো। কাৰণ তেওঁৰ সেই চাৱনিত কিবা এটা আছিল। কিন্তু একো কোৱা নাছিল। অভিমানতে বেৰৰ ফালে মুখখন ঘূৰাই শুবলৈ যত্ন কৰিছিলো। কিছুপৰ তেনেদৰে থকাৰ পাছত তেওঁ এখন হাতেৰে মোৰ গাত ধৰি মোক ওচৰলৈ টানিছিল। মই বিদ্ৰোহ কৰিছিলো। অশান্ত মনটোৱে তেওঁৰ দৈহিক সান্নিধ্য মানি লবলৈ টান পাইছিল। হাতখন গুচাই দিছিলো। ক্ষন্তেক পাছতে আকৌ টানিছিল। বিতৃষ্ণাত কৈ উঠিছিলো—‘এৰি দিয়া’। —‘ৰ'বাচোন, ইমান খং কিয়? মই তোমাক কি কম’। ‘কি ক'ব লগা আছে তাৰ পৰাই কোৱা। মোক ওচৰলৈ নিব নোৱাৰি তেওঁ নিজেই মোৰ ওচৰ চাপি আহি মোক সুধিলে— ‘তুমি\nমাৰ আগত কি কৈছা’? আকৌ সমস্যা। কিনো ক’লো মাৰ আগত?\n[ ৩০ ] —‘একো কোৱা নাই’।\n—‘একোৱে কোৱা নাইনে?’\nঅতিষ্ঠ হৈ ক'লো— ‘অঁ কৈছো, তুমি মোক কোনো কাৰণ নোহোৱাকৈ এইকেইদিন মাত বোল কৰা নাই। তাকে কৈছো। ...’ আৰু কিবা ক'ব খুজিছিলো; বাধা দি ৰাখিব নোৱৰাকৈ উজাই অহা দুখত উচুপি উঠাৰ বাবে আৰু একো কবি নোৱাৰিলো। তেওঁ ক'লে— 'ৰ'বাচোন। কন্দা-কটা নকৰিবা। সিদিনা ৰাতিপুৱা তুমি মোক কি কৈছিলা? মোৰ তেতিয়াৰে পৰা খংটো উঠি আছে। তেনেকৈ কিয় কৈছিলা?’ অবাক বিস্ময়ত মোৰ চকুপানীয়েও হাৰ মানিছিল। কি কৈছিলো বাৰু?\nতেওঁ পুনৰ সুধিছিল— ‘মনত পৰিছেনে? কিয় কৈছিলা তেনেকৈ?’\nওঁহো। মনত পৰা নাছিল। কি কৈছিলো? কথা ক'বলৈ মইচোন তেওঁক কাষত পোৱাই নাছিলো! তেওঁকেই সুধিলো— ‘কি কৈছিলো মনত পৰা নাই। তুমিয়েই কোৱা। ’ তেওঁ কৈছিল— “কিয়, সিদিনা তুমি ৰাতিপুৱা দেউতাৰ সন্মুখতে মোক ‘ফেচফেচাই থকা’ বুলি কোৱা নাছিলা?\n—‘হে ভগৱান’! মোৰ মুখৰ মাত হৰি গৈছিল। উচুপনি মোৰ বন্ধ হৈছিল। ইয়াৰ বাবেই ইমানখিনি কষ্ট! এই সাধাৰণ কথাটোৰ বাবেই ইমান অশান্তি! তেওঁ কৈ গৈছিল— ‘দেউতাৰ আগত তেনেকৈ কোৱাৰ বাবে দেউতাই বাৰু কি ভাবিছে? ভাবিছে চাগে তুমি মোক প্ৰাপ্য সম্মান নকৰা। মই কোৱা কথাবোৰ তুমি বেয়া পোৱা.... ইত্যাদি। মোৰ কাণত আৰু একোকে নোসোমাল। বহু কথাই ক’বলৈ উমুকনি দি আছিল। কিন্তু একো ক'ব নোৱাৰিলো। কেনে অবুজন এই মানুহটো? সাধাৰণ অশিক্ষিত গৃহস্থৰ দৰে মোৰ সামান্য দুটা শব্দতে তেওঁ সন্মান লঘু হোৱা বুলি ভাবে? কি বুলি ভাবে তেওঁ নিজকে? প্ৰভু নে পতিদেৱতা? আৰু মই বিচাৰো....। যাওক সেইবোৰ কৈ লাভ নাই। তেওঁ মোৰ হৃদয়ৰ কথা বুজা হ'লে এই চাৰিদিনীয়া নাটকখনৰ অভিনয় নচলিলেহেঁতেন। মই তেওঁক কেনেদৰে বিচাৰো এইবোৰ কৈ মোৰ আত্মাভিমানী মানুহটোৰ শান্তিত নিশ্চল হৈ যাবলৈ ধৰা মুখখনলৈ আকৌ অশান্তিৰ ছাঁ নমাই আনিব নুখুজিলো। তেওঁলৈ চালো। হাত ভৰি মেলি উন্মুক্ত কৰি থোৱা বহল বুকুখনে যেন মোকেই মাতিছে। সেয়া তেওঁ চাইছে মোৰ ফালে। পৰম মমতাৰে কুৰুকি কুৰুকি মই তেওঁৰ বুকুৰ মাজলৈ সোমাই গ'লো। গভীৰ আবেগেৰে তেৱে মোক সাৱটি ধৰিলে। আনন্দ আৰু তৃপ্তিত তেওঁৰ বুকুৰ মাজতে আকৌ এবাৰ চকুদুটা পানীৰে ভৰি আহিছিল। তেওঁৰ অজানিতে মচি এই নাটকৰ পুনৰাবৃত্তি নহ’বলৈ ভগৱানক খাটিছিলো। এইবোৰত অভিনয় কৰাও যে বৰ কষ্টকৰ।\n"https://as.wikisource.org/w/index.php?title=একুৰি_এটা_গল্প/আত্ম-অভিমান&oldid=109173"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৩০ নৱেম্বৰ ২০২০ তাৰিখে ১৩:০৭ বজাত সলনি কৰা হৈছিল।


Maxtorin in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Maxtorin ar byavahar, ppali, parshwakriya, upkaar, kriya-pratikriya aaru satarkatabani\nMaxtorin Injection in Assamese\nMaxtorin ৰ লাভ আৰু ব্যৱহাৰসমূহ- Maxtorin Benefits & Uses in Assamese- Maxtorin ar laabh aaru byavaharsamuh\nMaxtorin ৰ পালি আৰু সেয়া কেনেদৰে ল'ব- Maxtorin Dosage & How to Take in Assamese - Maxtorin ar paali aaru xeya kenedore lobo\nMaxtorin ৰ পাৰ্শ্চক্ৰিয়াসমূহ- Maxtorin Side Effects in Assamese- Maxtorin ar parshwakriyasamuh\nMaxtorin সংক্ৰান্ত সতৰ্কতাবাণীসমূহ- Maxtorin Related Warnings in Assamese- Maxtorin xonkranta xatarkatabanisamuh\nঅইন দৰৱৰ সৈতে Maxtorinৰ গুৰুতৰ ক্ৰিয়া-প্ৰতিক্ৰিয়া- Severe Interaction of Maxtorin with Other Drugs in Assamese- Oinor xoite Maxtorin ar gurutor kriya-pratikriya\nMaxtorin মতভেদসমূহ- Maxtorin Contraindications in Assamese- Maxtorin nishedhsamuh\nMaxtorin ৰ বিষয়ে সততে সোধা প্ৰশ্নসমূহ- Frequently asked Questions about Maxtorin in Assamese- Maxtorin ar bikhoye satate xodha prashnasamuh\nখাদ্য আৰু মদৰ সৈতে Maxtorin ক্ৰিয়া-প্ৰতিক্ৰিয়া- Maxtorin Interactions with Food and Alcohol in Assamese- khadya aaru modor xoite Maxtorin kriya-pratikriya\nMaxtorin ৰ লাভ আৰু ব্যৱহাৰসমূহ - Maxtorin Benefits & Uses in Assamese - Maxtorin ar laabh aaru byavaharsamuh\nMaxtorin তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nMaxtorin ৰ পালি আৰু সেয়া কেনেদৰে ল'ব - Maxtorin Dosage & How to Take in Assamese - Maxtorin ar paali aaru xeya kenedore lobo\nMaxtorin-ৰ উপাদানসমূহ - Maxtorin Active Ingredients in Assamese - Maxtorin-ar upadaansamuh\nMaxtorin ৰ পাৰ্শ্চক্ৰিয়াসমূহ - Maxtorin Side Effects in Assamese - Maxtorin ar parshwakriyasamuh\nগৱেষণাৰ ভিত্তিত, Maxtorin ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nMaxtorin সংক্ৰান্ত সতৰ্কতাবাণীসমূহ - Maxtorin Related Warnings in Assamese - Maxtorin xonkranta xatarkatabanisamuh\nMaxtorin-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nMaxtorin গ্ৰহণ কৰাৰ পিছত গৰ্ভৱতী মহিলাই বহুতো অসুবিধাৰ সমুখীন হৈছে। গতিকে চিকিতসকৰ পৰামৰ্শ অবিহনে কোনোপধ্যেই গ্ৰহণ নকৰিব।\nMaxtorin-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Maxtorin এ গম্ভীৰ পাৰ্শ্ব-প্ৰতিক্ৰিয়া কৰিব পাৰে, গতিকে এই ঔষধটো চিকিতসকৰ পৰামৰ্শ নোহোৱাকৈ ব্যৱহাৰ নকৰিব।\nবৃক্কত Maxtorin কি প্ৰভাৱ দেখা গৈছে?\nMaxtorinৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Maxtorin কি প্ৰভাৱ দেখা গৈছে?\nMaxtorinৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Maxtorin ৰ কি প্ৰভাৱ দেখা গৈছে?\nMaxtorinএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Maxtorinৰ গুৰুতৰ ক্ৰিয়া-প্ৰতিক্ৰিয়া - Severe Interaction of Maxtorin with Other Drugs in Assamese - Oinor xoite Maxtorin ar gurutor kriya-pratikriya\nMaxtorin তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nMaxtorin মতভেদসমূহ - Maxtorin Contraindications in Assamese - Maxtorin nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Maxtorin লোৱা অনুচিত যাতে -\nMaxtorin ৰ বিষয়ে সততে সোধা প্ৰশ্নসমূহ - Frequently asked Questions about Maxtorin in Assamese - Maxtorin ar bikhoye satate xodha prashnasamuh\nএই Maxtorin-এ অভ্য়াস বা নিচাৰ সৃষ্টি কৰে নেকি?\nMaxtorinৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Maxtorin লোৱাৰ পিছত ই আপোনাৰ টোপনি ভাৱ নানে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Maxtorin লোৱা উচিত।\nনহয়, Maxtorinয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Maxtorin ক্ৰিয়া-প্ৰতিক্ৰিয়া - Maxtorin Interactions with Food and Alcohol in Assamese - khadya aaru modor xoite Maxtorin kriya-pratikriya\nখাদ্য আৰু Maxtorinৰ ক্ৰিয়া-প্ৰতিক্ৰিয়া\nখাদ্যৰ সৈতে Maxtorinৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Maxtorinৰ মাজৰ প্ৰতিক্ৰিয়া\nগৱেষণাৰ অভাৱত, Maxtorin লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nMaxtorin ৰ মূল্য আৰু পেকৰ চাইজ - Maxtorin Price and Pack Size in Assamese - Maxtorin ar mulya aaru pakor size


দলগাঁৱত কৃৰ্তী ছাত্ৰ-ছাত্ৰীক সম্বৰ্ধনা\nউন্নয়ন-বিকাশে ঢুকি নোপোৱা কাৰ্বি পাহাৰৰ তাৰাপুং…\nক্ৰিকেট বিশ্বকাপ ২০১৯ঃ ইংলেণ্ডে ৩৯৮ ৰানৰ লক্ষ্য বান্ধি দিছে…\nভিতৰত নহয়, বাছৰ ওপৰত উঠি যায় কলেজলৈ, তাৰ পাছৰখিনি চাওক VIDEO\nচুঙাজান মাজগাওঁত বিদ্যুতৰ খুটা দিয়াৰ নামত গ্ৰাহকৰ পৰা ধন…\nমঙলদৈত বিপদজনক অৱস্থাত ট্ৰেন্সফৰ্মাৰঃ কুম্ভকৰ্ণ নিদ্ৰাত…\nটেট শিক্ষকৰ প্ৰতিবাদত উত্তাল বৰপেটা…\nখাতিকুছিত আছুৰ উদোগত ৬৫ কৃৰ্তীমানক সম্বৰ্ধনা\nঅসম-মেঘালয় সীমান্তত গোৱালপাৰা জিলা বন সংমণ্ডলৰ অভিযান, আঢ়ৈ…\nসিদ্ধাৰ্থ ভট্টাচাৰ্য নহয়, শিক্ষামন্ত্ৰী হ’ব লাগে…\nমাৰ্ঘেৰিটাত “থুপিতৰা” নামৰ প্ৰাচীৰ পত্ৰিকা…\nজম্মু কাশ্মীৰৰ পুলৱামাত গ্ৰেনেড বিস্ফোৰণ, ৩ জনৰ অৱস্থা…\nলোকসভাৰ প্ৰাক্তন অধ্যক্ষা সুমিত্ৰা মহাজনক সাক্ষাৎ কৰিলে এন…\nভূমিকম্পই জোকাৰিলে চীনক, নিহত ১১\nবিশ্বকাপত সৰ্বাধিক ছয় কোবাই বিশ্ব ৰেকৰ্ড গঢ়িলে ইয়ন মৰ্গেনে • জম্মু কাশ্মীৰৰ পুলৱামাত গ্ৰেনেড বিস্ফোৰণ, ৩ জনৰ অৱস্থা সংকটজনক • মঙলদৈত বিপদজনক অৱস্থাত ট্ৰেন্সফৰ্মাৰঃ কুম্ভকৰ্ণ নিদ্ৰাত বিদ্যুৎ বিভাগ • খাতিকুছিত আছুৰ উদোগত ৬৫ কৃৰ্তীমানক সম্বৰ্ধনা • অসম-মেঘালয় সীমান্তত গোৱালপাৰা জিলা বন সংমণ্ডলৰ অভিযান, আঢ়ৈ লাখ টকা মূল্যৰ শাল গছৰ কুণ্ডাসহ বাহন জব্দ • সিদ্ধাৰ্থ ভট্টাচাৰ্য নহয়, শিক্ষামন্ত্ৰী হ'ব লাগে হিমন্ত বিশ্ব শৰ্মাঃ ৰাজ্যজুৰি টেট শিক্ষকৰ প্ৰতিবাদ • মাৰ্ঘেৰিটাত "থুপিতৰা" নামৰ প্ৰাচীৰ পত্ৰিকা উন্মোচন মহকুমাধিপতিৰ • লোকসভাৰ প্ৰাক্তন অধ্যক্ষা সুমিত্ৰা মহাজনক সাক্ষাৎ কৰিলে এন ডি এৰ লোকসভাৰ অধ্যক্ষ পদৰ প্ৰাৰ্থী ওম বিৰলাই • টেট শিক্ষকৰ প্ৰতিবাদত উত্তাল বৰপেটা... • ক্ৰিকেট বিশ্বকাপ ২০১৯ঃ ইংলেণ্ডে ৩৯৮ ৰানৰ লক্ষ্য বান্ধি দিছে আফগানিস্তানৰ সন্মুখত...\nঅসমীয়া প্ৰতিদিন\t Jun 17, 2019\n১. কানপুৰত নৃশংস হত্যাকাণ্ড। ৬০ হাজাৰ টকাৰ বাবেই ভাতৃক কৰিলে হত্যা। ২. কাশীত মন্দিৰৰ ২৫০ মিটাৰ ভিতৰত বিক্ৰী কৰিব নোৱাৰিব সুৰা। প্ৰশাসনৰ কঠোৰ নিৰ্দেশ। ৩. লক্ষ্ণৌ, উত্তৰ প্ৰদেশৰ ৫ খন চহৰৰ বায়ু প্ৰদুষণ নিৰাময়ৰ বাবে কেন্দ্ৰই দিব ১০-১০…\nসৰুপথাৰত চেন্টাৰ ফৰ ডেভেলপমেন্ট নামৰ সংস্থাৰ উদ্যোগত উত্তৰ-পূৰ্বাঞ্চল ঘৰুৱা শ্ৰমিক সপ্তাহৰ সফল…\nঅসমীয়া প্ৰতিদিন\t Jun 16, 2019\nডিজিটেল সংবাদ, উৰিয়ামঘাটঃ ধনশিৰি মহকুমাৰ সৰুপথাৰত চেন্টাৰ ফৰ ডেভলপমেন্ট নামৰ বে - চৰকাৰী সংস্থাৰ উদ্যোগত হোৱা North -East Domestic Workers week ৰ সফল সামৰণি পৰে।সামৰনি অনুষ্ঠানত জিলা পৰিষদৰ সদস্য,ফাষ্টাৰ নিতুপল চৰেন,চিকিৎসক ৰাকেশ আৰু…\nকাছাৰ কলেজৰ পৰিচালনা সমিতিৰ সভাপতিসহ দুই প্ৰৱক্তাৰ বিৰুদ্ধে শিলচৰ থানাত গোচৰ ৰুজু অধ্যক্ষৰ…\nডিজিটেল সংবাদ, শিলচৰঃ কাছাৰ কলেজত সংঘটিত কেলেংকাৰিৰ নতুন মোৰ ৷ এইবাৰ অধ্যক্ষই গোচৰ তৰিলে তিনি জনৰ বিৰুদ্ধে ৷ শিলচৰ থানাত অধ্যক্ষ লক্ষীতন সিংহই ৰুজু কৰে গোচৰ ৷ গোচৰ ৰুজু গভৰ্নিং বডীৰ সভাপতি বিজয় ভূষন দাসৰ বিৰুদ্ধে ৷ গোচৰ ৰুজু প্ৰাক্তন…\nশ্বহীদ নিৰোদ শৰ্মাৰ বাসগৃহত অসম প্ৰদেশ কংগ্ৰেছ কমিটি, শ্ৰদ্ধাঞ্জলী জ্ঞাপন…\nডিজিটেল সংবাদ, বৰনৰ্দ্দীঃ সন্ত্ৰাসবাদীৰ বৰ্বৰতাত যোৱা ১২ জুনত কাশ্মীৰত দেশ মাতৃৰ সেৱাত ব্ৰতী হৈ প্ৰাণাহুতি দিয়া নলবাৰী জিলাৰ টিহু-বৰমাৰ নিকটৱৰ্ত্তী দহকনীয়া অঞ্চলৰ বীৰ সন্তান নিৰোদ শৰ্মাৰ বাসগৃহত উপস্থিত হয় অসম প্ৰদেশ কংগ্ৰেছ…\nডিজিটেল ডেস্কঃ ধাৰণা কৰা মতেই অতি ৰোমাঞ্চকৰ হৈ উঠিছে বিশ্বকাপৰ ২২ সংখ্যক পাকিস্তান-ভাৰতৰ মাজত হোৱা খেল খন। ভাৰতে প্ৰথমে বেট ধৰি ৫০ অভাৰৰ বিনিময়ত ৫ টা উইকেট হেৰুৱাই ৩৩৭ ৰাণৰ লক্ষ্য বান্ধি দিয়ে যদিও বৰ্তমানৰ লৈকে পাকিস্তানৰ স্থিতি বৰ বেছি…\nডিজিটেল ডেস্কঃ সমগ্ৰ দেশজুৰি এতিয়া বিশ্বকাপ ক্ৰিকেটৰ জ্বৰ। যোৱা ৩০ মে'ৰ পৰা আৰম্ভ হোৱা বিশ্বকাপক লৈ যেন ক্ৰিকেট প্ৰেমী সকলৰ ব্যস্ততাৰ অন্ত নাই। ইফালে বিশ্বকাপত টীম ইণ্ডিয়াৰ দুৰ্দান্ত প্ৰদৰ্শনে ক্ৰিকেট প্ৰেমী সকলৰ মাজত উছাহ দুগুণে…\nদেউতাঃ দ্য’ চুপাৰ হিৰ’\n● পংকজ শৰ্মা “A father isaman who expects his child to be as goodaman as he meant to be.” ―Frank A. Clark পিতৃত্ব এনে এক বিশাল পৰিধি যাক ভাষাৰে প্ৰকাশ কৰা কঠিন। পিতৃত্ব যিদৰে নিজৰ ভিতৰতে এক গৌৰৱ, তেনেদৰে সন্তানৰ বাবেও পিতৃ এখন…\n২৪ ঘন্টীয়া ধৰ্মঘট, সোমবাৰে পুৱা ৬ বজাৰ পৰা অচল হ’ব দেশৰ চিকিৎসা সেৱা…\nডিজিটেল ডেস্কঃ কলকতাত চিকিৎসকক প্ৰহাৰ কৰা ঘটনাৰ পিছতে দেশজুৰি সৃষ্টি হৈছে প্ৰতিক্ৰিয়াৰ। চিকিৎসকৰ সুৰক্ষাৰ দাবীৰে প্ৰায় প্ৰতিখন ৰাজ্যৰ চিকিৎসক সকল ৰাজপথলৈ ওলাই আহি প্ৰতিবাদ সাব্যস্ত কৰা পৰিলক্ষিত হৈছে। উল্লেখ্য যে, যোৱা ১১ জুনত কলকতাৰ…\nমঙলদৈত খাদ্যত বিষক্ৰিয়া, ৮ জনক চিকিৎসালয়ত ভৰ্তি\nডিজিটেল সংবাদ, মঙলদৈঃ মঙলদৈৰ নিকতৱৰ্তী নগৰবাহী মোল্লাপাৰা গাঁৱত দেওবাৰে খাদ্যত বিষক্ৰিয়া হৈ ৮গৰাকী মহিলাসহ এটি শিশু গুৰুতৰভাৱে অসুস্থ হৈ পৰে। গাওঁখনৰ নাজিমুদ্দিন হক নামৰ এজন লোকৰ ঘৰত আলহী নিমন্ত্ৰণ জনাইছিল আক্ৰান্ত সকলক। আলহী খাব অহা…\nপাকিস্তানৰ প্ৰথমটো উইকেটৰ পতন\nপাকিস্তানৰ প্ৰথমটো উইকেটৰ পতন।১৩ ৰানত পতন ঘটিল প্ৰথমটো উইকেটৰ।৭ ৰানত পেভিলিয়নমুখী হয় ইমান।ভাৰতৰ হৈ বিজয় শংকৰে ল’লে প্ৰথমটো উইকেট।পাকিস্তানৰ সন্মুখত ৩৩৭ ৰানৰ বৃহৎ লক্ষ্য ভাৰতৰ।\nআগৰ\tপিছৰ 1 of 2,913


‘আম আদমী’ৰ ফোনকল বা মেচেজৰ দ্বাৰাই নিৰ্বাচন কৰা হ’ব পঞ্জাৱৰ মুখ্যমন্ত্ৰী পদৰ প্ৰাৰ্থী!\n‘আম আদমী’ৰ ফোনকল বা মেচেজৰ দ্বাৰাই নিৰ্বাচন কৰা হ’ব পঞ্জাৱৰ মুখ্যমন্ত্ৰী পদৰ প্ৰাৰ্থী! ব্যতিক্ৰমী কেজৰিৱাল\nঅৰৱিন্দ কেজৰিৱাল। ফাইল ফটো।\nমাত্ৰ এটা টেক্সট মেচেজ অথবা ফোনকল! আন বিশেষ একো জটিলতা নাই। এটা ফোন কল অথবা মেচেজৰ দ্বাৰাই মুখ্যমন্ত্ৰীৰ প্ৰাৰ্থী নিৰ্বাচিত কৰা হ’ব! তাকো পাঞ্জাৱৰ দৰে এখন সদাচৰ্চিত ৰাজ্যৰ মুখ্যমন্ত্ৰী!\nআম আদমী পাৰ্টিৰ মুৰব্বী অৰৱিন্দ কেজৰিৱালে এই ঘোষণা কৰিছে। কাইলৈ কেজৰিৱালৰ দলে পঞ্জাৱ নিৰ্বাচনৰ বাবে মুখ্যমন্ত্ৰীৰ প্ৰাৰ্থী ঘোষণা কৰিব।\nসেই অনুসৰি তেওঁ কয় যে এটা নিৰ্দিষ্ট ফোন নাম্বাৰ মুকলি কৰি দিব। নাম্বাৰটোত আম আদমী অৰ্থাৎ সাধাৰণ লোকসকলে পচন্দৰ মুখ্যমন্ত্ৰী প্ৰাৰ্থীজনৰ নাম মেচেজ কৰিব পাৰিব। এই সেৱা ১৭ জানুৱাৰীলৈকে থাকিব বুলি তেওঁ জনাইছে।\nকেজৰিৱালে কয় যে আম আদমী পাৰ্টিয়ে পাঞ্জাৱৰ ৩ কোটি জনতাৰ পচন্দ অনুসৰি মুখ্যমন্ত্ৰীৰ প্ৰাৰ্থী প্ৰদান কৰিব।\nলগতে পঢ়ক: কৰ’না প্ৰতিৰোধত সহায় কৰিব! কাইলৈ ১কোটি লোকে কৰিব সূৰ্য নমস্কাৰ\nভাৰতৰ ৰাজনৈতিক ইতিহাসত এনেধৰণে মুখ্যমন্ত্ৰীৰ প্ৰাৰ্থী নিৰ্বাচিত কৰাৰ কৌশল প্ৰথমবাৰৰ বাবে ব্যৱহাৰ হৈছে।\nবিশ্ব ৰাজনীতিলৈ লক্ষ্য কৰিলে দেখা যায় যে এনেধৰণৰ নিৰ্বাচনী কৌশল ইউৰোপৰ ক্ষুদ্ৰ ৰাজ্য এষ্টোনিয়াত লোৱা হৈছিল। অত্যাধুনিক দেশখনত ২০০৫ চনৰ পৰা ইণ্টাৰনেটযোগে জনপ্ৰতিনিধি নিৰ্বাচন কৰাৰ পদ্ধতি লৈ অহা হৈছে।\nউল্লেখযোগ্য যে পঞ্জাৱত ১৪ ফেব্ৰুৱাৰীৰ পৰা ১০ মাৰ্চলৈকে বিধানসভা নিৰ্বাচন অনুষ্ঠিত হ’ব। ৰাজ্যখনৰ ৰাজনৈতিক পৰিস্থিতি নিৰ্বাচনমুখৰ হৈ পৰিছে।\nইতিমধ্যে আম আদমী পাৰ্টিয়ে পঞ্জাৱত শক্তিশালীভাৱে খোপনি পুতিবলৈ সক্ষম হৈছে। ২০১৭ চনৰ নিৰ্বাচনত কংগ্ৰেছ বিজয়ী হৈছিল। কংগ্ৰেছৰ পাছতেই আছিল আম আদমী পাৰ্টি।\nএইবাৰো বিজেপিৰ বিশেষ প্ৰভাৱ নথকা এই ৰাজ্যখনত দলটোৱে মুলতঃ কংগ্ৰেছৰ স’তেই নিৰ্বাচনী যুঁজত অৱতীৰ্ণ হ’ব বুলি ঠাৱৰ কৰা হৈছে।\nদলটোৰ মুখ্যমন্ত্ৰী প্ৰাৰ্থীক লৈও চৰ্চা অব্যাহত আছে। এইক্ষেত্ৰত আগত আছে সাংসদ ভাগৱত মান। কিন্তু বৰ্তমানলৈকে ভাগৱত মানক প্ৰাৰ্থী হিচাপে ঘোষণা কৰিবলৈ ইতস্ততঃবোধ কৰিছে দলটোৱে। তেওঁৰ উপৰিও কৃষক নেতা বলবীৰ সিং ৰাজেৱালো মুখ্যমন্ত্ৰীৰ সম্ভাৱ্য প্ৰাৰ্থী হিচাপে চৰ্চা লাভ কৰিছে।\nআম আদমী পাৰ্টিৰ উপৰিও কংগ্ৰেছেও এতিয়ালৈকে মুখ্যমন্ত্ৰীৰ প্ৰাৰ্থী ঘোষণাৰ পৰা বিৰত আছে। কিন্তু ৰাজনৈতিক বিশ্লেষকসকলে বৰ্তমানৰ মুখ্যমন্ত্ৰী চৰণজিৎ সিং ছান্নীকেই কংগ্ৰেছৰ মুখ্যমন্ত্ৰী হিচাপে প্ৰক্ষেপ কৰা হ’ব বুলি আশা প্ৰকাশ কৰিছে।


ভাষা বিভ্ৰাট- সোমকান্ত শইকীয়া – ফটাঢোল\nভাষা বিভ্ৰাট- সোমকান্ত শইকীয়া\nআজিৰপৰা প্ৰায় ত্ৰিশ বছৰ আগৰ এটা সঁচা কাহিনীৰ বৰ্ণনা কৰিব খুজিছোঁ, শুনকচোন।\nএখন ঔদ্যোগীক নগৰৰ আৱাসিক এলেকাত আমি ভালেকেইজন সহকৰ্মী ওচৰা-উচৰিকৈ বাস কৰোঁ। যিহেতু উদ্যোগটো ৰাজহুৱাখণ্ডৰ, গতিকে ভাৰতৰ সকলো ভাষা-ভাষী কৰ্মচাৰী একেলগে একেধৰণৰ আৱাসিক ঘৰত থাকে আৰু পৰিয়ালবিলাকৰ মাজত মিলা-প্ৰীতিও আদৰ্শণীয়। অসমীয়াৰ ভোগালী বিহুত সকলো জাতি ধৰ্মৰ লোক একেলগে মিলিত হৈ মেজি জ্বলোৱা, ভোজ-ভাত খোৱা আৰু নাচ-গানেৰে মহা আনন্দেৰে বিহুটো উদযাপন কৰা হয়।\nতেনেকুৱা এটা বিহু উদযাপনৰ সময়ৰে এটা সৰু, অথচ মনত থকা ঘটনাৰ বিষয়ে ক’বলৈ ওলাইছোঁ।\nআমি থকা ক’লনিটোৰ বিশটামান পৰিয়ালে একেলগে ‘ভোগালীৰ ভোজ’ খোৱাৰ আয়োজন কৰা হ’ল। মোৰ কাষৰ আৱাসত থকা বৰুৱাই বিয়া কৰি পৰিবাৰক লগত ৰাখিবলৈ অনা বেছি দিন হোৱা নাছিল, গতিকে অসমীয়া ভাষাৰ বাহিৰে হিন্দী, বেঙ্গলী আদি ভাষাত কথা কওঁতে প্ৰায়ে বিভ্ৰাট ঘটে। এইবাৰ এই বিভ্ৰাট বিহুৰ ভোজৰ মজিয়াতে ঘটিল।\nহৰজিৎ সিং নামৰ পাঞ্জাবী বন্ধুজনেও প্ৰথমবাৰৰ বাবে তেওঁৰ পত্নীক অসমলৈ আনিছে, তেঁৱো হিন্দীৰ বাহিৰে আন একো ভাষাই বুজি নাপায়। তদুপৰি, প্ৰথম দিনৰ চিনাকিতে ৰাজহুৱাকৈ খাবলৈ লোৱাত তেওঁ অলপ অস্বস্তি অনুভৱ কৰিছে; কাষতে বহা বৰুৱাৰ পত্নীয়ে কথাটো লক্ষ্য কৰি আছিল; গতিকে, হৰজিতৰ পত্নীক পৰিবেশটো সহজ কৰিবৰ কাৰণে চেষ্টা কৰিছে।\n: খাও খাও, চৰম নহী হায়, নিজকা ভাবতা হায়!\nতেওঁ ক’ব খুজিছে যে, খোৱা খোৱা, লাজ কৰিব নালাগে, নিজৰ বুলিয়েই ভাবি লোৱা।\nইফালে, এনেয়ে সিং পত্নীয়ে আগৰ পৰাই অচিনাকি পৰিবেশত অস্বস্তি পাই আছিলে বৰুৱানীৰ কথাই তেওঁৰ একেবাৰে মুখ বন্ধ কৰি দিলে; তেওঁ কন্দনামুৱা হৈ হাত ধুই আঁতৰত থিয় হৈ থাকিলগৈ।\nপুৰুষসকলৰ প্ৰায় সকলোৱে বৰুৱানীৰ হিন্দী শুনি একেলগে গিৰ্জনি মাৰি হাঁহি উঠিলে। বৰুৱাই বোলে,\n: হেৰা, তুমি বৰ ভাল হিন্দী কোৱাহে!\nহৰজিতেও উঠি গৈ পত্নীক আচল কথাটো বুজাই দিলেগৈ। লগে-লগে দুয়ো বন্ধু-পত্নীয়ে অলপ আগতে ঘটি যোৱা কথাটো পাহৰি হাঁহি ধেমালি কৰি খোৱা-পাতত বহিলহি।\nতাৰ দুদিনমানৰ পিছতে বৰুৱানী সিং পত্নীৰ ওচৰলৈ আবেলি সময়ত ওলাই গ’ল।\nসিং-পত্নীয়ে চুৱেটাৰ গুঠি থকা দেখি তেওঁ সুধিলে,\n: কিচকা? (মানে কাৰ কাৰণে?)\n: অপনে লিয়ে। (মানে নিজৰ কাৰণে)\nবৰুৱানী অসন্তুষ্ট হ’লেই নহয়! ক্ষোভেৰে নিজৰ ঘৰলৈ গুচি আহি বৰুৱাক কথাটো ক’লেহি,\n: হেৰা, এই সিঙৰ মানুহজনী বৰ অভদ্ৰ হে!\nতেওঁ চুৱেটাৰ এটা গুঠি আছে, মই বোলো কাৰ কাৰণে? তেওঁ কি ক’লে জানা?\nক’লে বোলে আপোনাৰ কাৰণে। চোৱাচোন, কথাটো সুধিলতে এনেকৈ মোক লাজ দিব লাগেনে?\n: কি বুলি কৈছিল, হিন্দীত কোৱাচোন!\n: আপনে লিয়ে, মানে আপোনাৰ কাৰণে। চোৱাচোন ইমান অভদ্ৰ মানুহ!\nবৰুৱাই ঢেক-ঢেকাই হাঁহি বোলে,\n: হেৰা হিন্দীত ‘অপনে লিয়ে’ মানে নিজৰ কাৰণে। আপোনাৰ কাৰণে নহয় হে!\nবৰুৱানীয়ে একো নামাতিলে, মনতে ভাবিলে হিন্দী ভালকৈ নিশিকালৈকে অসমীয়া মানুহৰ বাহিৰে আন কোনো মানুহৰ ঘৰলৈকে নাযাওঁ আৰু!\n« জমনি ২ – নয়নমনি হালৈ\nৰিপ্-ৰাস্না বণিয়া(বৰুৱা) »\nহা হা। ভাল লাগিল পঢ়ি\nমজ্জা, এনেকুৱা মোৰ বন্ধু এজনৰ লগতো ঘটিছে।


written by Khatabook | April 29, 2022\nভুট জলকীয়াহৈছে ভাৰতৰ উত্তৰ-পূবৰ ৰাজ্যসমূহত মুখ্যতঃ উৎপন্ন হোৱা এক প্ৰকাৰৰ জলকীয়া। এই জলকীয়া বৰ্তমান পৃথিৱীৰ আটাইতকৈ গৰম জলকীয়াবোৰৰ ভিতৰত এটা। ব্যৱহাৰবোৰৰ ভিতৰত আছে শুকান জলকীয়া প্ৰক্ৰিয়াকৰণ, অলিঅৰেচিন আৰু কেপচাইচিন আহৰণ ইত্যাদি। ৰাজ্যখনত ভুট জলকীয়াৰ উৎপাদন বৃদ্ধিৰ বাবে অসম চৰকাৰে কেইবাটাও পদক্ষেপ গ্ৰহণ কৰিছে।\nভুত জলকীয়াৰ বিষয়ে তথ্য:\nভুত জলকীয়া বা ঘোষ্ট চিলি জালাপেনোতকৈ ৪০০ গুণতকৈ অধিক গৰম।\nভুত জলকীয়াক বোমা আৰু গ্ৰেনেড নিৰ্মাণৰ বাবে ব্যৱহাৰ কৰা হৈছে।\nগাওঁবাসীয়ে জীৱ-জন্তুবোৰক দেৱাল, বেৰ আদিত প্ৰয়োগ কৰি তেওঁলোকৰ ঘৰ আৰু সম্পত্তিৰ পৰা আঁতৰাই ৰাখিবলৈ ব্যৱহাৰ কৰে।\nভুট জলকীয়াৰ স্বাভাৱিক পৰিসৰ 855,000 ৰ পৰা 1,041,427 এছ.ইউ.\nভুত জলকীয়া বা ঘোষ্ট চিলিক আন বহুতো নাম যেনে নাগা জলকীয়া, বিহজলকীয়া, নাগাহাৰী, ৰাজা মিৰ্চা, বৰবিহ জলকীয়া ইত্যাদি নামেৰে জনা যায়।\nআপুনি জানেনে মাটিয়া ৰঙৰ ভুত জলকীয়া ৰঙা ৰঙৰ ভুট জলকীয়াৰ সমানে জলা হয় আৰু ইয়াৰে সোৱাদ অলপ মিঠাও হয়\nভুত জলকীয়া বা ঘোষ্ট চিলি এতিয়ালৈকে ভাৰতৰ দ্বাৰা উৎপাদিত আটাইতকৈ গৰম জলকীয়া। ভুট জলকীয়াক ২০০৭ চনত পৃথিৱীৰ আটাইতকৈ গৰম জলকীয়া হিচাপে গিনিজ বুক অফ ৱৰ্ল্ড ৰেকৰ্ডছত লিপিবদ্ধ কৰা হৈছে। বৰ্তমানৰ ৰেকৰ্ড ধাৰক হৈছে "কেৰোলিনা ৰিপাৰ"।\nএই বিখ্যাত ঘোষ্ট চিলি, যাৰ অৰ্থ হৈছে "ভুত জলকীয়া" ভাৰতৰ উত্তৰ-পূবৰ ৰাজ্যসমূহত পোৱা যায়। পকা হ'লে, জলকীয়া প্ৰায় 2.5 ৰ পৰা 3.5 ইঞ্চি দীঘল আৰু 1ৰ পৰা 1.5 ইঞ্চি বহল হয়। ৰঙৰ প্ৰকাৰবোৰৰ ভিতৰত আছে ৰঙা, হালধীয়া আৰু কমলা।\nভুত জলকীয়াৰ উৎপত্তি\nভুত জলকীয়াৰ উৎপত্তিৰ স্থান হৈছে অসম,চাহপাতৰ লগতে অসমত ভুত জলকীয়াৰ খেতিও কৰা হয়।\nভুত জলকীয়াৰ বাণিজ্যিক খেতি আৰু প্ৰসাৰ\nআগতে বাণিজ্যিক ভাৱে ইয়াৰ খেতি কেৱল অসমত কৰা হৈছিল যদিও বৰ্তমান নাগালেণ্ড,মণিপুৰতো ইয়াৰ খেতি কৰা হয়।\nআগতে কেৱল অসম ৰাজ্যতে খেতি কৰা হৈছিল, অৱশ্যে চুবুৰীয়া ৰাজ্য নাগালেণ্ড আৰু মণিপুৰতো বাণিজ্যিক খেতি আৰম্ভ হৈছে। অসমত প্ৰায় 30% লোক দৰিদ্ৰসীমাৰ তলত বাস কৰে। আৰু অঞ্চলটোৰ চাহ উদ্যোগৰ চাহিদা হ্ৰাস হোৱাৰ সৈতে, ভূত জলকীয়াৰ খেতি ৰাজ্যখনৰ বাবে অৰ্থনৈতিকভাৱে লাভজনক হ'ব পাৰে।\nঅসম চৰকাৰে কৃষকসকলক উৎসাহ যোগাই অঞ্চলটোত ভুট জলকীয়াৰ খেতি বৃদ্ধি কৰিবলৈ চেষ্টা কৰি আছে। এই ধন কেন্দ্ৰীয় চৰকাৰৰ উত্তৰ-পূব পুঁজিৰ বাবে উদ্যানপালন অভিযানৰ অধীনত উপলব্ধ কৰা হৈছে। ৰপ্তানিমূল্যৰ তুলনাত স্থানীয় বজাৰৰ মূল্য নিম্নতম। অসমৰ বাক্সা আৰু নগাঁও জিলাৰ হাজাৰ হাজাৰ কৃষকে ইতিমধ্যে ভুট জলকীয়াৰ খেতি আৰম্ভ কৰিছে। বহুতো ফাৰ্মা কোম্পানীয়ে ভুট জলকীয়াক অষ্ট্ৰেলিয়া, ইউকে, আমেৰিকা যুক্তৰাজ্য আদিৰ দৰে বিদেশী বজাৰলৈ ৰপ্তানি কৰিবলৈ চেষ্টা কৰি আছে।\nউদ্ভিদৰ উচ্চতা 1.2 ৰ পৰা2মিটাৰৰ ভিতৰত হয় আৰু সাধাৰণতে পাত্ৰৰ আকাৰ আৰু ব্যৱধানৰ ওপৰত নিৰ্ভৰ কৰে। উদ্ভিদৰ পাতবোৰ এক প্ৰকাৰৰ সৰু আৰু সেউজীয়া ৰঙৰ। উদ্ভিদৰ সঠিক বিকাশৰ বাবে উচ্চ স্তৰৰ উষ্ণতা আৰু আৰ্দ্ৰতাৰ প্ৰয়োজন আৰু মাটিৰ পিএইচ স্তৰ6ৰ পৰা7ৰ ভিতৰত হ'ব লাগে। উদ্ভিদটো ফুলিবলৈ প্ৰায় ১০০ দিন আৰু শস্য চপোৱালৈকে আৰু ১০০ দিন লাগে।\nআপুনি টাবত কেনেকৈ ভুত জলকীয়াৰ খেতি কৰিব পাৰে?\nগুটিবোৰ গোটেই ৰাতি পানীত তিয়াই ৰাখক। বীজৰ ওপৰত যিকোনো বেক্টেৰিয়া মাৰিবলৈ সামান্য পৰিমাণৰ ব্লিচ বা হাইড্ৰজেন পেৰোক্সাইড, 1 অংশৰ পৰা9অংশ পানী যোগ দিব পাৰি।\nবীজৰ ট্ৰেখন পটিং মাটিৰে ভৰ্তি কৰক আৰু প্ৰতিটো ছিদ্ৰৰ ৰিমৰ সৈতে মাটি সমান কৰক।\nপাতল অনুভৱ কৰা ভাল মানদণ্ডৰ মাটি ব্যৱহাৰ কৰিব। মাটিখিনি ভালদৰে পানী দিয়ক আৰু পাত্ৰটো কম সময়ৰ বাবে নিষ্কাশন কৰিবলৈ দিয়ক।\nপ্ৰতিটো ৰোপণ ছিদ্ৰৰ মাটিত 1 ৰ পৰা2টা বীজ হেঁচক, বীজটো লাহেকৈ তিতা মাটিলৈ ঠেলি দিয়ক, এক-চতুৰ্থাংশ ইঞ্চিতকৈ গভীৰ নহয়। বীজখিনি মাটিৰে ঢাকি দিয়ক, কিন্তু মাটিখিনি বীজৰ ওপৰৰ ফালে হেঁচি নিদিব।\nবীজৰ ট্ৰেখন গৰম কৰা মেট বা বৈদ্যুতিক গৰম কৰা পেডত ৰাখক ভুট জলকীয়াৰ সঠিক অংকুৰণৰ বাবে মাটি 75 ৰ পৰা 90 ডিগ্ৰী লৈ যাব লাগিব; যদি মাটি অত্যাধিক ঠাণ্ডা থাকে, বীজবোৰ গজাব নোৱাৰে। বীজট্ৰেবোৰ গজাৰ বাবে পোনপটীয়া পোহৰত ৰখাৰ প্ৰয়োজন নাই।\nবীজট্ৰেত মাটি আৰ্দ্ৰ কৰি ৰাখিব কিয়নো বীজবোৰ গজাৰ বাবে নিৰন্তৰ আৰ্দ্ৰতাৰ প্ৰয়োজন। গৰম কৰা মেটে দ্ৰুত পানীৰ বাষ্পীভৱনত সহায় কৰিব, সেয়েহে দৈনিক পানী প্ৰয়োগ কৰিব। পুলি গজি যোৱাৰ পিছত, অত্যাধিক পানী পৰিহাৰ কৰিবলৈ পানীৰ প্ৰয়োগ বোৰ পিছলৈ স্কেল কৰক, যি পুলিবোৰ পাতল আৰু ঘূৰণীয়া কৰিব পাৰে।\nপুলিবোৰ দেখা পোৱাৰ পিছত উজ্জ্বল সূৰ্যৰ পোহৰলৈ স্থানান্তৰ কৰক। ডাঠ, সংহত জালুক গছ গজাবলৈ দক্ষিণমুখী খিৰিকী এখন সৰ্বশ্ৰেষ্ঠ; আন খিৰিকীত ৰখা উদ্ভিদবোৰ প্ৰায়ে ওখ আৰু ঘূৰণীয়া হৈ পৰে, পোহৰৰ বাবে উপনীত হয়।\nযিকোনো বেক্টেৰিয়া বা ভেঁকুৰ আঁতৰাবলৈ 1 অংশ ব্লীচ্ছৰ মিশ্ৰণত9অংশ পানীত ৰোপণ পাত্ৰ ধুব। ডিচৱাছিং চাবোন আৰু পানীৰ মিশ্ৰণত সেইবোৰ পুনৰ পৰিষ্কাৰ কৰক; পৰিষ্কাৰ পানীৰে ভালদৰে ধুই পেলাওক আৰু পাত্ৰবোৰ শুকান হ'বলৈ দিয়ক।\nপ্ৰতিটো পটিং পাত্ৰত সতেজ পাত্ৰ মাটি2ইঞ্চিৰ ভিতৰত ভৰ্তি কৰক। যেতিয়া সেইবোৰ কেইইঞ্চিমান ওখ হয়, প্ৰতিটো পাত্ৰত ভুট জোলোকিয়া জালুকৰ পুলি এটা ৰাখক আৰু উদ্ভিদটো ঢাকিবলৈ অতিৰিক্ত পাত্ৰ মাটি যোগ দিয়ক। পাত্ৰটোৰ ওপৰত আধা ইঞ্চি ঠাই এৰি দিয়ক যাতে উদ্ভিদটোত পানী দিয়াৰ সময়ত মাটি ধুই নাযায়।\nজলকীয়া গছবোৰ দক্ষিণমুখী খিৰিকীএখনত বাঢ়ি অহা পোহৰৰ তলত ৰাখিব। অত্যাধিক পানীৰ বাবে পানীয়ে জলকীয়া গছবোৰে ফুল পেলাব।\nসৰু ৰঙৰ ব্ৰাছৰ মুৰটো পানীৰে সেমেকা কৰক আৰু যিকোনো অতিৰিক্ত জোকাৰি দিয়ক। ব্ৰাছৰ মূৰেৰে ভুট জোলোকিয়া ফুলৰ কেন্দ্ৰটো লাহেকৈ ব্ৰাছ কৰক। ব্ৰাছৰ দ্বাৰা সকলো ফুল হাতেৰে পৰাগ নোহোৱালৈকে পুনৰাবৃত্তি কৰক। ফল প্ৰদানৰ বাবে পৰাগ প্ৰয়োজনীয় আৰু এই পদক্ষেপ অবিহনে ঘৰৰ ভিতৰত নহ'ব।\nৰোগ আৰু কীট নিয়ন্ত্ৰণ:\nভুট জলকীয়াৰ সৈতে সম্পৰ্কিত ৰোগবোৰ ভেঁকুৰ, বেক্টেৰিয়া বা ভাইৰেল সংক্ৰমণ হ'ব পাৰে। ভেঁকুৰৰ সংক্ৰমণৰ ফলত কলেটোট্ৰিচুম কেপচিচি, স্ক্লেৰোটিনিয়া স্ক্লেৰোটিঅৰম আৰু ৰাইজকটনিয়া চোলানিৰ ফলত ফল, কাণ্ড পচি যায়। বেক্টেৰিয়াৰ সংক্ৰমণ বৃদ্ধিৰ পিছৰ পৰ্যায়ত হ'ব পাৰে আৰু আৰ. চোলানেচিয়াৰাম বেক্টেৰিয়াৰ ফলত হ'ব পাৰে।\nভুট জলকীয়া: বজাৰৰ চাহিদা আৰু লাভ\nভুট জলকীয়াৰ চাহিদা শেহতীয়াকৈ কেৱল এছিয়াৰ বজাৰতে নহয় ইউৰোপীয় বজাৰতো বৃদ্ধি পাইছে। ইউৰোপীয় আমদানি ২ গুণতকৈও অধিক বৃদ্ধি পাইছে আৰু এই বৃদ্ধিৰ কাৰণ হোৱা মুখ্য অৱদানকাৰী হৈছে মৰক্কো আৰু তুৰ্কী। অন্যান্য দেশবোৰৰ ভিতৰত আছে ফ্ৰান্স, ইউকে, স্পেইন আৰু ৰোমানিয়া।\nলাভৰ ক্ষেত্ৰত, এজন গড় কৃষকে প্ৰতি বিঘাত প্ৰায় 1500 পুলি খেতি কৰিব পাৰে যি হৈছে প্ৰায় 0.13 হেক্টৰ ভূমি। প্ৰতিটো শস্য চক্ৰৰ পৰা গড়ে3কিলো জলকীয়া উৎপাদন কৰা হয় আৰু লাভ 20000 চনৰ পৰা 25000 চনলৈ প্ৰতি বিঘা ভূমিত হয়। স্থানীয়ভাৱে প্ৰতি কিলোগ্ৰামৰ মূল্য ঋতুৰ ভিতৰত 300 টকাৰ ভিতৰত হয় আৰু অফ-চিজনৰ বাবে 600 টকালৈ বৃদ্ধি হয়। আন্তৰ্জাতিক ৰপ্তানিৰ বাবে, মূল্য প্ৰতি কিলোত 1800 ৰ পৰা 2000 টকালৈ কেৱল উপনীত হয়। লাভৰ মাৰ্জিন বহুত বেছি অৱশ্যে উন্নত ফলাফলৰ বাবে সঠিক ব্যৱস্থাপনা কাৰ্যকৰী কৰিব লাগে।\nআৰু পঢ়ক:ভাৰতত চফ্ট ড্ৰিংকছৰ ব্যৱসায় কেনেকৈ আৰম্ভ কৰিব?\nভুট জলকীয়াৰ ব্যৱহাৰ:\nভুট জলকীয়া ইয়াৰ তীব্ৰ তাপ আৰু গোন্ধৰ বাবে চিলি চছ প্ৰস্তুত কৰাৰ বাবে ব্যৱহাৰ কৰা হয়। ইয়াক শুকোৱা আৰু পাউডাৰৰ ৰূপত ব্যৱহাৰ কৰিব পাৰি। উত্তৰ-পূবৰ স্থানীয় লোকসকলে তেওঁলোকৰ বিভিন্ন স্থানীয় ৰন্ধনপ্ৰণালীত সংযোজন হিচাপে ইয়াক কেচাকৈ খায়। ভুত জলকীয়াৰ চাটনিটো ব্যৱহাৰ কৰা হয়। তদুপৰি বিভিন্ন মাংস ৰান্ধোতেও ইয়াৰ ব্যৱহাৰ কৰা হয়\nভুট জলকীয়াৰ উপকাৰীতা\nই বন্ধ নাক খোলাত সহায় কৰে।\nএণ্ডোৰ্ফিন মুকলি কৰি মেজাজ উন্নত কৰে।\nৰক্ত সঞ্চালন উন্নত কৰে আৰু ৰক্তচাপ হ্ৰাস কৰে\nবিপাক দ্ৰুত কৰি ওজন হ্ৰাস কৰাত সহায় কৰে।\nশৰীৰৰ তেজ গোট মৰাৰ ক্ষমতা বৃদ্ধি কৰে, হৃদযন্ত্ৰৰ স্বাস্থ্য উন্নত কৰে।\nহজম উন্নত কৰে।\nভুত জলকীয়াৰ ভৱিষ্যত:\nভুত জলকীয়াত অলিওৰেচিন আৰু কেপচাইচিনৰ উচ্চ ঘনত্ব আছে। স্থানীয় তথা আন্তঃৰাষ্ট্ৰীয় বজাৰত এই দুয়োটা উপাদানৰ বাবে চাহিদা বহুত বেছি। সাম্প্ৰতিক সময়ত, আমেৰিকা যুক্তৰাজ্য আৰু ইউৰোপৰ দৰে পশ্চিমীয়া বজাৰত এই জলকীয়া অধিক গ্ৰহণ যোগ্য হৈ আহিছে। ভুত জলকীয়াই ইয়াৰ গুণাগুনৰ বাবে নিশ্চিতভাৱে আন্তৰ্জাতিক বজাৰত প্ৰৱেশ কৰিব।\nঅসমত, ভুট জলকীয়াৰ পৰা তৈয়াৰ কৰা সামগ্ৰীবোৰ মুখ্য ইউৰোপীয় আৰু আমেৰিকা যুক্তৰাষ্ট্ৰৰ বজাৰলৈ ৰপ্তানি কৰাৰ বাবে ইতিমধ্যে পদক্ষেপ লোৱা হৈছে। বাণিজ্যিক ভুট জলকীয়া খেতি ভাৰতীয় কৃষকসকলৰ বাবে এক লাভজনক বিকল্প হ'ব পাৰে।\nভুত জলকীয়াৰ বিষয়ে ৫ টা আমোদজনক তথ্য যি আপোনাক আচৰিত কৰিব পাৰে\nতথ্য 1: আটাইতকৈ জলা ভুত জলকীয়া মৃদুতম জালপেনোৰ তুলনাত 417 গুণ গৰম হ'ব পাৰে।\nতথ্য 2: ভুত জলকীয়া সামৰিক শ্ৰেণীৰ গ্ৰেণেড বোমা নিৰ্মাণত ব্যৱহাৰ হৈছিল।\nতথ্য 3: ভাৰতত হাতীক প্ৰতিহত কৰিবলৈ বেৰ আৰু দেৱালত ভুত জলকীয়া চেপি দিয়া হৈছিল।\nতথ্য 4:ই ভাৰতীয় শব্দ ভুটৰ অনুবাদৰ পৰা ইয়াৰ ভয়ানক ইংৰাজী নাম লাভ কৰে, যাৰ অৰ্থ হৈছে "এক বিশেষভাৱে অশুভ আত্মা"।\nতথ্য 5: ই এজন YouTubeতাৰকা।\nবহু লোকে এই জলকীয়াৰ সৈতে কৰা পৰীক্ষণৰ বহুতো আমোদজনক ভিডিঅ' আছে– ই সঁচাকৈয়ে জলকীয়াৰ ৰক ষ্টাৰ।\nআহিবলগীয়া সময়ত আন্তৰাষ্ট্ৰীয় বজাৰত ভুত জলকীয়াৰ চাহিদা বৃদ্ধি হ'ব। আমি যদি ইয়াক সঠিক পদ্ধতিৰে সংৰক্ষণ কৰিব পাৰো তেন্তে ই এক লাভজনক ব্যৱসায়লৈ পৰিগণিত হ'ব পাৰে।\nপ্ৰশ্ন: ভুত জলকীয়া কেনেকৈ ব্যৱহাৰ কৰিব পাৰি?\nভুত জলকীয়া মুখ্যত আচাৰ বনোৱা কামত ব্যৱহাৰ হয়।\nপ্ৰশ্ন: ভুত জলকীয়াৰ বাবে কেনে জলবায়ু হ'ব লাগে?\nভুত জলকীয়াৰ বাবে আদ্ৰ জলবায়ু হ'ব লাগে আৰু ২৪ ডিগ্ৰী হ'ব লাগে।\nপ্ৰশ্ন: ভুত জলকীয়া উত্তৰ পুৰ্বাঞ্চলৰ কোন ৰাজ্যত উৎপত্তি হয়?\nভুত জলকীয়াৰ খেতি উত্তৰ পুৰ্বাঞ্চলৰ অসম,নাগালেণ্ড আৰু মণিপুৰত কৰা হয়।


তথ্য নিৰুদ্দেশ হোৱা এটা যুগৰ বাসিন্দা আমি - Mahabahu.com\nআমাৰ সকলোৰে শৰীৰত থকা এক জটিলতম অংগ হ’ল আমাৰ মগজুটো। আমাৰ মগজুৰ ওজন প্ৰায় ১ কিলোগ্ৰাম, ব্যাস প্ৰায় ১০ চেন্টিমিটাৰ, আৰু আমাৰ দুয়োখন কাণৰ মাজভাগতেই আছে মগজুৰ নিগাজী পামখন। আমাৰ মগজুটোৱে প্ৰতি ছেকেণ্ডত চকুযুৰিৰে ২ গিগাবাইট তথ্য আহৰণ কৰে আৰু সমান্তৰালভাৱে কাণ, নাক, ছাল, জিভাৰে প্ৰতি ছেকেণ্ডত ২০ মেগাবাইট তথ্য আহৰণ কৰে। তাৰোপৰি মগজুৰ আছে এক অনন্য উপাদান, যাৰ নাম- ‘চেতনা’। গতিকে অতি কম আয়াসেৰেও অনুমান কৰিব পাৰি যে বৰ্তমানৰ পটভূমিত আমাৰ মগজুটোত থকা বিশালাকাৰ গুদামবোৰত বৰ্তমানৰ তীব্ৰবেগৰ পৰিৱৰ্তনৰ পটভূমিত প্ৰতি ছেকেণ্ডত কিমান বিপুল পৰিমাণৰ তথ্য অহৰ্নিশে প্ৰৱেশ কৰিছে, জমা হেছে, নিৰ্দিষ্ট সময়ত স্বয়ংক্ৰিয়ভাৱে উৱলি গৈছে – আমি সজ্ঞানে থকা সময়খিনিত। তীব্ৰবেগী পৃথিৱীৰ বৰ্তমানৰ তীব্ৰবেগী তথ্য-যোগাযোগ প্ৰযুক্তি বিপ্লৱে প্ৰতি নিমিষতে আমাক বিভিন্ন মাধ্যমেৰে যোগান ধৰা তথা আমি আহৰণ কৰা বিপুল পৰিমাণৰ তথ্য – যিবোৰ জুখিবলৈ আহুকাল, অথচ আমি আমাৰ মগজুৰ গুদামত প্ৰৱেশ কৰিবলৈ দি আছোঁ; সেই বিশাল, মহাবিশাল তথ্যৰ মহাসমুদ্ৰৰ পটভূমিতো প্ৰকৃততে আমি একে সময়তে গভীৰ অন্ধকাৰৰ সমুদ্ৰত ডুবি আছোঁ। এক বিশেষধৰণৰ অজ্ঞানতাৰ যুগৰো আমি বাসিন্দা। তথ্য নিৰুদ্দেশ হোৱা, অভিজ্ঞতা নিৰুদ্দেশ হোৱা এক যুগৰ বাসিন্দা আমি!!\nমানুহৰ সকলো প্ৰকাৰৰ বাসনা যদি সীমাহীন ভোগ বিলাসে তৃপ্ত কৰে , তথাপিও হ’ব পাৰে অত্যধিক ভোজন আৰু অপুষ্টিৰ অস্বস্তি। মানুহৰ অক্লান্ত অনুসন্ধিৎসাৰ ফল হ’ল বিজ্ঞান, আৰু জড়জগতখনত পাৰ্থিৱ বৈভৱৰ অন্বেষণত বিজ্ঞানৰ প্ৰয়োগ হোৱা হেতুকে সৃষ্টি হ’ল প্ৰযুক্তিবিদ্যাৰ – যাৰ বাবে আজি আমাৰ জীৱনলৈ আহিছে আমূল পৰিবৰ্তন। এনে আমূল পৰিৱৰ্তনৰ বাবেই বিশ্বৰ কোটি কোটি মানুহ উদ্বুদ্ধ হৈছে পৰিৱৰ্তনৰ বোকোচাত উঠি তীব্ৰ বেগেৰে যাত্ৰা কৰিবলৈ। এতিয়া এই যাত্ৰা এনে এক অৱস্থাত উপনীত হৈছে যে এহাতে তথ্যৰ কোবাল সোঁত, আনহাতে পূৰণি তৰাং মন্থৰ সোঁত; এহাতে আমাৰ সতি-সন্তান ‘ছোছিয়েল নেটৱৰ্ক’ত আকন্ঠ নিমজ্জিত, আনহাতে বিচ্ছিন্ন হৈ পৰিছে নিজৰেই মাহী, পেহী, খুৰী,ককা, আইতাকৰ সম্পৰ্কৰ পৰা। বিশেষজ্ঞসকলে এনেদৰে ক’বলৈ বাধ্য হৈ পৰিছে -‘কাল্পনিক জগতখনত নিজকে নিজে বিলীন কৰি ঘন্টাৰ পিছত ঘন্টা ছ’ছিয়েল মেডিয়া, ৱেব চাট , গেম আদিৰ প্ৰতি হোৱা এনেধৰণৰ আসক্তিক এক বিসংগতিপূৰ্ণ কাৰ্য হিচাপে নিৰ্ণয় কৰাৰ সময় আহি পৰিছে। ২০১৫ চনৰ ছেপ্টেম্বৰত এখন আলোচনীত এক সমীক্ষা প্ৰকাশ কৰি কোৱা হৈছিল যে যুৱচামৰ ৫ জনৰ ভিতৰৰ ২ জনেই ‘স্মাৰ্টফোন’টো হাতত নাথাকিলে উদ্বিগ্ন হৈ পৰে, ৯৬ শতাংশ স্মাৰ্টফোনধাৰীয়ে পুৱা সাৰ পোৱাৰ লগে লগেই অইন কাম-কাজলৈ ভ্ৰূক্ষেপ নকৰি ছ’ছিয়ছল মেডগয়াৰ ৰাজ্যত প্ৰৱেশ কৰে, ৮৪ শতাংশই ‘এপ্লিকেশ্বনছ্’বোৰক মনোৰঞ্জনৰ সামগ্ৰী বুলি গণ্য কৰে, ৭০ শতাংশই ই-মেইলবোৰ চাব বা পঢ়িব নোৱাৰিলে জীয়াই থকাটোক অৰ্থহীন বুলি ধাৰণা কৰে, ৫৩ শতাংশই জাগ্ৰত হৈ থকা সময়খিনিত অধিকাংশ সময় ইন্টাৰনেটত ব্যয় কৰে, ৯১ শতাংশই হাতেৰে ঢুকি পোৱা স্থানত স্মাৰ্টফোনটো থৈ দিয়ে, ৯০ শতাংশ মানুহে টেক্স মেচেজ গ্ৰহণ কৰাৰ ৩ মিনিটৰ ভিতৰতেই পঢ়ে, দিনটোৰ ১৬ ঘন্টাত মানুহে গড়ে ১৫০ বাৰ নিজৰ মোবাইলটো টিপে -চায়-খোলে, গড়ে ২৩ বাৰ ‘মেচেজ’ প্ৰেৰণ কৰে বা প্ৰাপ্ত হয়, দিনটোত ‘সময় কিমান হৈছে’ পৰীক্ষা কৰে মোবাইলৰ ঘড়ীত, আৰু আন্তৰ্জাতিক ক্ষেত্ৰত যদিও নিজৰ ব্যক্তিগত তথ্য ইন্টাৰনেটযুক্ত কম্পিউটাৰ বা মোবাইলৰ জৰিয়তে ৫০ শতাংশ মানুহে বিতৰণ কৰে, ভাৰতৰ ক্ষেত্ৰত সেই পৰিমাণ হ’ল ৯৩ শতাংশ। ভাৰতৰ মানুহৰ হাতত আছে ৯৭ কোটি ৮০ লাখ মোবাইল আৰু ১৪ কোটি স্মাৰ্ট ফোনৰ সৈতে ইন্টাৰনেট সংযুক্ত হৈ আছে। ইয়াৰ উপৰিও আছে ২৪.৩ কোটি সক্ৰিয় ইন্টাৰনেট ব্যৱহাৰকাৰী তথা ১১.৮ কোটি ছ’ছিয়েল মেডিয়াৰ সদস্য। ভাৰতৰ ৮৪ শতাংশ মানুহে বিছনাত মোবাইল ফোন বা স্মাৰ্টফোনটো ৰাখে, ৫৬ শতাংশ মানুহে খাদ্য গ্ৰহণৰ সময়তো স্মাৰ্টফোন ব্যৱহাৰ কৰে, ১৫ শতাংশই গাড়ী চলাওঁতেও ‘টেক্সট’ প্ৰেৰণ কৰে, ৬০ শতাংশই ‘গেম’ আৰু মনোৰঞ্জনৰ বাবে মোবাইল ব্যৱহাৰ কৰে, ৩৩ শতাংশই কৰ্মক্ষেত্ৰৰ প্ৰয়োজনৰ বাবে ব্যৱহাৰ কৰে, ৫৫ শতাংশই প্ৰতিদিনে ভিডিঅ’ চায়, ইত্যাদি। তদুপৰি কেতবোৰ নতুন শব্দ কাল্পনিক জগতখনৰ বাসিন্দাসকলক লৈ সৃষ্টি হৈছে ; যেনে……\nএহাতে তথ্যৰ জোৱাৰ, আৰু সেই জোৱাৰত উটি-ভাঁহি থাকোতে উদ্ভৱ হোৱা এশ এটা সমস্যা, আসক্তি, আসক্তিৰ ফলত হোৱা স্নায়ুৰোগ, মানসিক অৱসাদ, উদ্বিগ্নতা আদি ; আৰু। আনফালে এক বিৰাট শূণ্যতা, অন্ধকাৰাচ্ছন্ন আমাৰ নিজৰ জগত, আমাৰ আত্মজ্ঞানহীনতা আৰু তাৰ ফলত সৃষ্টি হোৱা দুৰৱস্থা, তথ্য নিৰুদ্দেশ হোৱা — অভিজ্ঞতা নিৰুদ্দেশ হোৱা এখন জগতৰ বাসিন্দা হৈ আমি সৌন্দৰ্যপিপাসা, সৃষ্টিশীলতা, আত্মপ্ৰকাশৰ প্ৰেৰণাৰ পৰা নিজকে বঞ্চিত কৰি জাতিটোক ডাল-দৰিদ্ৰ, পংগু, ধ্বংস কৰিবলৈ আৰম্ভ কৰিছো। আমি পাহৰি পেলাবলৈ ধৰিছো ফকৰা যোজনা, পটন্তৰ, ডাকৰ বচন, লোকগীত, বৰগীত, জ্যোতিসংগীত,….! ব’হাগ বিহুৰ পটভূমিত গৰুক মাহ-হালধি, বেঙেনা-কেৰেলা, থেকেৰা-জাতিলাউৰে জাতিষ্কাৰ কৰি গা ধুৱাই দিয়া দৃশ্য এতিয়া ‘ডিজিটেল’ হৈ পৰিল, ‘ভিডিঅ’ হৈ পৰিল, বিহু হৈ পৰিল বাৰমহীয়া বেঙেনাসদৃশ ‘চেনেল বিহু’, বিহু হৈ পৰিল মঞ্চত প্ৰদৰ্শন কৰা এক বিশেষধৰণৰ বাৰেমিহলি দুৰ্বোধ্য ক’লাজ ; জিলি, আমৰলি পৰুৱাৰ টোপ, কদো-বৰলৰ টোপ, নিংকৰি, উঁইচিৰিঙা, কুঁচিয়া, কেঁকোৰা, মুগাৰ লেটা, গুঁই, কেঁটেলা পহুকে ধৰি বিভিন্ন বিষয়বস্তু আমাৰ মগজুৰ পৰা ‘ডিলিট’ হৈ গ’ল; ‘ডিলিট’ হৈ গ’ল মাধৱ কন্দলিৰ ৰামায়ণৰ বীৰঢাকৰ কথা, লগতে ঢোল, দগৰ, দন্ডি, ভেমচ, ক্ষেমচ, ঝাঝৰ, ৰেমচি, ৰামতাল, কৰতাল, টোকাৰি, কেন্দৰা, ৰুদ্ৰবিপাক, দোতাঁৰা, বীণা, বাঁহী, দোশৰী, মোহৰী, জিজিৰি, কাহালি, শিঙা,ভেৰী, …; ‘ডিলিট’ হৈ গ’ল শিৰপতা, কপালী, জোনবিৰি, ঢোলবিৰি, ঢৰীয়াবিৰি, শিলিখাবিৰি, পাৰচকুৱাবিৰি, লতা-বাখৰুৱা বিৰি, মাদলী, গেজেৰা, দুগদুগী, সাতসৰী, ধোপমণি, গলপতা, চন্দ্ৰহাৰ, আৰু কত কি (!) ; ‘ডিলিট’ হৈ গ’ল আধুনিক অসমীয়া সাহিত্যৰ বাট দেখুওৱা যাদুৰাম বৰুৱা, হলিৰাম ঢেকিয়াল ফুকন, কাশীনাথ তামুলী ফুকন, হৰকান্ত শৰ্মা সদৰামিন, আনন্দৰাম ঢেকিয়াল ফুকন, গুণাভিৰাম বৰুৱা, হেমচন্দ্ৰ বৰুৱা, হৰিবিলাস আগৰৱালা, মাধৱচন্দ্ৰ বৰদলৈ, কমলাকান্ত ভট্টাচাৰ্য্য, ভোলানাথ দাস, ৰত্নেশ্বৰ মহন্ত, দুৰ্গাপ্ৰসাদ মজিন্দাৰ বৰুৱা, মফিজুদ্দিন আহমদ হাজৰিকা, পদ্মনাথ গোহাঞিবৰুৱা, বেণুধৰ ৰাজখোৱা, চন্দ্ৰকুমাৰ আগৰৱালা, লক্ষ্মীনাথ বেজবৰুৱা, হেমচন্দ্ৰ গোস্বামী, আনন্দ চন্দ্ৰ আগৰৱালা, ৰঘুনাথ চৌধাৰী, ডিম্বেশ্বৰ নেওগ, সূৰ্যকুমাৰ ভূঞাকে ধৰি এশ এবুৰি নাম; ভাৰ্চুৱেল জগতৰ বাসিন্দাসকলে তথ্যৰ মহাসমুদ্ৰৰ মাজত থাকিলেও বঞ্চিত হৈ আছে বৌদ্ধ দোহা, দেহবিচাৰ, শৈৱ গীত, আইনাম, মনসা কাব্য, গোপীচন্দ্ৰৰ গান, শূণ্য পুৰাণ, শ্ৰীকৃষ্ণ কীৰ্তন, প্ৰহ্লাদ চৰিত্ৰ, জনা গাভৰুৰ গীত, সাঁথৰমালা আদিৰ পৰা ; ‘ডিলিট’ হৈ গ’ল নৰকাসুৰ, ভগদত্ত, বাণ, ভাস্কৰবৰ্মন, চুকাফা, বিশ্বসিংহকে ধৰি কামৰূপৰ বুৰঞ্জী, কোচবিহাৰৰ বুৰঞ্জী, চুতীয়া বুৰঞ্জী, হাদিৰাচকী, আলাবৈ, পৃথু, সৰ্বানন্দ সিংহ, ৰণৰাম চৌধুৰী, অসমৰ বুৰঞ্জী আৰু কত কি (!) ; আজিৰ প্ৰজন্মৰ বহুতেই নাজানে অসমৰ নদ-নদীসমূহৰ নাম, জিলাৰ সদৰ, মহকুমা, অসমৰ সীমা, অসমৰ মৰ্মন্তুদ ইতিহাস — কাৰণ তথ্যৰ মহাসমুদ্ৰ আছে, গুগুলালেই হ’ল ! কিন্তু সম্ভৱ হয়নে ? ‘ডিজিটেল বিশ্ব’ৰ ক’ত আছে সেইগৰাকী আইতা — যাৰ উষ্ণ স্পৰ্শৰে ৰোমাঞ্চিত হৈ উঠে আমাৰ সমগ্ৰ সত্তা ? ক’ত আছে সেইজোপা বটবৃক্ষ — যাৰ তলত আমি সমস্বৰে মাতিছিলো নেওতা ? হাতত বাটলুগুটি লৈ আমি জামুগছ-বগৰীগছলৈ পোনাই যি অভিজ্ঞতা লাভ কৰিছিলো, ক’ত আছে সেই অভিজ্ঞতা, কোনটো ‘Apps’ত ? ক’ত আজি সেই বিশেষ স্পন্দনৰ সুৰ ? ছিলিকন ভেলীত ! তথ্যৰ জোৱাৰত ?\nভয়াবহভাৱে আমি আজি একে সময়তে এক অন্ধকাৰ যুগৰো বাসিন্দা হৈ পৰিছো। ‘ডিজিটেল’ বা ‘ভাৰ্চুৱেল’ জগতৰ নিকিনা গোলাম হে পৰিছো । আমি হৈ পৰিছো স্বাভিমানহীন আত্মবিস্মৃত সোৰোপা জাতি ! কিন্তু পৰম আশ্বৰ্যৰ বিষয় এয়ে যে আমি আমাৰ নিজৰ বিষয়েই কঠিন বাস্তৱ সত্যৰ ওপৰত চিন্তাৰ পোহৰ নিক্ষেপ কৰিবলৈ দ্বিধাবোধ কৰো আৰু তথ্যৰ যুগত বাস কৰিও তথ্য নিৰুদ্দেশ হোৱাসকলক প্ৰতিনিধিত্ব কৰো।\nTags: তথ্য নিৰুদ্দেশ হোৱা এটা যুগৰ বাসিন্দা আমি


ভ্ৰম-মানসী বৰা – ফটাঢোল\nFebruary 1, 2022 ফটা প্ৰেম\nকেন্দ্ৰীয় বজাৰৰ সমীপতে আদিত্যৰ দোকানখন। নাম ‘আদিত্য কমিউনিকেচন’। চেলফোন বিক্ৰী কৰাৰ উপৰি তাত ৰিচাৰ্জ কৰা আৰু বেয়া চেলফোন ভালো কৰা হয়। দোকানৰ বিক্ৰী ভাল। প্ৰথমে অকলে আৰম্ভ কৰা দোকানখনত আদিত্যই মণ্টুৰ দৰে বিশ্বাসী কৰ্মচাৰীও ৰাখিব পৰা হ’ল। সকলো কাম মন্টুৱে অতি নিয়াৰিকৈ কৰে। মণ্টু অবিহনে আদিত্যৰ হাত ছিগা। নতুন মোবাইল কিনিবলৈ যিসকল লোক আহে, সেইসকল গ্ৰাহকক আদিত্যই চকু দিয়ে। মোবাইল ভাল কৰা আৰু ৰিচাৰ্জ কৰা প্ৰায়ভাগ কাম মণ্টুৱে কৰে। আদিত্যৰ দোকানত বেছিভাগ ৰিচাৰ্জ কৰা আৰু বেয়া চেলফোন ভাল কৰাবলৈ অহা গ্ৰাহক।\nমোবাইলত নেটপেক ভৰাবলৈকে এদিন মধুমিতাও আহিছিল আদিত্যৰ দোকানলৈ। তাৰ পিছত কতবাৰ যে আহিছে তাৰ হিচাপ নাই। মধুমিতা ওচৰৰে বিউটি পাৰ্লাৰ এখনৰ কৰ্মচাৰী। আদিত্যৰ দোকানৰ সন্মুখেদি তাইৰ আহ-যাহ হয়। পাৰ্লাৰলৈ আহোঁতে-যাওঁতে আদিত্যৰ দোকানলৈ মধুমিতাৰ চকু যায়। দুইটাই চকুৱে চকুৱে পৰিলে ইটোৱে সিটোলৈ মিচিকিয়াই হাঁহে। দীঘল চুলিৰে লাহী দেহৰ মিঠাবৰণীয়া মধুমিতাই লাহে লাহে আদিত্যৰ হৃদয়তো ঘৰ সাজি পেলালে।\nকেতিয়াবা দোকানত আদিত্য নাথাকিলে মধুমিতা ৰৈ থাকে। আদিত্যই অনুভৱ কৰে, মনৰ কথা দু-আষাৰমান পাতিবলৈকে যেন আদিত্যলৈ তাই অপেক্ষা কৰে। দুয়ো বহুদিনীয়া চিনাকি যেনেই হৈ পৰিল। ক্ৰমাৎ মধুমিতাক লৈ আদিত্যৰ মনৰ আশাবোৰ বাঢ়ি গ’ল।\nমাঘৰ বিহু পাইছিলহি। আদিত্যৰ আশা, মধুমিতাৰ ঘৰলৈ এইবাৰ বিহু খাবলৈ তাকো মাতিব। কথাবোৰ সি ভবামতে নহ’ল। মধুমিতাই বিহু খাবলৈ নমতাকৈ মাঘৰ বিহুটো পাৰ হৈ গৈছিল।\nবিহুত ক’ৰবাত গৈছিলা নেকি? ঘৰলৈ বিহু খোৱা আলহী কিমান আহিছিল? কি কি পিঠা বনাইছিলা? আদি ধৰণৰ কথা পিছত মধুমিতাক সুধিছিল সি।\nমিচিকিয়া হাঁহিৰে মধুমিতায়ো কৈ গৈছিল।\nসুযোগ বুজি আদিত্যৰ দোকানত সময় কটাব পাৰিলে মধুমিতাৰো যেন ভাল লাগে, আদিত্যই সেই কথা মৰ্মে মৰ্মে অনুভৱো কৰে। বাকী সকলোবোৰ কাম পিছ পেলাই আদিত্যই মণ্টুক মধুমিতাৰ কামটো আগতে কৰিবলৈ অৰ্ডাৰ দিয়ে। সেইকণ সময় সি আন গ্ৰাহকক সন্তুষ্ট কৰাৰ মাজতে হাঁহি হাঁহি মধুমিতাৰ সৈতেও কথা পাতি থাকে।\nভেলেন্টাইন ডে’ আছিল সেইদিনা। প্ৰেমৰ বলীয়া বতাহজাক বাৰুকৈয়ে বলিছিল। প্ৰেমৰ দিৱসত সকলো প্ৰেমিক-প্ৰেমিকা মগন হৈ থকা দিনটোত আদিত্যয়ো অপেক্ষা কৰিছিল মধুমিতালৈ। তাই আহিলে দিব বুলি থৈ দিছিল এখন গ্ৰীটিং কাৰ্ড আৰু এটা কেডবেৰী চেলিব্ৰেছনৰ ডাঙৰ চকলেটৰ পেকেট। সেইদিনা কিন্তু আদিত্যৰ দোকানলৈ মধুমিতা অহা নাছিল। গোটেই দিনটো আদিত্যই বোন্দাপৰ দি ৰৈ আছিল। দুবাৰমান মধুমিতাৰ ফোনলৈ সি ৰিঙো কৰিছিল।কিন্তু কোনো সমিধান পোৱা নাছিল।ইফালে গোটেই দিনটো অকলে অকলে সি গ্ৰাহকক সন্তুষ্ট কৰিব লগাতো পৰিছিল। কাৰণ সেইদিনটোত দোকানৰ কৰ্মচাৰী মণ্টু ছুটীত আছিল।\nপিছদিনা মণ্টুৰ এক্টিভাখনত উঠি আদিত্যৰ দোকানৰ সন্মুখেৰে মধুমিতা পাৰ্লাৰলৈ আহিছিল। সেই অকল্পনীয়, অনাকাংক্ষিত দৃশ্য আদিত্যই দোকানৰ পৰাই দেখিবলৈ পাইছিল। দোক‍ানলৈ অহা-যোৱা কৰিবলৈ সেই ছেকেণ্ড-হেণ্ড এক্টিভাখন কিনোতে মণ্টুক পইচা জোৰা মাৰি দিয়া মানুহটো আদিত্যই আছিল।মন্টু যে তাৰ একমাত্ৰ বিশ্বাসী কৰ্মচাৰী!\nএতিয়া সেইখন এক্টিভাৰ পিছতে মধুমিতা বহি গৈছে। আদিত্যই মন কৰিছিল, তাৰ দোকানলৈ সেইদিনা মধুমিতাই এবাৰো চোৱা নাছিল। তাৰমানে, আচলতে তাই কোনোদিনে আদিত্যক চাবলৈ তাৰ দোকানলৈ দৃষ্টি দিয়াই নাছিল!\n« মূল কবিতা:মিলি বা,কবি: ব্রত চক্রবর্তী,ভাষান্তৰ-মুনমুন সৰকাৰ\nকৌতুক – পদ্মলোচন ভৰদ্বাজ »


xukhdukh.com December 05, 2014 goodnews,\n১. বঙাইগাঁৱত কালি উদযাপিত হ’ল কমতাৰত্ন অম্বিকাচৰণ চৌধুৰীৰ তৃতীয় মৃত্যু-বাষিকী। লোক-সাহিত্য আৰু সংস্কৃতিলৈ আগবঢ়োৱা অৰিহণাৰ বাবে মেঘালয়ৰ তুৰা নিবাসী শিৱেন্দ্ৰ নাৰায়ণ কোঁচক সদৌ বঙাইগাঁও জিলা ছাত্ৰ সন্থা আৰু বঙাইগাঁও জিলা উন্নতি সভাই প্ৰদান কৰিলে কামতাৰত্ন অম্বিকাচৰণ চৌধুৰী বঁটা। এই অনুষ্ঠানতে কোঁচ ৰাজবংশী সাহিত্য সভাৰ সভাপতি অৰুণ চন্দ্ৰ ৰায়ে যুগুতাই উলিওৱা “কোঁচ ৰাজবংশী ভাষাৰ শব্দকোষ” উন্মোচন কৰিলে সদৌ অসম ছাত্ৰ সন্থাৰ সভাপতি শংকৰ প্ৰসাদ ৰায়ে।\n২. তেজপুৰৰ অগ্ৰণী সামাজিক-সাংস্কৃতিক অনুষ্ঠান “চাতক”এ অহা ৭ ডিচেম্বৰত তেজপুৰৰ ঐতিহ্যমণ্ডিত বাণ থিয়েটাৰত ষষ্ঠ বছৰৰ বাবে “চাতক সন্মান” প্ৰদান কৰিব। প্ৰয়াত ৰামপ্ৰসাদ ভূঞা আৰু ফুলেশ্বৰী ভূঞা সোঁৱৰণী চাতক সন্মান শাস্ত্ৰীয় সংগীতৰ সাধক শিল্পী ইন্দ্ৰেশ্বৰ শৰ্মাক প্ৰদান কৰা হব। আনহাতে জিতেন্দ্ৰনাথ ভট্টাচাৰ্য-বিমলা ভট্টাচাৰ্যৰ সোঁৱৰণী চাতক সন্মান প্ৰদান কৰা হব গোৱালপৰীয়া লোকগীতৰ পুৰোধা শিল্পী নিখিলেশ বৰুৱাক। অনু্ষ্ঠানটিত সাংস্কৃতিক কাৰ্যসূচীৰো আয়োজন কৰা হৈছে।\n৩. আজিৰে পৰা দুদিনীয়াকৈ ধেমাজিত অনুষ্ঠিত হব ৩৫ সংখ্যক সদৌ অসম পদ্মনাথ গোহাঞিবৰুৱা সোঁৱৰণী একাংক নাট প্ৰতিযোগিতা। আয়োজক সমিতিয়ে এইবৰ্ষৰ পৰা অসমৰ নাট্য ক্ষেত্ৰলৈ বিশেষ বৰঙণি আগবঢ়োৱা ব্যক্তি একোগৰাকীলৈ সাহিত্য কাণ্ডাৰী পদ্মনাথ গোহাঞিবৰুৱা নাট্য বঁটা আগবঢ়াবলৈ সিদ্ধান্ত গ্ৰহণ কৰিছে। প্ৰথমবাৰৰ বাবে এই বঁটা অসমৰ বৰেণ্য নাট্যকাৰ, পৰিচালক সেৱাব্ৰত বৰুৱাক আজি প্ৰদান কৰা হব। এই নাট প্ৰতিযোগিতাত অসমৰ বিভিন্ন প্ৰান্তৰ মুঠ ২৩টা নাট্যদলে এইবাৰ অংশগ্ৰহণ কৰিব।\n৪. কলিয়াবৰত হব লগা ৭৩ সংখ্যক অসম সাহিত্য সভাৰ অধিবেশনৰ কালি লাইখুঁটা স্থাপন কৰা হয়। মৌচন্দা পথাৰত আত্মাৰাম শৰ্মা ক্ষেত্ৰত লাইখুঁটা স্থাপন কৰে সভাপতি ইমৰাণ শ্বাহদেৱে। দবা-বৰকাঁহ-আয়তীৰ উৰুলিৰ মাজেৰে মন্ত্ৰী ৰকিবুল হুছেইন, উপায়ুক্ত মনালিচা গোস্বামী, কেশৱ মহন্তকে ধৰি সুধীজন আৰু প্ৰায় এক হাজাৰ সাহিত্যকৰ্মীৰ উপস্থিতিত এই অনুষ্ঠানৰ সমাপন কৰা হয়।\n৫. বিশ্বৰ ১৭৫খন দেশৰ ভিতৰত দুৰ্নীতি ধাৰণা সূচকাংকত ভাৰতৰ স্থান কিছু উন্নত হোৱাৰ সুখবৰ প্ৰকাশিত হৈছে। বিগত বৰ্ষৰ ৯৪তম স্থানৰ বিপৰীতে এইবাৰ ৮৫তম স্থান লাভ কৰা ভাৰতে সূচকাংকৰ ক্ষেত্ৰটো পূৰ্বৰ ২৬ৰ বিপৰীতে ৩৮ নম্বৰ লাভ কৰিছে। ভাৰতত দুৰ্নীতি বিৰোধী সজাগতা বৃদ্ধিকেই এই সূচকাংকই প্ৰতিফলিত কৰিছে।\n৬. গুণমুগ্ধৰ আন্তৰিক শুভেচ্ছা, কবিতা পাঠ আদিৰে কালি উদযাপিত হ’ল বৰ্ষীয়ান কবি-সাহিত্যিক, সমালোচক নলিনীধৰ ভট্টাচাৰ্যৰ ৯৩ সংখ্যক জন্মদিন। কালি পুৱাৰে পৰাই ঋষিতুল্য সাহিত্যিকগৰাকীৰ গুৱাহাটীৰ ৰূপনগৰস্থিত ঘৰত অনুৰাগীয়ে ভিৰ কৰি জন্মদিনৰ শুভেচ্ছা জ্ঞাপন কৰে।\n৭. মধ্যাহ্ন ভোজন আঁচনিৰ অধীনত বিদ্যালয়সমূহত যোগান ধৰা খাদ্যসমূহ কোনো স্বীকৃতিপ্ৰাপ্ত পৰীক্ষাগাৰত পৰীক্ষা কৰিবলৈ সকলো ৰাজ্য তথা কেন্দ্ৰীয় শাসিত অঞ্চললৈ নিৰ্দেশ জাৰি কৰিছে কেন্দ্ৰীয় চৰকাৰে। উন্নত মানৰ খাদ্য পৰিবেশন নিশ্চিতকৰণৰ লক্ষ্যৰেই এই নিৰ্দেশনা জাৰি কৰা বুলিও বাতৰি প্ৰকাশ পাইছে। ভোজন প্ৰক্ৰিয়া চল্লিশ মিনিটৰ ভিতৰত সমাপ্ত কৰাৰ লগতে পৰিবেশনৰ পূৰ্বে এগৰাকী শিক্ষকৰ লগতে কেইবাগৰাকীও প্ৰাপ্ত-বয়স্কলোককো খাদ্য সমূহৰ গুণাগুণ পৰীক্ষা কৰি নিশ্চিত হবলৈ এই নিৰ্দেশত কোৱা হৈছে।\n৮. প্ৰথমবাৰৰ বাবে বিখ্যাত “টাইম” আলোচনীৰ বিশ্বৰ শীৰ্ষ এশখন শিক্ষানুষ্ঠানৰ তালিকাত প্ৰথম চল্লিশখনৰ ভিতৰত অন্তৰ্ভুক্ত হৈছে ভাৰতৰ দুখনকৈ শিক্ষানুষ্ঠানে। টাইম হায়াৰ এডুকেশ্বন ব্ৰিকছ এণ্ড ইমাৰ্জিং ইকনমিক ৰেংকিংত প্ৰথমবাৰৰ বাবে অন্তৰ্ভুক্ত হৈয়ে বেংগেলুৰুৰ ইণ্ডিয়ান ইনষ্টিটিউট অৱ ছায়েঞ্চ ২৫তম স্থান আৰু আই আই টি, বোম্বে ৩৭ স্থান অধিকাৰ কৰাৰ সুখবৰো প্ৰকাশ পাইছে।\n৯. অৰণ্য সুৰক্ষা সমিতি অসমৰ সচিব প্ৰধান ডঃ হৰিচৰণ দাসলৈ ২০১৪চনৰ বিপিন চক্ৰৱৰ্তী স্মাৰক সন্মান আগবঢ়োৱা হৈছে। ধুবুৰীৰ প্ৰসিদ্ধ স্বাধীনতা সংগ্ৰামী, সাংবাদিক বিপিন চক্ৰৱৰ্তী স্মাৰক সমিতিয়ে অহা ২৭ আৰু ২৮ ডিচেম্বৰত আয়োজন কৰা বিশেষ অনুষ্ঠানতে এই সন্মান প্ৰদান কৰিব।\n১০. বিভংগনৰ ফলত ছেদেলি-ভেদেলি হোৱা জনতা পৰিবাৰৰ ছটাকৈ দলে একেলগে অৱস্থান গ্ৰহণ কৰি এটা দল ৰূপে শক্তিশালী ৰূপত গঢ়ি তোলাৰ বাবে যত্নপৰ হোৱাৰ খবৰ প্ৰকাশ পাইছে। সমাজবাদী পাৰ্টি, জনতা দল(ছেকুলাৰ), ৰাষ্ট্ৰীয় জনতা দল, জনতা দল (ইউনাইটেড), ইণ্ডিয়ান নেশ্বনেল লোকদল আৰু সমাজবাদী জনতা পাৰ্টিয়ে লগ হোৱাৰ উদ্দেশ্যে দিল্লীত কুচ-কাৱাজ আৰম্ভ কৰিছে আৰু দল গঠনৰ সমন্বয়সাধক ৰূপে মুলায়ম সিঙ যাদৱক কৰ্তৃত্ব প্ৰদান কৰাৰ খবৰো প্ৰকাশিত হৈছে।


সম্পাদকীয় - অষ্টম বৰ্ষ, নৱম সংখ্যা, জেঠ ১৯৪২ শক - সাহিত্য ডট অৰ্গ\nসময়, আশা-নিৰাশাৰ সন্ধিক্ষণত মানৱ জাতি\nসময় গতিশীল। এই গতিশীল সময়ৰ লগে লগে কাল পৰিক্ৰমাৰ খতিয়ানবোৰ জমা হৈ গৈ থাকে পৃথিৱীৰ ইতিহাসৰূপে। সৌৰমণ্ডলৰ নক্ষত্ৰ, জোন-বেলি-তৰাৰ অহা-যোৱাৰ প্ৰক্ৰিয়াই এই গতিশীল সময়ক আগুৱাই লৈ গৈ থাকে। সেয়েহে সময়ৰ ধাৰণা কৰাটো কেতিয়াও সম্ভৱ নহয়।\nআজিৰ পৰা প্ৰায় আঢ়ৈ হাজাৰ বছৰ আগতে এৰিষ্ট’টলে সময়ৰ বিষয়ে কৈছিল,- “Time is the most unknown of all unknown things”.\nদাৰ্শনিক আৰু বিজ্ঞানীসকলে সময়ৰ বাবে দুটা প্ৰধান ধাৰণাৰ সংজ্ঞা দিছে। প্ৰথমটো হ’ল কায়িক সময় যাৰ এক নিৰ্দিষ্ট উদ্দেশ্য থাকে আৰু সেয়া মানুহৰ মনৰ বাহিৰত অৱস্থান কৰে আৰু এই সময়েই স্বাভাৱিক বিশ্বৰ অংশ হ’য়। দ্বিতীয়টো হ’ল মনস্তাত্বিক সময়। এই সময় বিষয়গত হয়। এই সময়ে মনৰ ওপৰত নিৰ্ভৰশীল হোৱা সময়ৰ এক অস্তিত্বৰ অনুভৱ কৰায়।\nঅতীত হৈছে এক বিশেষ সময়ত ঘটা ঘটনাৰ সমষ্টি। এইয়া কোনো এক নিৰ্দিষ্ট সময়সীমাৰ ভিতৰত সংঘটিত হয় আৰু এই অতীতে বৰ্তমান অথবা ভৱিষ্যতৰ কোনোধৰণৰ পৰিবৰ্তন কৰিব নোৱাৰে।\nপ্ৰত্যক্ষভাৱে ঘটনা-পৰিঘটনাৰ লগত জড়িত হৈ পৰা সময়ক আৰু পোনপ্ৰথমৰে পৰা যি অতীতৰ সংগ্ৰহ অথবা স্মৰণ নহয়, অথবা ভৱিষ্যতৰো জল্পনা-কল্পনা নহয় সেয়াই বৰ্তমানৰ সময় বুলিব পাৰি। অতীত আৰু ভৱিষ্যতৰ মাজত বৰ্তমানৰ সংজ্ঞাক অন্ততঃ এটা শব্দৰেই পৃথক কৰিব পাৰি। সেইটো হৈছে “এতিয়া”, ইংৰাজীত “now”। এই “এতিয়া” শব্দটোৰ লগত এখিনি বিশেষ সময় জড়িত হৈ থাকে। সেই সময়খিনিয়েই অতীত আৰু ভৱিষ্যতৰ মাজৰ সময়। অৱশ্যে এই ‘এতিয়া’ শব্দটোৰ সময়ছোৱা অথবা স্থিতিকাল শব্দটোৰ সময়ত অৰ্থাৎ বৰ্তমানত জড়িত থকা ঘটনা-পৰিঘটনাৰ সময়ছোৱা কিমান দূৰত্বৰ হ’ব সেইয়া ঘটনা, পৰিবেশ আদিৰ ওপৰত নিৰ্ভৰ কৰে। সেই ঘটনা, সময় সাপেক্ষে সূক্ষ্মাতিসূক্ষ্ম অথবা স্থিতিকালহীনতাৰ এটি মুহূৰ্তৰ পৰা এঘণ্টা, এটা দিন, এযুগ, শতিকা অথবা তাতোকৈয়ো অধিক সময়ৰ বাবে হ’ব পাৰে।\nভৱিষ্যত হৈছে বৰ্তমানৰ মুহূৰ্তৰ পৰা কেতিয়াও শেষ নোহোৱা সময়ৰ খতিয়ান। এইছোৱা এনে এক সময় য’ত কিবা ঘটনা-পৰিঘটনা হ’ব পৰাৰ সম্ভাৱনাৰ কথা বৰ্তমানত ভবা হয় আৰু সাম্ভাৱ্য ঘটনা-পৰিঘটনাৰ ক্ষেত্ৰত কোনো এক অসীম সময়ৰ কথা বিবেচনা কৰা হয়। অথবা কোনো এক সময়সীমাৰ ভিতৰত অৰ্থাৎ সসীম সময়ৰ কথা অনুমান কৰা হয়। বিদ্বৎ সকলৰ মাজৰ বহুজনে ভৱিষ্যতক এক নিৰ্দিষ্ট আৰু পূৰ্বনিৰ্ধাৰিত সময়সীমাৰ অন্তৰ্গত বুলি বিবেচনা কৰে। বহুতে ভৱিষ্যতক সম্পূৰ্ণভাৱে মূলতঃ অজানা এক সময় বুলি ক’ব খোজে। সেয়েহে এনে অজানা সময়ে বিভিন্ন পৰিবেশত বিভিন্ন সুবিধা আৰু একাধিক সুযোগৰ সৃষ্টি কৰিব পাৰে।\nএই সময়ক কেন্দ্ৰীভূত কৰিয়েই যুগৰ ধাৰণা কৰা হ’য়। এযুগ এযুগকৈ গৈ থকা সময়েই শতিকা, বহু হাজাৰ শতিকাৰে কোটি কোটি বছৰীয়া বিশ্ব ব্ৰহ্মাণ্ডৰ সূত্ৰৰ ধাৰণা দিবলৈ সক্ষম হৈছে। সময় তথা যুগৰ লগে লগে গৈ আছে স্থায়ী-অস্থায়ী সকলোবোৰ দিশৰে পৰিৱৰ্তনৰ প্ৰক্ৰিয়া।\nসময়ৰ সতে আমি দিন-প্ৰতিদিনেই সংলগ্ন হৈ গৈ থাকোঁ। বিভিন্ন পৰিস্থিতিত মানুহে এইদৰে প্ৰায়েই কোৱা শুনা যায়,-“আমাৰ দিনত সময়বোৰ বেলেগ আছিল।” ইংৰাজীত কোৱা হয়,- “Things were different in our time”।\nঅথবা কোৱা হয়,-“সময় ৰৈ যায়..!” ইংৰাজীত কোৱা হয় “Time stood still”\nপ্ৰকৃততে সময় জানো ৰ’ব পাৰে? নহয়, সময় কেতিয়াও কাৰো বাবে ৰৈ নাথাকে। অৱশ্যে এই সময় একে অথবা ৰৈ নথকাৰ কথাটো স্থান, কাল আৰু পাত্ৰ ভেদে বেলেগ বেলেগ হ’ব পাৰে। কোনো ঘটনা বা পৰিঘটনাই সময়ৰ চকৰিক ৰুদ্ধ কৰিব নোৱাৰে।\nসেইবুলি বৰ্তমান সময়ছোৱাত মানৱ জাতিয়ে সন্মুখীন হোৱা ন’ভেল কৰ’ণা ভাইৰাছৰ ভয়াবহতাক কোনোপধ্যে নুই কৰিব নোৱাৰি। কাৰণ চিকিৎসাবিজ্ঞান, তথ্য-প্ৰযুক্তি তথা বিজ্ঞানৰ আমূল উন্নতি সাধনৰ পিছতো এই ভাইৰাছক প্ৰতিহত কৰিবলৈ অতি শীঘ্ৰেই তেনে কোনো ঔষধ আদিৰ আৱিষ্কাৰ এতিয়াও সম্ভাৱনাৰ স্তৰতে আছে। গৱেষকসকলৰ মতে এই ভাইৰাছক নিয়ন্ত্ৰণ কৰিবলৈ অতি কমেও এবছৰমান সময়ৰ প্ৰয়োজন আছে।\nসমগ্ৰ বিশ্বতে ন’ভেল কৰ’ণা ভাইৰাছৰ ব্যাপকতালৈ চাই তথা বৰ্তমানলৈকে ভাইৰাছবিধক নিয়ন্ত্ৰণ কৰিবলৈ অসমৰ্থ হৈ পৰা মানৱ জাতিৰ সন্মুখত সেয়েহে এটা প্ৰশ্নই দেখা দিছে, – বৰ্তমান সময়ত দেখা দিয়া এই মহামাৰীত মানৱ জাতি নিঃশেষ হৈ যাব নেকি?\nসম্ভৱ হয় জানোঁ? ইয়াৰ আগতেও এনে বহুত দুঃসময় আছিল। সময়ে সময়ে হোৱা প্ৰাকৃতিক দুৰ্যোগ, বিভিন্ন ভাইৰাছৰ দ্বাৰা মানৱ জাতিক আক্ৰমণ, নিজকে শক্তিশালী বুলি পৰিচয় দিবলৈ মানুহৰ নিজৰ মাজত তথা পৃথিৱীৰ বিভিন্ন দেশৰ মাজত অঁৰিয়াঅঁৰিৰ ফলত হোৱা যুদ্ধ, মূলতে দুখনকৈ বিশ্বযুদ্ধ আদিৰে পাৰ হৈ অহা সময়েই সাক্ষী যে মানৱ জাতি নিঃশ্চিহ্ন হোৱাটো সহজসাধ্য নহয়। এনে ধৰণৰ মহামাৰী সদৃশ পৰিস্থিতিৰ মুখামুখি হৈ মানৱ সমাজে বহুখিনি হেৰুৱাইছে যদিও সেই সমস্যাৰ পুনৰ মুখামুখি হ’ব পৰাকৈ প্ৰতিৰোধ ক্ষমতাৰ সৃষ্টি কৰিবলৈও সক্ষম হৈ উঠিছে। গতিকে মানৱ জাতি নিঃশ্চিহ্ন হৈ যাব পাৰে বুলি ভৱাটোও যুক্তিসংগত নহয়।\nতেনেক্ষেত্ৰত ইয়াৰ বিকল্প কি হোৱা উচিত? এই বিকল্পৰ সন্ধানতেই বিশ্বজুৰি বৰ্তমান আলোচিত বিষয়টো হৈছে New Normal। অৰ্থাৎ নৱ স্বাভাৱিকতা। মানে এই মহামাৰীৰ আগলৈকে যিখিনিক স্বাভাৱিক বুলি ধৰা হৈছিল সেইখিনি এতিয়া স্বাভাৱিক নহয়।\nকৰ’ণা মহামাৰীৰ পিচত মানুহৰ আচাৰ-ব্যৱহাৰৰ পৰিৱৰ্তনক মূলতে লক্ষ্য ৰাখি এই নৱ স্বাভাৱিকতা বিষয়টোৰ পুনৰ চৰ্চা হ’বলৈ লৈছে। আমেৰিকাৰ কেনছাছ বিশ্ববিদ্যালয়ৰ হেল্থ চিষ্টেমে এই বিষয়টোত আলোকপাত কৰি অনুমান কৰিছে যে এই মহামাৰীৰ পিছত অধিক সংখ্যক মানুহৰ বাবেই তেওঁলোকৰ দিন-প্ৰতিদিনৰ ৰুটিন খনৰ আমূল পৰিৱৰ্তন ঘটিব পাৰে। এইদিশত মানুহে ইজনে সিজনক কৰমৰ্দন কৰা, লগ পালে উৎফুল্লিত হৈ সাৱতি ধৰা আদি ধৰণৰ মুখামুখি সংযোগ বহুপৰিমাণে সীমিত হৈ পৰিব। তাৰোপৰি, সাধাৰণভাৱে ইজনে সিজনৰ পৰা দূৰত্ব ৰখাটো একপ্ৰকাৰৰ সামাজিকভাৱে গ্ৰহণযোগ্য আচাৰ-ব্যৱহাৰ হৈ পৰিব পাৰে।\nসেয়েহে বৰ্তমানৰ পৰিস্থিতিৰ পৰিপ্ৰেক্ষিতত হোৱা আৰ্থ-সামাজিক পৰিৱৰ্তনে সমাজত বৰ্তি থকা সুস্থিৰতাত বিঘিনি ঘটাবলৈ লোৱাৰ ফলত সমাজে এক নতুন সুস্থিৰতাৰ দিশে অগ্ৰসৰ হ’ব। এই নতুন সুস্থিৰতাকেই “new-normal”, অৰ্থাৎ নৱ স্বাভাৱিকতা বুলি অভিহিত কৰা হৈছে। এইদৰেই মানুহৰ দৈনন্দিন জীৱনক কেন্দ্ৰ কৰি এই নব্য স্বাভাৱিকতাৰ ধাৰণাটোৱে সমাজত গঢ় লৈ উঠিব বুলি ভাবিব পৰা যায়। অৱশ্যে এই নতুন সমাজ ধাৰণাটোৱে প্ৰচলনৰ ৰূপ পাবলৈ হয়তো আৰু কিছু সময় ল’ব। কিন্তু তেতিয়ালৈ এই মহামাৰীয়ে সমগ্ৰ বিশ্বতেই এক খাম-খেয়ালীযুক্ত পৰিবেশৰো সৃষ্টি কৰাৰ সম্ভাৱনাকো নুই কৰিব নোৱাৰি।\nঅৱশ্যে কৰ’ণা আতংকৰ বাবে বিশ্বৰ প্ৰায়বিলাক দেশতে হোৱা লকডাউনৰ পৰিপ্ৰেক্ষিতত মানুহে নিজ ঘৰত থকাৰ যি প্ৰয়াস যোৱা প্ৰায় তিনিমাহ ধৰি কৰি থকা দেখা হৈছে, তাৰ ফলত সৃষ্টি হোৱা যোগাত্মক দিশখিনিও আজিৰ তাৰিখত যথেষ্ট গুৰুত্বপূৰ্ণ বুলি পৰিগণিত হৈছে।\nবছৰ- দশক ধৰি বিকাশৰ নামত, মানুহৰ প্ৰয়োজনীয়তাৰ নামত প্ৰকৃতিৰ ওপৰত মানুহৰ দ্বাৰা হৈ অহা অত্যাচাৰবোৰত যেন এতিয়া কিছুপৰিমাণে বিৰাম আহি পৰিছে। এইদৰে ধ্বংসৰ গৰাহত গৈ থকা প্ৰকৃতিয়ে যেন এই সময়খিনিতেই নতুনকৈ উশাহ ল’বলৈ সক্ষম হৈছে!\nপৰিবেশ বিজ্ঞানীসকলে প্ৰকৃতিৰ এই দিশটোলৈ লক্ষ্য ৰাখি যুক্তি দিবলৈ বিচাৰিছে যে মানৱ সমাজলৈ এই কৰ’ণা মহামাৰী আহি হোৱা লকডাউনৰ পৰিস্থিতি প্ৰকৃতি তথা পৃথিৱীৰ বাবে একপ্ৰকাৰৰ আশীৰ্বাদ স্বৰূপেই হৈ পৰিছে।\nমানুহে উদ্যোগিক উন্নয়ন আৰু কেৱল লাভালাভৰ বাবেই অবিৰতভাৱে পৃথিৱীৰ ওপৰত চলাই যোৱা অত্যাচাৰ, সকলোৰে ওপৰত নিজৰ আধিপত্য খটোৱাৰ প্ৰৱণতাৰ বাবেই লক্ষ্য লক্ষ্য সময়েৰে গঢ় লৈ উঠা পৃথিৱী তথা পৃথিৱীৰ সম্পদৰাশিক এফালৰ পৰা ধ্বংস কৰি গৈ আছে। জীৱাস্মৰ পৰা পোৱা ইন্ধন ক্ৰমে প্ৰাকৃতিক গেছৰ ভাণ্ডাৰসমূহ, নদী, গ্লেচিয়াৰসমূহ—এই সকলোবোৰৰ অধিকাংশই বিগত এশ পঞ্চাছ বছৰ মানৰ ভিতৰত মানুহে ধ্বংস কৰি পেলাইছে।\nএতিয়া লকডাউনৰ ফলত প্ৰকৃতিৰ লগতে এই সামাজিক আৰু অৰ্থনৈতিক ক্ষেত্ৰত এক সুদূৰপ্ৰসাৰী যোগাত্মক প্ৰভাৱ দেখা পোৱা গৈছে।\nএই সময়ছোৱাত লাহে লাহে নদীবোৰৰ পানী চাফা হৈ পৰিছে, মাছবোৰ আহিবলৈ লৈছে আৰু জীৱ-জন্তুবোৰে সন্ত্ৰাসিত হৈ থাকিবলগীয়া হোৱা নাই। গছ-বিৰিখত চৰাই-চিৰিকটিয়ে আপোন মনে উৰি ফুৰিবলৈ এক আশংকাহীন পৰিবেশ পাইছে। মানুহৰ বাবেই এই পৃথিৱীৰ পৰা একেবাৰে নিঃশেষ হৈ যাবলৈ লোৱা জীৱ-জন্তুবোৰেও সকাহৰ উশাহ ল’বলৈ সক্ষম হৈছে। এনেদৰেই লকডাউনৰ জৰিয়তে হয়তো পৃথিৱী মাতৃয়ে নিজৰ হেৰুওৱা স্থলসম্পদক আমাৰ পৰা ওভোতাই লৈছে।\nসেয়েহে এতিয়াৰে পৰা আমি মনত ৰখা উচিত যে এই পৃথিৱীত মানৱৰ স’তে বাস কৰা আন সকলো সহবাসী ক্ৰমে জীৱ-জন্তু, পক্ষীকুল, প্ৰাকৃতিক সম্পদ, ধনী-দুখীয়া আৰু সৌভাগ্যশালী তথা দুৰ্ভাগ্যশালী এই সকলোৱেই সংকটৰ সন্মুখীন একেদৰেই হ’বলগীয়া হয়।\nএই ভাইৰাছ আৰু তেনে বহু প্ৰত্যাহ্বান ভৱিষ্যতেও হয়তো আহিব আৰু যাব, কিন্তু বৰ্তমানৰ সময়ৰ পৰিপ্ৰেক্ষিতত পৃথিৱী মাতৃয়ে আমাৰ ওপৰত জাপি দিয়া এই শিকনিক পাহৰি যোৱা উচিত নহ’ব। আগ্ৰাসী মানসিকতা, দুৰ্নীতি আৰু ব্যাপক ধ্বংসযজ্ঞ কৰি অহা আমাৰ এই ধুনীয়া গ্ৰহটোৰ বিকাশৰ পথত আগবাঢ়ি যোৱাত সহায় কৰাৰ এয়া এক সোণালী সুযোগ মানৱ জাতিৰ সন্মুখত আহি পৰিছে। এতিয়া এই সুযোগ গ্ৰহণ কৰাটো মানৱজাতিৰ নিজা পছন্দৰ কথা।\nএনেক্ষেত্ৰতেই জীৱন নিৰ্বাহ কৰিবলৈ প্ৰয়োজন হোৱা আশাৰ সঞ্চাৰৰ কথা আহি পৰে। এইদৰে ভৱিষ্যতৰ ভাল সময়ৰ অপেক্ষাত বৰ্তমান নিৰন্তৰভাৱে নিজৰ কাম, দায়িত্ব আদি কৰি যোৱাই হয়তো সৰ্বোত্তম আশাবাদ। জীৱনৰ আটাইতকৈ কঠিন ক্ষণতো ভৱিষ্যতৰ সুদিনৰ বাবে আশা কৰিব পাৰিলেহে মানুহে জীৱন জীয়াবলৈ শক্তি পায়। এনে সময়তেই হিটলাৰৰ নাজী শিবিৰত নিৰ্মম অত্যাচাৰৰ সন্মুখীন হোৱা দুৰ্ভগীয়া ইহুদীসকলৰ কাহিনীবোৰ মনলৈ আহে। শিবিৰত হত্যা যজ্ঞ প্ৰতিদিনৰ ঘটনা আছিল যদিও ঘৰ, পৰিয়াল, ধন-টকা-পইচা সকলো হেৰুৱাই তেওঁলোকৰ বহুতেই আত্মহত্যাও কৰিছিল। কিন্তু তাৰ মাজৰে কিছুমানে জীয়াই থাকিবলৈ অন্তিম মুহূৰ্তলৈকে আশা এৰি দিয়া নাছিল। হাজাৰ বিপদৰ মাজতো, পদে পদে নাজী সৈন্যৰ বন্দুকৰ গুলীৰ মুখামুখি হৈও তেওঁলোকে এটা নতুন দিনৰ আশাতেই জীয়াই আছিল। এইদৰে শিবিৰৰ নিৰ্মম কঠিনতাৰ মাজতো জীয়াই থকাৰ আশা কৰা এহাল দম্পত্তিৰ কাহিনী এটাই সঁচাকৈয়ে অনুপ্ৰাণিত কৰে।\nএটি পুত্ৰ সন্তানেৰে পোলেণ্ডৰ মানুহহাল খুবেই সুখী আছিল। প্ৰেমবিবাহ হোৱা মানুহজনে সন্ধিয়া কামৰ পৰা উভতি আহোঁতে পত্নীৰ বাবে সদায়েই এটি ফুলৰ থোপা আনিছিল। আনকি দেওবাৰৰ ছুটিৰ দিনটোতো মানুহজনে এথোপা ফুল আনি মৰমী পত্নীক দিছিল।\nনাজী সৈন্য-সামন্তই পুত্ৰসহ মানুহহালক ধৰি পোলেণ্ডৰ Auschwitz নাজী শিবিৰলৈ লৈ গ‘ল। তাত দম্পত্তি বা পৰিয়াল বুলি কথা নাই, নাৰী-পুৰুষক বেলেগে বেলেগে ৰখা হয়। পত্নীগৰাকীক মহিলাৰ শাৰীলৈ যাবলৈ কোৱা হ‘ল। সাত-আঠ বছৰীয়া ল‘ৰাটিক দেউতাকৰ পৰা আঁতৰাই নিবলৈ চেষ্টা কৰাত দেউতাকে নাজী সৈন্যৰ ভৰিয়ে-হাতে পৰি অনুনয় বিনয় কৰিলে যে ল‘ৰাটিক তেওঁলোকে কেতিয়াও নিজৰ পৰা আঁতৰত ৰাখি পোৱা নাই। নাজীৰ কমাণ্ডাৰে লগে লগে ল‘ৰাটিক গুলিয়াই হত্যা কৰে। কিছু দূৰৈত ৰৈ থকা মাকজনীয়ে চিঞৰি ঢলি পৰে। মানুহজন বহুসময় নিৰ্বাক হৈ ৰয়। কিন্তু পিচত মুমূৰ্ষ, নিৰ্বাক হৈ পৰা পত্নীক দেখি তেওঁ সিদ্ধান্ত লয় যে তেওঁ পত্নীক জীয়াই ৰাখিব।\nনাজী শিবিৰত তেনে কোনো ফুল ছিঙি বিলাস কৰাৰ অধিকাৰ বন্দীসকলৰ নাই। সেয়ে তেওঁ পুৱাতেই কেম্পৰ বিভিন্ন কামৰ বাবে শাৰীপাতি ওলাই গৈ থকা পথটোতে পোৱা দুবৰি বন-পাতকে তুলি লৈ ফুলৰ থোপাৰ দৰে বনাই লোহাৰ ৰেলিঙৰ সিফালেদি মহিলাসকলৰ শাৰীটোত গৈ থকা পত্নীয়ে দেখা পোৱাকৈ ৰেলিঙত ওলোমাই থয়। ইমান বিভৎস অত্যাচাৰৰ পিচতো তেওঁ সেই কামটো শিবিৰত থকাৰ শেষ দিনটোলৈকে কৰিছিল। কেতিয়াবা বন-পাত নাপালে জাবৰৰ দ‘মত শুকান দুবৰিৰ বনকে বিচাৰি আনি ফুলৰ থোপাৰ দৰে নহ‘লেও কেইডালমান হ‘লেও গোটাকৈ বান্ধি ৰেলিঙত লগাই থৈছিল। পত্নীয়ে প্ৰতিদিন সেই পাত-বন-দুবৰিৰ থোপা দেখিছিল আৰু বুজিছিল যে তেওঁৰ স্বামী জীয়াই আছে। তেৱোঁ লাহে লাহে স্বামীয়ে এনেকৈ দিয়া বনৰ থোপাটো লৈ গৈছিল। কেতিয়াবা সুবিধা মিলিলে তেনে সময়তে দুয়ো দুয়োলৈ চাইছিল। বাকহীনতাৰে পিষ্ট হৈও দুয়ো দুয়োৰে বাবে সকাহ অনুভৱ কৰিছিল যে তেওঁলোক তেতিয়ালৈকে জীয়াই আছে। মিত্ৰজোঁটৰ সৈন্যই নাজীক হৰুৱাই Auschwitz শিবিৰত গৈ নাজীৰ অত্যাচাৰত বিৱশ হোৱা সকলোকে উদ্ধাৰ কৰাৰ সময়লৈকে সেই পতি-পত্নীহালে তেনেকৈয়ে জীয়াই থাকিবলৈ ইজনে সিজনক আশাৰ সঞ্চাৰ কৰিছিল।\nনাজী শিবিৰৰ বৰ্বৰতাৰ লোমহৰ্ষক কাহিনীবোৰৰ বিপৰীতে এই কাহিনী আশাবাদৰ এক সৰ্বোত্তম উৎস হৈ ৰৈছে। সেয়েহে বৰ্তমানৰ পৰিস্থিতিত ভয়ত বিতত নহৈ আমাৰ কৰণীয়খিনি কৰি যোৱাৰ প্ৰয়োজন আছে। বিপন্ন সময়ৰ স’তে যুঁজিবলৈ বিভিন্ন দেশ তথা বিশ্বতে প্ৰযোজ্য কৰা প্ৰয়াসবোৰত সহযোগ কৰি আগবাঢ়ি যোৱাৰ সময় এয়া। নিজৰ আগ্ৰাসী স্বভাৱ পৰিত্যাগ কৰি মানৱ জাতিয়ে এনেদৰেই পৃথিৱীৰ স’তে সহাৱস্থানৰ প্ৰক্ৰিয়াক আদৰি লোৱাৰ সময় আহি পৰিছে।\nশেহান্তৰত শ্ৰীমদ্ভাগৱত গীতাৰ এটি বাণীৰ উল্লেখ কৰিব বিচাৰিছোঁ। যুদ্ধভূমিত মহাবীৰ অৰ্জুনক নিজৰ আত্মীয়ৰ বিৰুদ্ধে অস্ত্ৰ ধৰাৰ যুক্তি দিয়াৰ চলেৰে সখা শ্ৰীকৃষ্ণই দিয়া এই বাণীসমূহ হাজাৰ বছৰ পাৰ হৈ যোৱা স্বত্বেও বৰ্তমানৰ পৰিস্থিতিৰ ক্ষেত্ৰতো মানৱ সমাজৰ বাবে অনুকৰণীয় হৈ উঠিব পাৰে।\nএই দিনটোলৈ চোৱা,\nকাৰণ এয়াই জীৱন,\nএয়াই জীৱনৰ জীৱন\nজীৱনৰ এই যাত্ৰাতেই সকলোবোৰ সত্য লুকাই আছে\nআৰু তোমাৰ বাস্তৱিকতাৰ অস্তিত্বও এই জীৱনতেই আছে।\nযোৱাকালিটো কিন্তু এটা সপোনহে আছিল\nআৰু কাইলৈটো কেৱল এক দৃষ্টিহে\nকিন্তু আজিৰ দিনটো জী চোৱা\nপ্ৰতিটো কালিয়েই সুখী হোৱাৰ একোটা সপোন আছিল\nআৰু প্ৰতিটো কাইলৈয়ে আশাৰ দৃষ্টি\nসেয়েহে, আজিৰ দিনটোক ভালকৈ চোৱা\nমোক্ষপ্ৰাপ্তিৰ দোকমোকালিটো কিমান যে উজ্বলতাৰে ভৰা।”\nঅষ্টম বৰ্ষ, নৱম সংখ্যা, জেঠ-১৯৪২ শকাব্দ, (মে’ ২০২০)\n← অসমৰ মুখ্য সচিব কুমাৰ সঞ্জয় কৃষ্ণদেৱৰ সৈতে সাক্ষাৎকাৰ\nআসুৰিক তৃপ্তি – বেদান্ত ফুকন →\nSanjeev P Mazoomdar\nএখন বাতৰি কাকত বা আলোচনীৰ সম্পাদকীয় শিতান টৌৱে, সম্পাদকৰ নিজস্ব দৃষ্টিকোণৰ লগতে সাম্প্ৰতিক ঘটনাক্ৰমৰ মাজত সামঞ্জস্য বজাই ৰাখি, এক বিশেষ সামূহিক বাৰ্তাক দাপোনৰ দৰে প্ৰতিফলিত কৰে।\nসম্পাদকীয় তথ্যসমৃদ্ধ হোৱাৰ লগতে, সাম্প্ৰতিক ঘটনাক্ৰমৰ ওপৰত কৰা আলোকপাতৰ জৰিয়তে এক বিশেষ মাত্ৰা প্ৰদান কৰিছে। আলোচনীখনৰ সংকলন অত্যন্ত উন্নত মানৰ হৈছে। কৰ’নাকালৰ এই মহা সংকটৰ সময়ত, ইমান ধুনীয়া এখন আলোচনী উপহাৰ দিয়া বাবে, গীতিকা শ‌ইকীয়ালৈ আন্তৰিক অভিনন্দন আৰু ধন্যবাদ জ্ঞাপন কৰিলোঁ।\nবৰ ভাল লাগিল সম্পাদকীয়।হৃদয় চুই যোৱা, আশাব্যঞ্জক..\nখুব ভাল লাগিল ৷ বহু কথা জানিলো সম্পদকীয়টো পঢ়ি ৷


সময়ৰ অগল্প !-(মনোজ কুমাৰ মহন্ত) - মুক্ত চিন্তা\nসময়ৰ অগল্প !-(মনোজ কুমাৰ মহন্ত)\nসৰুৰেপৰা মোৰ ইংৰাজী বিষয়টোৰ প্ৰতি আছিল এক অহেতুক ভয়৷ পিছলৈ সেইটোৱেই মোৰ মনত গজগজীয়াকৈ বহি ল’লে৷ স্কুল-কলেজৰ পৰীক্ষাবোৰত বিষয়টোত পাছ কৰাৰ জোখতকৈ বেছি নম্বৰ গোটাইছিলোঁ বাৰু৷ কিন্তু কোৱাত একেবাৰে তথৈবছ আছিলো বুলিব পাৰি৷ পাৰি নহয় আছিলোৱেই৷ তেনে পৰিস্থিতিৰ মুখামুখি হ’লে সাংঘাতিক নাৰ্ভাছ ফিল কৰিছিলোঁ৷ গাত নিমখ পৰা শামুকটোৰ দৰে খোলাৰ মাজলৈ সন্তৰ্পণে সোমাই পৰিছিলোঁ৷ সেই ফ’বিয়া কঢ়িয়ায়ে এসময়ত ক’লেজৰ ডেওনা পাৰ হ’লোঁ৷ ডিগ্ৰিটো লৈ বেকাৰ সন্থাত জইন কৰিলোঁ৷ আৰম্ভ হ’ল ঘৰুৱা শিক্ষকৰ পৰিক্ৰমা৷ টিউচনী জীৱন! মাজে মাজে অসম চৰকাৰৰ চাকৰিৰ যোগ্যতাৰ লিখিত আৰু অযোগ্যতাৰ মৌখিক পৰীক্ষা৷ টিউচন মাষ্টৰ হিচাপে মোৰ অলপ-চলপ নাম হৈছিল৷ তাতে মাষ্টৰৰ পুতেক মই৷ টিউচনৰ ক্ষেত্ৰত মই সাৱধানে অসমীয়া মাধ্যমৰ ছাত্ৰ-ছাত্ৰীক বাছি লৈছিলোঁ৷ ছাত্ৰ-ছাত্ৰীৰ অভাৱ নাছিল৷ সেই সূত্ৰে একঘেয়ামী ব্যস্ততা বাঢ়িছিল৷ লগতে মাহৰ উপাৰ্জন৷ মোটামুটি ভালকৈয়ে চলিব পৰাকৈ টকা ঘটিছিলোঁ টিউচনৰ যোগেদি৷ পেঞ্চনাৰ দেউতাক সকাহ দিব পৰাকৈ ঘৰৰ কিছু দায়িত্ব স্ব-ইচ্ছাৰে ল’ব পাৰিছিলোঁ৷ তথাপিও চৰকাৰী যোগ্য-অযোগ্যৰ পৰীক্ষা দি আছিলোঁ একেৰাহে৷ স্থায়ী চাকৰি এটাৰ আশা এৰা নাছিলোঁ৷ কিন্তু তাৰ পাছতো মোৰ ইংলিছ ফ’বিয়া আঁতৰা নাছিল৷ মনত আছে, এবাৰ এৰাব নোৱৰা বশতঃ এদিন ৰাতিপুৱা ক্লাছ ছেভেনৰ ছাত্ৰী এগৰাকীৰ ঘৰত উপস্থিত হৈছিলোঁ টিউচনৰ বাবে৷ সেইদিনা আছিল প্ৰথম দিন৷ তাত সেই দুৰ্কপলীয়া ফ’বিয়াই ক্ৰিয়া কৰি আছিল৷ উপস্থিত হৈ অভিভাৱক পিতৃৰপৰা জানিব পাৰিলো সেইদিনা ছাত্ৰীৰ ইউনিট টেষ্ট৷ পৰীক্ষাৰ কাৰণে স্কুললৈ সোনকালে যাব! গতিকে আজি চা-চিনাকিৰ পৰ্বহে হ’ব৷ সেইমতে তেনেই চুটি চিনাকি পৰ্ব সামৰি, যতনাই দিয়া পুৰী-চাহ সন্মুখত লৈ ডাইনিং টেবুলত বহিলোঁ৷ চাহ পৰ্বৰ মাজতে ছাত্ৰীগৰাকী মাকৰ স’তে আহি পৰীক্ষালৈ যাবলৈ মাত লগালে৷ মোৰ সন্মুখত চাহ লৈ বহি আছে অভিভাৱক৷ মইহে নাৰ্ভাছ৷ এফালে ছাত্ৰী, মাক আৰু তেওঁৰ অভিভাৱক পিতৃ৷ আনফালে মই আৰু মোৰ আহুকলীয়া ফ’বিয়া!! স্মাৰ্ট হৈ পৰীক্ষাৰ্থীক অভিনন্দন জনাব বিচাৰিলোঁ৷ ফটকৈ ছাত্ৰীক উদ্দেশি মুখেদি স্পষ্টকৈ ওলাই গ’ল -" থেং কিউ দেই৷"\nকিধৰণৰ লজ্জাজনক কাণ্ড এটা ঘটি গ’ল ত’তেই ধৰা নহ’ল! সৰু ৰুমটোলৈ নীৰৱতা নামি আহিল! যেন আটাইবোৰ কিছু ছেকেণ্ড সময়ৰ বাবে প’জ হৈ পৰিলোঁ৷ আনকি কাপ-প্লেটৰ ঘৰ্ষণৰ শব্দও৷ মোৰ ছিক্স ছেন্সে তৎমুহূৰ্ততে সেই নীৰৱতাৰ ভেদ ভাঙি দিছিল৷ আনকি ৰুমত থকা প্ৰত্যেকে গণ্ডগোলটো ধৰিব পাৰিছিল৷ মাকে এহাতে মুখত সোপা দি, আনহাতে ছাত্ৰীক ধৰি তৰানৰাকৈ ৰুমটোৰপৰা ওলাই গ’ল৷ আৰু পিতৃগৰাকী হঠাৎ চৰচৰনি খাই একান্তমনে চাহত শোহা মৰাত ব্যস্ত হ’ল৷ আচলতে পৰীক্ষাৰ্থীক দিব লগীয়া ’বেষ্ট অব লাক’টো মোৰ ফ’বিয়া জগতৰ ক’ৰবাত ৰুদ্ধ হৈ ঘূৰি ফুৰিছিল! তাৰ পৰিবৰ্তে কৈ পেলাইছিলো ’থেংকিউ’৷ নক’লেও হয় সেই টিউচনটো কিয় লোৱা নহ’লগৈ৷ কিয় নাজানো প্ৰাত্যহিক জীৱনত মুখামুখি হোৱা আজিকালিৰ বিধ বিধ পাৰ্টিবোৰতো মই অসহজ উপলব্ধি কৰোঁ৷ বিশেষকৈ ৱিছ কৰা মুহূৰ্তত৷\nযি কি নহওক, এই ঘটনাটো মনত ৰৈ গৈছিল যদিও মোৰ টিউচনী পৰিক্ৰমাত ই কোনো ঋণাত্মক প্ৰভাৱ পেলাবলৈ সক্ষম নহ’ল৷ তাৰ পাছতো পূৰ্বৰ দৰেই অসমীয়া মাধম্যৰ অনেক ছাত্ৰ-ছাত্ৰীয়ে মোৰ তত্ত্বাৱধানত লেটাৰ মাৰ্ক লৈ সুখ্যাতিৰে মেট্ৰিক উত্তীৰ্ণ হ’ল৷ ইংৰাজীতো দুই-এজনে লেটাৰ পালে৷ মইহে চাকৰিৰ জখলাডাল সুখ্যাতিৰে উত্তীৰ্ণ হ’ব নোৱাৰিলোঁ৷ কিন্তু চাকৰিৰ মৌখিক পৰীক্ষাবোৰত অৱতীৰ্ণ হোৱাৰ এক নিচা আজিলৈকে চলি আছিল৷ পেছা হৈ পৰিছিল টিউচন কৰা৷\nআজি ৰাতিপুৱা অসম চৰকাৰৰ আদৰ্শ বিদ্যালয়ৰ নিযুক্তিৰ জাননীটো পঢ়ি এই নিচা-পেছা দুয়োটাই পলাই ফাট মাৰিলে৷ অসমীয়া মাধ্যমৰ আমিবোৰক চৰকাৰখনে সামগ্ৰিকভাৱে ডিছকুৱালিফাই কৰি দিলে৷ হয়তো মোৰ পেছাটোকো হত্যা কৰাৰ ষড়যন্ত্ৰ আৰম্ভ হৈ গ’ল৷ কাৰণ অদূৰ ভৱিষ্যতে সকলো চৰকাৰী চাকৰিত নিযুক্তিৰ বাবে প্ৰথম বিচাৰত প্ৰাৰ্থীজন হ’বই লাগিব পাৰে ইংৰাজী মাধ্যমৰ ছাত্ৰ অথবা ছাত্ৰী!! আৰু সেয়ে হ’লে কোনেনো অসমীয়া মাধ্যমত পঢ়া-শুনা কৰিবলৈ যাব??\nমই জানো, সন্মুখত এক অন্ধকাৰ সৰ্পিল পথ পৰি ৰৈছে! তথাপি এই পথ জয় কৰিবই লাগিব৷ মই আমাৰ জীৱন যুঁজৰ দ্বিতীয় পথটোকে বাছি ল’ম৷\nNo Comments : "সময়ৰ অগল্প !-(মনোজ কুমাৰ মহন্ত)"


এইখন চৰকাৰৰ দিনত হ’বনে ছয় জনগোষ্ঠীৰ জনজাতিকৰণ? -\nHomeআঞ্চলিকএইখন চৰকাৰৰ দিনত হ’বনে ছয় জনগোষ্ঠীৰ জনজাতিকৰণ?\nএইখন চৰকাৰৰ দিনত হ’বনে ছয় জনগোষ্ঠীৰ জনজাতিকৰণ?\nডিজিটেল ডেস্কঃ সুদীৰ্ঘ ছবছৰ ধৰি চলিছিল অসম আন্দোলন। ৮৫৫ জন লোক শ্বহীদ হোৱাৰ পাছত তদানীন্তন আছুৰ সভাপতি প্ৰফুল্ল কুমাৰ মহন্তৰ স্বাক্ষৰত ৰূপায়ণ হৈছিল অসম চুক্তি। বিদেশী চিনাক্ত আৰু বহিষ্কাৰ কৰা, ছয় জনগোষ্ঠীক জনজাতিকৰণ কৰা আদি কেতবোৰ বিষয় সমূহেই আছিল অসম চুক্তিৰ অন্যতম বিষয়।\nঅসম আন্দোলনৰ গইনা লৈ গঠিত হ’ল একমাত্র আঞ্চলিক ৰাজনৈতিক দল অসম গণ পৰিষদ। ৰাজ্যত দুবাৰকৈ শাসনত অধিষ্ঠিত হ’ল। কিন্তু তাহানিতেই অসম চুক্তি ৰূপায়ণ আৰু স্বাক্ষৰ কৰা ৰাজ্যৰ প্ৰাক্তন মুখ্যমন্ত্রী প্ৰফুল্ল কুমাৰ মহন্তই ছয় জনগোষ্ঠীক জনজাতিকৰণৰ কোনো পদক্ষেপ লোৱা পৰিলক্ষিত নহ’ল। যাৰ ফলত প্ৰতি পাঁচ বছৰৰ মূৰে মূৰে চৰকাৰ আহিছে-গৈছে কিন্তু বিষয়টোক ৰাজনৈতিক নেতাবোৰে এটি ৰাজনীতিৰ বিষয় হিচাপেই ব্যবহাৰ কৰি আহিছে।\nমৰাণ, মটক, আহোম, কোচ-ৰাজবংশী, চাহ জনগোষ্ঠী আৰু চুতীয়া জনগোষ্ঠীৰ ৰাইজে যুগ-যুগান্তৰে পৰাই জনজাতিকৰণৰ দাবীত আন্দোলন কৰি আহিছে। কিন্তু কোনো চৰকাৰে এই লোকসকলৰ আন্দোলনৰ ভাষা বুজি পোৱা নাই যাৰ ফলত সমাধান হোৱা নাই তেওলোকৰ এই দীর্ঘদিনীয়া সমস্যা।\nবৰ্তমানৰ মুখ্যমন্ত্রী ডঃ হিমন্ত বিশ্ব শৰ্মাৰ ভাষ্য যে “ছয় জনগোষ্ঠীৰ জনজাতিকৰণৰ প্ৰতিবেদন কেন্দ্রীয় চৰকাৰলৈ প্ৰেৰণ কৰিলে অসম ৰক্তাক্ত হ’ব”। মুখ্যমন্ত্রীৰ এই মন্তব্যক উভটি ধৰিলে ছয় জনগোষ্ঠীৰ ছাত্র সংগঠনৰ কেন্দ্রীয় নেতৃত্বই। মুখ্যমন্ত্রীক হুংকাৰ দি কয় যে এমাহৰ ভিতৰত জনজাতিকৰণৰ প্ৰতিবেদন ৰাজহুৱা নকৰিলে অসম ৰক্তাক্ত হ’ব।\nএতিয়া লক্ষ্যণীয় কথাটো হ’ল মুখ্যমন্ত্রীয়ে কোৱাৰ দৰে সঁচাকৈয়ে ছয় জনগোষ্ঠীৰ জনজাতিকৰণৰ প্ৰতিবেদন কেন্দ্রীয় চৰকাৰলৈ প্ৰেৰণ কৰিলে অসম ৰক্তাক্ত হ’ব নেকি? ইয়াৰ আঁৰৰ ৰহস্য কি? নে মুখ্যমন্ত্রী ডঃ হিমন্ত বিশ্ব শৰ্মাৰ চৰকাৰো অপাৰোগ হ’ব ছয় জনগোষ্ঠীৰ জনজাতিকৰণত।\nPrevious articleপৃথক ৰাজ্য, জনজাতিকৰণঃ আক্ৰাছু\nNext articleবিদেশ ভ্ৰমণ কৰি অহা লোকৰ বাবে ৭দিনৰ বাধ্যতামূলক কোৱাৰেণ্টাইন\nপ্ৰাগ নিউজৰ বাতৰিৰ প্ৰভাৱ, গ্ৰেপ্তাৰ হ’ল চিকিৎসক ভাস্কৰ কুমাৰ বৰুৱা\n১৯৯৪-২০২২, গুপ্ত আৰু মুক্তহত্যাৰ পৰীক্ষাগাৰত অসমীয়া!\nঅৱশেষত গোচৰ ৰুজু হ’ল: এতিয়াও গ্ৰেপ্তাৰ হোৱা নাই ডাঃ জাহানাৰা, চিকিৎসকস্বামী


know the facts of chattisgarh maoist leader sujata,acommon lady with uncommon statures , দেখাত একেবাৰে সাধাৰণ চেহেৰাৰ এইগৰাকী ছত্তিশগড়ৰ মাও আক্ৰমণৰ মাষ্টাৰমাইণ্ড! |know-the-facts-of-chattisgarh-maoist-leader-sujata-a-seemingly-common-lady-who-led-a-deadly-attack– News18 assam\nHome » photogallery » nation »দেখাত একেবাৰে সাধাৰণ চেহেৰাৰ এইগৰাকী ছত্তিশগড়ৰ মাও আক্ৰমণৰ মাষ্টাৰমাইণ্ড! জানক কোন এই সুজাতা?\nদেখাত একেবাৰে সাধাৰণ চেহেৰাৰ এইগৰাকী ছত্তিশগড়ৰ মাও আক্ৰমণৰ মাষ্টাৰমাইণ্ড! জানক কোন এই সুজাতা?\nকিন্তু চাৰিওফালৰ পৰা জোৱানসকলক ঘেৰি মাওবাদীয়ে যি আক্ৰমণ চলালে সেয়া অতি সু পৰিকল্পিত আছিল বুলি চৰ্চা চলিছে। এই আক্ৰমণৰ মাষ্টাৰমাইণ্ড হিচাপে নাম উঠিছে সুজাতা নামৰ মহিলা মাওবাদীগৰাকীৰ।\n| April 05, 2021, 11:36 IST\nলাইট মেচিনগানৰ পৰা আৰম্ভ কৰি আণ্ডাৰ বেৰেল গ্ৰেণেড লঞ্চাৰ, এটাৰ পিছত আন এটা অত্যাধুনিক অস্ত্ৰ লৈ ছত্তিশগড়ৰ বিজাপুৰত নিৰাপত্তা বাহিনীৰ ওপৰত আক্ৰমণ চলায় ৭০০ মাওবাদীয়ে। এই ভয়ংকৰ আক্ৰমণত অসমৰ দুজন বীৰ সন্তানসহ এইপৰ্যন্ত ২২জন জোৱান ছহীদ হয়। নিৰাপত্তা বাহিনীৰ ওপৰত যে আক্ৰমণ হ’ব পাৰে তাৰ আভাস পোৱা গৈছিল। কিন্তু চাৰিওফালৰ পৰা জোৱানসকলক ঘেৰি মাওবাদীয়ে যি আক্ৰমণ চলালে সেয়া অতি সু পৰিকল্পিত আছিল বুলি চৰ্চা চলিছে। এই আক্ৰমণৰ মাষ্টাৰমাইণ্ড হিচাপে নাম উঠিছে সুজাতা নামৰ মহিলা মাওবাদীগৰাকীৰ।\nকোন এই সুজাতা? ৩৪ বছৰ বয়সীয়া সুজাতা বিজপুৰৰ মাওবাদী সংগঠনৰ মূল দায়িত্বত আছে। তেওঁৰ মূৰৰ মূল্য নিৰ্ধাৰণ কৰা হৈছে ৮ লাখ টকা। ইয়াৰ পূৰ্বে বিজাপুৰ পুলিচৰ হাতত সুজাতা গ্ৰেপ্তাৰো হৈছিল। কিন্তু সেই জাল ফালি বাহিৰলৈ ওলায় সুজাতা।\nমূলতঃ দক্ষিণ বস্তাৰৰ দণ্ডকাৰণ্যৰ দায়িত্বত আছিল তেওঁ। লাহে লাহে সমগ্ৰ অঞ্চলটোৰে নেতৃত্ব হাতলৈ আনে সুজাতাই। বিজাপুৰত ইয়াৰ পূৰ্বেও একাধিক আক্ৰমণৰ নেপথ্যত আছিল সুজাতা। তেওঁৰ স্বামীও মাওবাদী নেতা আজাদ আলিয়াচ কোয়দা।\nশনিবাৰে বিজাপুৰ জিলাত যৌথ তালাচী অভিযান চলায় চিআৰপিএফৰ কোব্ৰা বেটেলিয়ন, ডিষ্ট্ৰিক্ট ৰিজাৰ্ভ গাৰ্ড তথা স্পেচিয়েল টাস্ক ফ’ৰ্চে। অভিযানৰ সময়ত জংঘলৰ ভিতৰত অতৰ্কিতে আক্ৰমণ চলায় মাওবাদীয়ে। শনিবাৰে ২ জনৰ পিছত দেওবাৰে আৰু ২০ জন জোৱানৰ মৃতদেহ উদ্ধাৰ কৰা হয়।\nনিৰাপত্তা বিষয়াসকলৰ মতে হাতৰ তলুৱাৰ দৰে সেই ঠাই ভালকৈ পৰিচিত সুজাতা আৰু তেওঁৰ দলৰ। সেয়ে সেই এলেকাত নিৰাপত্তা বাহিনীক ঘেৰি পেলোৱাৰ ষড়যন্ত্ৰ সহজেই কৰিব পাৰে সুজাতাই। অঞ্চলটোত মাওবাদী লুকাই থাকিব পাৰে তাৰ উমান লাভ কৰিয়ে চিআৰপিএফ, এচটিএফ, আৰক্ষীৰ যৌথ বাহিনীয়ে অঞ্চলটোত অভিযান চলায়। কিন্তু জোৱানসকলে আন্দাজ কৰিবই নোৱাৰিলে যে মাওবাদীয়ে আগৰে পৰাই তেওঁলোকৰ কাৰণে জাল পাতি থৈছিল। চিআৰপিএফ বাহিনী সেই অঞ্চলত সুমোৱাৰ লগে লগে তিনি ঠাইৰ পৰা তেওঁলোকক ঘেৰি পেলায় মাওবাদীয়ে। ইয়াৰ পিছতেই এলএমজি, দেশী ৰকেট তথা গ্রেনেডেৰে আক্ৰমণ চলায় তেওঁলোকে। ছহীদ হয় ২২জনকৈ বীৰ জোৱান।


ৰামানুজন - গণিতজ্ঞ আৰু মানুহজন : অধ্যায় Q : ৰামানুজনৰ ওপৰত আৰু ৰামানুজনৰ দ্বাৰা হোৱা কৃতি-কৰ্ম - Gonit Sora\n30 Jun ৰামানুজন – গণিতজ্ঞ আৰু মানুহজন : অধ্যায় Q : ৰামানুজনৰ ওপৰত আৰু ৰামানুজনৰ দ্বাৰা হোৱা কৃতি-কৰ্ম\nPosted at 23:30h in Articles, Assamese, Books by Gonit Sora2Comments\nQ-1 ৰামানুজনৰ কৃতি :\n১ ৰ পৰা ৩ লৈ — ৰামানুজনৰ নোটবুক\n৪ ৰ পৰা ৬ লৈ — ১৯১৩-১৯১৪ মাদ্ৰাজ বিশ্ববিদ্যালয়লৈ তেওঁৰ তিনিমহীয়া ৰিপোৰ্ট আৰু ১৯২৭ চনত কেম্ব্ৰিজ বিশ্ববিদ্যালয়ৰ প্ৰেছৰ দ্বাৰা প্ৰকাশিত তেওঁৰ সংগ্ৰহিত কাকত।\nQ-2 নোটবুককেইখনৰ প্ৰকাশিত কপিকেইখন :\nনোটবুক কেইখন টাটা ইনষ্টিটিউট অব ফাণ্ডামেণ্টেল ৰিচাৰ্ছ বোম্বেৰ দ্বাৰা প্ৰকাশ কৰা হৈছিল। অনুচ্ছেদ L-4 ত কোৱাৰ দৰে।\nQ-3 চাৰিমহীয়া ৰিপ’ৰ্ট :\nএয়া কথিত আছে যে, ১৯২৬ চনত জি. এন. ৱাটচনে হাৰ্ডিলৈ পঠিওৱা ৰামানুজনৰ নোটবুকৰ ক’পি এখনৰ ক্ষেত্ৰত মাদ্ৰাজ বিশ্ববিদ্যালয়লৈ বুলি তিনিটা চাৰিমহীয়া ৰিপৰ্ট ক’পি কৰি উলিয়াইছিল।\nQ-4 সংগ্ৰহিত কাকত :\nসংগ্ৰহিত কাকতবোৰে তেওঁ ভাৰত এৰাৰ আগতে ইণ্ডিয়ান মেথেমেটিকেল চ’ছাইটিত প্ৰকাশ হোৱা গোটেই পাঁচখন গৱেষণা কাকত, তেওঁ কেম্ব্ৰিজ পোৱাৰ পিছত প্ৰকাশ হোৱা গোটেই ৩২ খন কাকত আৰু ১৯১১ আৰু ১৯১৯ চনৰ মাজত ইণ্ডিয়ান মেথেমেটিকেল চ’ছাইটিত প্ৰকাশ হোৱা গোটেই ৫৮ খন কাকত সামৰিছে।\nQ-5 প্ৰশ্ন আৰু সমাধান :\n৫৮ টা প্ৰশ্নৰ ভিতৰত ৰামানুজনে নিজেই সমাধান কৰিছিল তলৰ সাতটা প্ৰশ্ন\n২৮৪, ২৮৯, ২৯৪, ৩২৭, ৫০৭ আৰু ৫৮৪\nতলৰ ১১ টা প্ৰশ্নৰ সমাধান ইতিমধ্যে কোনেও আগতে দিয়া দেখা নাযায়।\n৩৫২, ৩৮৭, ৫২৬, ৬৯৯, ৭২২, ৭৩৮, ৭৫৫, ৭৮৪, ১০৭৬ আৰু ১০৯৪\nবাকী থকা ৪০ টা প্ৰশ্ন সমাধান কৰা হৈছিল বিভিন্ন গণিতজ্ঞৰ দ্বাৰা, বেছিভাগেই ভাৰতীয় আৰু বেছিখিনিয়েই ইণ্ডিয়ান মেথেমেটিকেল চ’ছাইটিৰ জাৰ্ণেলত।\nচ’ছাইটিৰ প্ৰতিস্থাতা ভি. ৰামস্বামী আয়াৰৰ এয়া এটা সুখী ধাৰণা, প্ৰশ্ন আৰু সমাধান পৃষ্ঠাবোৰ ভৰোৱাটো। মোৰ মনত আছে, কি হেঁপাহেৰে আমি ডাকচামে এটা সংখ্যাৰ পৰা আন এটা সংখ্যাৰে এই পৃষ্ঠাবোৰলৈ বাট চাই আছিলোঁ।\nQ-6 ৰামানুজনৰ ওপৰত কিতাপকেইখন:\nৰামানুজনৰ ওপৰত তলৰ কিতাপ দুখন প্ৰকাশ হৈছে।\nক) হাৰ্ডি (জি.এইছ.) লেকচাৰচ্ অন দি মেথেমেটিকেল ৱৰ্ক অব ৰামানুজন, ৰিপ্ৰডিউচ বাই মাৰ্শ্বাল হল, ১৯৩৬ (ইনষ্টিটিউট অব এডভান্সড ষ্টাডিজ, প্ৰিন্সটন)\nখ) হাৰ্ডি (জি.এইছ.) ৰামানুজন টুৱেলভ লেকচাৰচ্ অন চাবজেক্টচ্ চাজেষ্টেড বাই হিজ লাইফ এণ্ড ৱৰ্ক। ১৯৪০ (কেম্ব্ৰিজ য়ুনিভাৰ্চিটি প্ৰেছ।)\nওপৰৰ দ্বিতীয়খন কিতাপত প্ৰথমখন কিতাপৰ সম্পূৰ্ণ পাঠ আছে আৰু লগতে আছে ১৯৩৬ আৰু ১৯৪০ চনত হাৰ্ডিয়ে হাৰ্ভাৰ্ডটেৰ চেণ্টেনাৰী অব আৰ্টচ্ এণ্ড চায়েন্স আৰু ইউ.কে. আৰু ইউ.এছ.এ.ৰ কেবাখনো বিশ্ববিদ্যালয় আৰু চ’ছাইটিত দিয়া কেইবাটাও অন্যন্য বক্তৃতাৰ সাৰাংশ।\nQ-7 ৰামানুজনৰ ওপৰত গৱেষণা কাকত :\nহাৰ্ডিৰ দ্বিতীয় কিতাপখনত আছে ৰামানুজনৰ ওপৰত লিখা ১১০ টা প্ৰবন্ধৰ এক তালিকা। ইয়াৰে ছয়টা তেওঁৰ জীৱনৰ ওপৰত লিখা। ইয়াৰে কিছুমানে তেওঁৰ কামৰো মূল্যায়ন কৰে। ইয়াৰে ছয়টা প্ৰকাশ হৈছিল ইণ্ডিয়ান মেথেমেটিকেল চ’ছাইটিৰ জাৰ্ণেলত, এটা প্ৰকাশ হৈছিল মেথেমেটিকেল গেজেট আৰু নেচাৰত, এটা হৈছিল প্ৰচিডিংচ্ অব দি লণ্ডন মেথেমেটিকেল চ’ছাইটি আৰু প্ৰচিডিংচ্ অব দি ৰয়েল চ’ছাইটি (এ)। বাকী ১০৪ খন ৰামানুজনৰ ওপৰত মৌলিক প্ৰবন্ধ। তলৰ টেবুলখনে প্ৰবন্ধসমূহৰ লেখকসকলৰ এখন তালিকা দিয়ে।\nক্ৰমিক সংখ্যা লেখক প্ৰবন্ধ সংখ্যা\n১ বেইলী (ডব্লিউ. এন.) ৪\n২ চ্চাওলা (এছ.) ১\n৩ কপছন (ই.টি.) ১\n৪ ডাৰ্লিং (এইচ.বি.চি.) ৩\n৫ এৰদচ্ (পি.) ১\n৬ এটাৰনে (টি.) ১\n৭ গুড্ স্পিড (এফ.এম.) ১\n৮ গুপ্তা (এইচ.) ৩\n৯ হাৰ্ডি (জি.এইচ.) ১১\n১০ হডজ-কিনসন (জে.) ১\n১১ ইংহাম (এ.ই.) ২\n১২ ক্ৰীমাৰ (ডব্লিউ.) ১\n১৩ লেহমাৰ (ডি.এইচ.) ৫\n১৪ মেক-মাহন (পি.এ.) ২\n১৫ মৰ্ডেল (এল.জে.) ৬\n১৬ নাৰায়ন আয়াৰ (এছ.) ২\n১৭ পেইজ (এ.) ১\n১৮ ফিলিপচ (ই.জি.) ২\n১৯ পিল্লাই (এছ.এছ.) ১\n২০ প্ৰীজ (চি.টি.) ৬\n২১ ৰাদেমাচ্চেৰ (এইচ.) ৫\n২২ ৰানকিন (আৰ.এ.) ৩\n২৩ ৰোজাৰ্চ (এল.জে.) ৩\n২৪ ষ্টেনলী (জি.কে.) ১\n২৫ ছজিগো (জি.) ১\n২৬ টিউৰান (পি.) ২\n২৭ ৱাটছন (জি.এম.) ২৫\n২৮ হুইলল (এফ.জে.ডব্লিউ.) ৩\n২৯ উইলছন (বি.এম.) ১\n৩০ ইউলটন (জে.আৰ.) ২\n৩১ জাকৰম্যান (এইচ.এছ.) ৩\nএকত্ৰিশজন লেখকৰ চাৰিজন হ’ল ভাৰতীয়। তেওঁলোক হ’ল—\nক) চ্চাওলা (এছ.)\nখ) গুপ্তা (এইচ.)\nগ) নাৰায়ণ আয়াৰ (এছ.)\nঘ) পিল্লাই (এছ.এছ.)।\nএওঁলোকে ১০৪ টা প্ৰবন্ধৰ ভিতৰত মুঠতে ৭ টা লিখিছে।\nQ-7.1 পিৰিয়ডিকেল আৰু দেশ অনুসৰি বিভাজন :\nদেশ পিৰিয়ডিকেল পিৰিয়ডিকেল সংখ্যা দেশ সংখ্যা\n১)ভাৰত ইণ্ডিয়ান মেথেমেটিকেল চ’ছাইটি জাৰ্ণেল\nইণ্ডিয়ান একাডেমী অব চায়েন্সেছ প্ৰছিডিংছ্\n২)গ্ৰেট ব্ৰিটেইন কেম্ব্ৰিজ ফিল’ছ’ফিকেল চ’ছাইটি প্ৰছিডিংছ্\nএডিনবাৰ্গ মেথেমেটিকেল চ’ছাইটি প্ৰছিডিংছ্\nলণ্ডন মেথেমেটিকেল চ’ছাইটি জাৰ্ণেল\nমেছেঞ্জাৰ অব মেথেমেটিকছ্\nঅক্সফ’ৰ্ডি কোৱাৰ্টাৰ্লি জাৰ্ণেল অব মেথেমেটিকছ্\n৩)ইউ.এছ.এ. এমেৰিকান জাৰ্ণেল অব মেথেমেটিকছ\nএমেৰিকান মেথেমেটিকেল চ’ছাইটি বুলেটিন\nএনালছ্ অব মেথেমেটিকছ\nডিউক্ মেথেমেটিকেল জাৰ্ণেল\nনেশ্যনেল একাডেমী অব চায়েন্সেছ প্ৰছিডিংছ্\n৪)জাৰ্মানী Journal fur Mathematik\n৫)ইউ.এছ.এছ.আৰ. একাডেমী অব চায়েন্সেছ বুলেটিন ১ ১\n৬)পোল্যেণ্ড এক্টা মেথেমেটিকা ১\nQ-7.2 বছৰ অনুসৰি বিভাজন :\nবছৰ প্ৰবন্ধ সংখ্যা প্ৰবন্ধৰ সঞ্চয়ী সংখ্যা\n১৯১৩ ২ ২\n১৯১৫ ১ ৩\n১৯১৭ ২ ৫\n১৯১৯ ৩ ৮\n১৯২০ ৩ ১১\n১৯২১ ১ ৫\n১৯২২ ১ ১৬\n১৯২৩ ২ ১৮\n১৯২৪ ২ ২০\n১৯২৬ ৩ ২৩\n১৯২৭ ২ ২৫\n১৯২৮ ৮ ৩৩\n১৯২৯ ১০ ৪৩\n১৯৩০ ৪ ৪৭\n১৯৩১ ৯ ৫৬\n১৯৩২ ৫ ৬১\n১৯৩৩ ৫ ৬৬\n১৯৩৪ ২ ৬৮\n১৯৩৬ ৭ ৭১\n১৯৩৭ ১২ ৯০\n১৯৩৮ ৫ ৯৫\n১৯৩৯ ৭ ১০২\n১৯৪০ ২ ১০৪\n১৯২৬ ৰ পৰা ১৯৩১ লৈ এই ছয় বছৰীয়া কালটোৱে ৩৬ খন কাকতৰ প্ৰকাশ দেখিছিল, অৰ্থাৎ মুঠ প্ৰবন্ধৰ এক-তৃতীয়াংশ। এয়া প্ৰধানকৈ এই কাৰণে যে নোটবুকৰ এটা ক’পি হাৰ্ডিৰ ওচৰ পাইছিলগৈ ১৯২৬ চনত। পুনৰ ১৯৩৬ ৰ পৰা ১৯৩৯ লৈ এই চাৰিবছৰীয়া কালটোৱে দেখিছিল ৩১ খন কাকতৰ প্ৰকাশ, অৰ্থাৎ এক-তৃতীয়াংশৰ অলপ কম। এয়া প্ৰধানকৈ হাৰ্ডিয়ে সেই কালছোৱাত ইউ.এছ.এ.ৰ কেইখনমান বিশ্ববিদ্যালয় আৰু চ’ছাইটিত ৰামানুজনৰ ওপৰত দিয়া বক্তৃতাৰ বাবে।\nওপৰত উল্লেখ কৰা গ্ৰন্থপঞ্জীখন ১৯৪০ চনলৈ সঠিক হয়নে নহয় পৰীক্ষা কৰি চোৱা দৰকাৰ। তেনেহ’লে ইয়াক সম্পূৰ্ণ কৰিব লাগে।\nPosted at 17:22h, 15 November Reply\nI like this website.These guys are doingagreat work.\nPosted at 00:33h, 18 November Reply


মাতৃ পাইলট, পুত্ৰ কো-পাইলট, মাতৃ দিৱসৰ দিনাই ভাইৰেল আবেগিক ভিডিঅ’ - NEWS8 NorthEast\nHome/ৰাষ্ট্ৰীয়/মাতৃ পাইলট, পুত্ৰ কো-পাইলট, মাতৃ দিৱসৰ দিনাই ভাইৰেল আবেগিক ভিডিঅ’\nমাতৃ পাইলট, পুত্ৰ কো-পাইলট, মাতৃ দিৱসৰ দিনাই ভাইৰেল আবেগিক ভিডিঅ’\nনিউজ ডেস্কঃ আইৰ সমান কোনো নাই।\nএমাডিমা বয়সত আঙুলিত ধৰি খোজ কাঢ়িবলৈ শিকাৰ পৰা জীৱনৰ অৰ্থ বিচৰালৈকে, প্ৰতিটো মুহূৰ্তত আমাৰ শিৰত ওপৰত থকা আশীৰ্বাদৰ হাতখনেই হৈছে আমাৰ মাতৃৰ।\nমাতৃ মানেই সন্তানৰ বাবে সাহস, ভৰষা আৰু আত্মবিশ্বাস বৃদ্ধিৰ মলম।\nজীৱনৰ প্ৰতিটো ক্ষণত কাষত পোৱা মাতৃক যদি কৰ্মক্ষেত্ৰতো কাষত পোৱা যায়, তেতিয়া অধিক উৎসাহ, আগ্ৰহ আৰু নিষ্ঠাৰে সম্পন্ন হয় কাম।\nঅমন ঠাকুৰৰ বাবেও সেয়াই হৈছে। ইণ্ডিগো বিমানৰ কো পাইলট হিচাপে কৰ্মজীৱনৰ আৰম্ভণিতে মাতৃৰ সৈতে একেলগে কাম কৰাৰ সুযোগ লাভ কৰিছে অমন ঠাকুৰ নামৰ ২৪ বৰ্ষীয় যুৱকজনে।\nদৰাচলতে অমন ঠাকুৰ যিখন ইণ্ডিগো বিমানৰ কো পাইলট আছিল, সেই একেখন বিমানৰে পাইলট আছিল তেওঁৰ মাতৃ। যাৰ বাবে মাতৃৰ হাতত ধৰি প্ৰথমবাৰ বিমান উৰণৰ অভিজ্ঞতা অৰ্জন কৰিবলৈ সক্ষম হয় অমনে।\nA short story ofa#Proud #Mother ll When son becomea#Pilot of the #aircraft and fly with his mother on #MothersDay. #MothersDay2022 #Indigo #Indigoairlines #flight #Airlines #India pic.twitter.com/P12fbgIGTQ\n— Rajesh Saha (@Journo_Rajesh) May 9, 2022\nবিমানত উঠাৰ লগে লগে মাতৃক আচৰিত কৰি অমনে যাত্ৰীসকলৰ সন্মুখত এক আৱেগিক ঘোষণা কৰে।\nঅমনে কয় “জীৱনৰ ২৪ বছৰ বয়সলৈকে মই মোৰ মাৰ সৈতে বহুবাৰ বিমানত যাত্ৰা কৰিছো। কিন্তু এজন যাত্ৰী হিচাপে। কিন্তু এইবাৰ প্ৰথমবাৰৰ বাবে মই মোৰ মাৰ সংগী হিচাপে বিমান উৰুৱাম। মোৰ মা এগৰাকী পাইলট, আৰু মই এগৰাকী কো-পাইলট।\nOn Mother’s Day, an IndiGo co-pilot son flew alongside his co-worker mother. His tribute to his mother is winning hearts on the internet.#AajNEWJDekhaKya #mothersday #MaaTujheSalaam pic.twitter.com/W9qjYUL5cZ\n— NEWJ (@NEWJplus) May 9, 2022\nবিমানৰ ভিতৰতে মাতৃক ফুলৰ থোপা উপহাৰ দি আবেগিক হৈ পৰে অমন।\nমাতৃ-পুত্ৰৰ এই আবেগিক ভিডিঅ’টো সামাজিক মাধ্যমত ভাইৰেল হৈ পৰিছে।\nমাতৃ দিৱসৰ দিনটোত বিশেষভাৱে চৰ্চা লাভ কৰিছে এই ভিডিঅ’টোৱে।\nভয়ংকৰ ঘটনা, চি এচ পিৰ স্বতাধিকাৰীক গুলীয়াই দুৰ্বৃত্তই কাঢ়ি নিলে ধন...